Rayyithun court eh hadhaigen namaves MMPRC massala nimman jehey: Adam Shareef | Mihaaru\nރައްޔިތުން ކޯޓެއް ހަދައިގެން ނަމަވެސް އެމްއެމްޕީއާރުސީ މައްސަލަ ނިންމަން ވެއްޖެ: އާދަމް ޝަރީފް\nރައްިތުންގެ މަޖިލީހުގެ މަޑުއްވަރީ ދާއިރާގެ މެމްްބަރު އާދަމް ޝަރީފު މިއަދުގެ ޖަލްސާގައި ވާހަަކަދައްކަވަނީ. އޭނާ ވިދާޅުވީ ރައްޔިތުންގެ ކޯޓެއް ހަދައިގެން ވެސް އެމްއެމްޕީއާރުަސީ މައްސަލަ ނިންމަން ޖެހޭ ކަމަށްް. ފޮޓޯ: ރައްޔިތުންގެ މަޖިލީހުގެ އިދާރާ\n26 އެޕްރީލް 2021 - 15:15\nރައްޔިތުން އަމިއްލަ އަށް ކޯޓެއް ހަދައިގެން ނަމަވެސް، އެމްއެމްޕީއާރުސީ ހިޔާނާތުގެ މައްސަލަ ބަލައި ނިންމަން ވެއްޖެ ކަމަށް ރައްޔިތުންގެ މަޖިލީހުގެ މަޑުއްވަރީ ދާއިރާގެ ޕީއެންސީ މެމްބަރު އާދަމް ޝަރީފު މިއަދު ވިދާޅުވެއްޖެ އެވެ.\nރައްޔިތުންގެ މަޖިލީހުގެ މިއަދުގެ ޖަލްސާގައި މަރަދޫ ދާއިރާގެ އެމްޑީޕީ މެމްބަރު އިބްރާހީމް ޝަރީފު (މަވޯޓާ ޝަރީފު) ދެއްކެވި ވާހަކާ ގުޅިގެން އެމްއެމްޕީއާރުސީ ހިޔާނާތުގެ ބޮޑު ބަހުސެއް ފެށުމުން، އެ ބަހުސްގައި ބައިވެރިވެވަޑައިގެން އާދަމް ޝަރީފު ވިދާޅުވީ އެމްއެމްޕީއާރުސީގެ ހިޔާނާތާ ބެހޭ ގޮތުން މަޖިލީހުގައި ވެސް ދައްކަނީ ހުސް ވާހަަކަތަކެއް ކަަމަށެވެ. އެކަމުގައި ނަތީޖާއެއް ނެރެވޭގޮތް ނުވާ ކަމަށާއި ހުރިހާ މެމްބަރުން ވެސް ތިއްބެވީ ކަރަޕްޝަނުގެ ފައިސާގައި ޖެހިފައި ތިބީތޯ މިހާރު ސުވާލު އުފެދޭ ކަމަށް ވެސް އޭނާ ވިދާޅުވި އެވެ. އެ މައްސަލަ އެއްވެސް ބަޔަކަށް ނުބެލިގެން އުޅޭތީ އަޖައިބުވާ ކަމަށް އޭނާ ވިދާޅުވި އެވެ.\n"ސަރުކާރަކުން މިކަމެއް ނުވި، މި މަޖުލީހަކުން މިކަމެއް ނުވި. ދެން އަޖައިބެއް ކަހަލަ ކަމެއްނޫންތޯ މިކަމެއް ވާނެ ހަމަ އެއްވެސް ގޮތެއް ނެތް. އަޅުގަނޑުމެންނަށް، އަޅުގަނޑަށް ގަބޫލުކުރެވޭ ގޮތުން، ދެން މިހާ ހިސާބަށް ދިޔައިމާ ދެން ރައްޔިތުން ކޯޓެއް ހަދައިގެން ވެސް އެބަޖެހޭ މިހާރު މިކަން ނިންމަން،" އާދަމް ވިދާޅުވި އެވެ.\nއޭނާ ވިދާޅުވިގޮތުގައި އެ މައްސަލަ ބަލައި ނުނިމި އޮންނާތީ އެކަމުގެ ބަދުނާމު މަޖިލީހުގެ ހުރިހާ މެމްބަރުންނަށް ވެސް ރައްދުވެ އެވެ. އެ ސުވާލު އުފެއްދެވުމާ އެކު ރިޔާސަތުން މަޖިލީހުގެ ރައީސް މުހައްމަދު ނަޝީދު ވިދާޅުވީ އެ މައްސަލަ ނުބެލި އޮންނަހާ ހިނދަކު ހުރިހާ މެމްބަރުންގެ ބޮލުގައި ވެސް އެކަން އެޅިފައި އޮންނާނެ ކަމަށެވެ.\n"އިއްޒަތްތެރި މެމްބަރު، މާފާ އެކީ ދަންނަވަން ޖެހޭނީ އަޅުގަނޑުމެނަށް މީގެ އަޑި ނުފެންނަހާ ހިނދަކު އިއްޒަތްތެރި މެމްބަރު ވެސް އަދި އަޅުގަނޑުގެ ބޮލުގައި ވެސް މިއޮތީ ހަތްދިހަ މިލިޔަން ޑޮލަރު އެޅިފައި،" އެމަނިކުފާނު ވިދާޅުވި އެވެ.\nދޮރުން ދޮރަށް ހިނގައިގެން އަދި ހުރިހާ ތިޖޫރިއެއް ހުޅުވައިގެން ހުރިހާ އަލަމާރިއެއް ބަލައިގެން ވެސް އެކަން ހޯދުމަކީ މަަޖިލީހުގެ މެމްބަރުންގެ މަސްއޫލިއްޔަތެއް ކަމަށް ވެސް އެމަނިކުފާނު ވިދާޅުވި އެވެ.\nއާދަމް ޝަރީފު ވިދާޅުވީ ބޮޑު ހިޔާނާތުގެ މައްސަލަ ބައްލަވަން ނަޝީދާއި، މަޖިލީހުގެ ނައިބު ރައީސް އީވާ އަބްދުﷲ އުޅުއްވާކަމަށް ފެނިވަޑައިގަންނަވާ ކަަމަށާއި އެ ބޭފުޅުން ހިޔާނާތުގައި ޝާމިލުވާކަމަށް ގަބޫލުނުކުރައްވާ ކަމަށެވެ. އެކަމަކު މަޖިލީހުގައި ތަކުރާރުކޮށް އެއް މެމްބަރަކު އަނެއް މެމްބަރަކަށް އެކަމުގައި އިނގިލިދިއްކުރައްވާ ކަަމަށާއި އެކަމަކު ހުޅުވާލައިގެން ރަނގަޅަށް ބަލައި ނުލެވޭ ކަމަށް ވެސް ވިދާޅުވި އެވެ.\n"އަޅުގަނޑު ހިތަށް އަރާ ތިޔަ ވިދާޅުވާ ޕެންޑްރައިވްގައި ހުރި އެއްޗިހި ވެސް ދައްކަވަން ވީނުންތޯ؟" ރިޔާސަތާ މުހާތަބުކުރައްވައި އޭނާ ވިދާޅުވި އެވެ.\nއޭނާ އެ އިޝާރާތްކުރެއްވީ އެމްއެމްޕީއާރުސީގެ ހިޔާނާތާ ގުޅޭ 70،000 އަށް ވުރެ ގިނަ ޓެކްސްޓް މެސެޖް އަޅާފައިވާ ޕެންޑްރައިވެއް މަޖިލީހުގެ ކަމާ ބެހޭ ކޮމިޓީއާ ހަވާލުކުރައްވާފައިވާނެ ކަަމަށް ނަޝީދު ތަކުރާރުކޮށް ދައްކަވާ ވާހަކަ އަށެވެ. އެ ޕެންޑްރައިވް ކަމާ ބެހޭ ފަރާތްތަކަށް ފޮނުއްވައި އަދި އޭގަައިވާ މައުލޫމާތު މަޖިލީހުގައި އާކައިވްކުރައްވާފައި އެބަހުރި ކަަމަށް އެމަނިކުފާނު މިއަދު ވެސް ވިދާޅުވި އެވެ. އެކަން މަޖިލީހުގެ ކަމާ ބެހޭ ކޮމިޓީން ނުބެލޭ ނަަމަ ރައްޔިތުންނަށްް އެމައުލޫމާތު އާއްމުކޮށް ހުޅުވައިލައްވާނެ ކަމަށް ވެސް މީގެ ކުރިން އެމަނިކުފާނު ވިދާޅުވި އެވެ.\nރައްޔިތުންގެ މަޖިލިސް ޕީޕީއެމް މެމްބަރު އިބްރާހިމް ޝަރީފް (މަރަދޫ) އެމްއެމްޕީއާރުސީ މެމްބަރު އާދަމް ޝަރީފް (މަޑުއްވަރި) އެމްއެމްޕީއާރްސީގެ ކޮރަޕްޝަން ޕީޕަލްސް ނެޝަނަލް ކޮންގްރެސް\n15 ކޮމެންޓް,5ރިއެކްޝަންސް\nތި އާއްމުކުރަން މާލަސްވެއްޖެ. ކިހާ އުދާސްތަކެއް ބޭރުވެގެން މިދަނީ ތިކަމާކާހުރެ. އެޑަމްގެ ވާހަކައަށް 100% ތާއީދު. ކޯޓުގެ ފަޑިޔާރަކަށް ދާން މިހިރީ ތައްޔާރަށް.\nދާއިރާގެ އެއވެސް ރަށަކަށް އެއކަމެއްވެސް ކޮއްނުދީ ހުސް ޔާމީން މިނިވަން ނުވެގެން އެވާހަކަ ގޮވަނީ ކޮބައިތަ ޒިންމާދާރުވެފާ ތިޔަ ކޮންމެމީހެއްގެވެސް އަމިއްލަ ބޮނޑި ބަނުން ނޫން ކަމެއް އެބައޮތްތޯ!!\nނައބު ރައީސް އަހުމަދު އަދީބު ސިންގަޕޫރުގައި ހުންނަވަނިކޮށް ނައިބުކަމުން ވަކިކޮށް، އެމްއެމްޕީއާރސީ އޮފީހުގައި ތަޅުއަޅުވައިގެން އެމް.އެން.ޑީ.އެފް އޮފިސަރުން އެ އޮފީހަށް ރައީސް ޔާމީނު ވައްދައިގެން ދެތިްނ ހަފްތާވަންދެކަށް އެއޮފީސް ބަންދުކޮށްގެން ކުރީ ކޮންކަމެއްބާއެވެ. އެއީކީ ހަމަގައިމުވެސް ތަހުޤީޤު ކުރާ އުސޫލެއްނޫނެވެ. އެއީ ހެކި ނައްތާލާ އުސޫލެކެވެ.\nއާަދަމްބެމެންގެ ސަރުކާރުން ހިނގި ޖަރީމާއެއް ނުންއެއީ! ދެންކީއްވެ ތިބުނަނީ ޔާމީނު ޖަލައްލީ ނުހައްންނޭ!ފޮށިފޮށި ގަނޑުގަ ފައިސާވަދެފަ ހުންނާނީ ހަމައެކަނި ދޫވެއްސަކައްނޫނޭ! ހަމައެކަނި ދޫވެއްސަކައް ނޫނޭ! މިވަރަކުން ނުފުދޭތަ. ޖަލުހައްގެއް ނުވޭތަ.!\nބެލިއްޖެއްޔާ ކިތެންމެހާވެސް ރަނގަޅު.އެކަމަކު ބެލޭނެހެން ހީނުވޭ.މަޖިލިހުގެ ގިނަމެމްބަރުން ތިބީ އެރުފިޔާގަ ޖެހިފަ.އަދި ސިޔާސީ އިސްވެރިންވެސް.\nޚިޔާނާތް ރާވައި ހިންގުމަށް މީހަކު ފޮނުވި ކަމަށް އެއްބަސްްވި އެންމެ އިސް ލީޑަރު އިއްޒަތްތެރި ގޮނޑުކޮޅުގައި އިދެގެން ތިޔަ މައްސަލަ އިންސާފުވެރިކަމާއެކު ނުބެލޭނެ. ފުރަތަމަ ކުރަންޖެހޭނެ ކަމަކީ އިސްތިޢުފާދީފައި މިނިވަން ބަޔަކާ ތިކަން ހަވާލުކުރުން.\nރައީސް ޔާމީން 2023 ގެ ވެރިކަމަށް ރައްޔިތުން ގެންނަން ތިބީ ފޫގަޅައި އަރުވާ ޖަހައިގެން. ސަބަބަކީ އެމް.އެމް.ޕީ.އާރ ސީ ގެ ފައިސާ ބޭނުންކުރި މޑޕ މީހުން ހިފާ ހައްޔަރު ކުރުމަށް. ޔާމީނަށް ނޫނީ ދެނެއް ތިކަމެއް ނުކުރެވޭނެ. ގަޓު ހުންނަ މީސް މީހުނަށް ކަންކަން ކުރެވޭނީ. ވ ސަލާން.\nޓިޔަ މައްސަލަ ބެލުމައްޓަކާ އުފެއްދި ރިޔާސީ ކޮމިޝަންގެ ދައުރަކީ ކޮބާތޯ ބަލަން މަޖްލިހަށް ކުއްލި މައްސަލައެއްލާން ނުވޭތޯ؟\nހުރިހާތަނެއްގަ ވެސް ރަތްލާޖެހި ވަގުން. ތިކަންކަން ބަލައި ސާބިތު ކުރެ ވޭނެ މުއައްސަސާ ތަކެއް ނެތޭ މިގައުމުގަ. ރައްޔަތުން ބަހުސަކަށް ހުށަހަޅާފަ އަނެއްކާ ވެސް އަޑިދަމާ ކުޅެން ތިއުޅެނީ.\nއެސެޓް ރިކަވަރީ ކޮމިޝަންގެ ވެރިޔަކަށް ހަރުދަނާ މީހަކު ލާންޖެހޭ. ..


Sri Lanka ge parliament suspend koffi - vNews.mv\nސްރީލަންކާގެ ރައީސް ގޮޓަބާޔަ އެގައުމުގެ ޕާލަމެންޓް ސަސްޕެންޑް ކުރައްވައިފި\nސައިފް އަޒްހަރު 03 December 2019, 14:20\nސްރީލަންކާގެ ރައީސް ގޮޓަބާޔަ ރާޖަޕަކްސަ، އެގައުމުގެ ޕާލަމެންޓް ސަސްޕެންޑް ކުރައްވައިފިއެވެ.\nސްރީލަންކާގެ ރައީސަށް ގާނޫނުއަސާސީން ލިބިވަޑައިގެންފައިވާ ބާރުގެދަށުން ޕާލަމެންޓް ސަސްޕެންޑް ކުރެއްވީ މިއަދުން ފެށިގެން އެއްމަސް ދުވަހުގެ މުއްދަތަށެވެ. އެއީ އަންނަ ޖެނުއަރީމަހުގެ3ވަނަ ދުވަހުގެ ނިޔަލަށެވެ. އެއީ، މިހާރު އޮތް ޕާލަމެންޓްގެ އާ ދައުރު ފެށޭ ދުވަހެވެ.\nޕާލަމެންޓް ވަގުތީގޮތުން ސަސްޕެންޑް ކުރެއްވިއިރު، ސްރީލަންކާ މިހާރު ދަތުރުކުރަމުން ގެންދަނީ އާ އިންތިޚާބަކާ ދިމާއަށެވެ. ސްރީލަންކާގެ ރައީސް ބޭނުންފުޅުވަނީ އަންނަ އަހަރުގެ މާޗްމަހު އާންމު އިންތިޚާބު ބޭއްވުމަށެވެ.\nސްރީލަންކާގައި އާންމު އިންތިޚާބު މި ބާއްވަނީ، މިހާރު ހިނގަމުންދާ ޕާލަމެންޓްގެ5އަހަރުގެ ދައުރު ހަމަވުމުގެ ހަމަސްކުރިންނެވެ.\nސްރީލަންކާ ޕާލަމެންޓްގެ އަޣުލަބިއްޔަތު ކުރީގެ ބޮޑުވަޒީރު ރަނިލް ވިކްރަމަސިންހަގެ ޕާޓީއަށް އޮތްނަމަވެސް، ނިމިގެންދިޔަ ރިޔާސީ އިންތިޚާބުގައި އެ ޕާޓީގެ ކެންޑިޑޭޓް ސާޖިތު ޕްރެމަދާސަ ބަލިވެވަޑައިގަތުމުން ރަނިލްވަނީ ބޮޑުވަޒީރު ކަމުން އިސްތިއުފާ ދެއްވާފައެވެ. މަގާމުން އިސްތިއުފާ ދެއްވީ، ސްރީލަންކާގެ ރައްޔިތުން ގޮޓަބާޔަ ރާޖަޕަކްސަ ރައީސްކަމަށް އިންތިޚާބުކޮށް ރައީސާ ހަވާލުކުރި މަސްއޫލިއްޔަތަށް އިހްތިރާމް ކުރެއްވުމުގެ ގޮތުންކަމަށް ރަނިލް ވިދާޅުވިއެވެ.\nއެގޮތުން، ޕާލަމެންޓް އިންތިޚާބު އަވަސްކުރީވެސް އާ ރައީސަށް ރައްޔިތުން ހަވާލުކުރި މެންޑޭޓްގެ ސަބަބުން، ސިޔާސީ ލީޑަރުންގެ މެދުގައި މަޝްވަރާކޮށްގެންނެވެ.\nސްރީލަންކާގެ ރައީސް ގޮޓަބާޔަ ރާޖަޕަކްސަ އުންމީދު ކުރައްވަނީ، އަންނަ އަހަރު ބާއްވާ އިންތިޚާބުގައި ޕާލަމެންޓްގެ އަޣުލަބިއްޔަތު ލިބިވަޑައި ގަންނަވާނޭ ކަމަށެވެ. އެކަމަށް ރައްޔިތުންގެ ކިބައިންވަނީ އެދިވަޑައިގެންފައެވެ.\nސަސްޕެންޝަންގެ މުއްދަތު މަސްދުވަސްފަހުން ހަމަވެ، ޖެނުއަރީ3ގައި އާ ދައުރު ފެށޭއިރު، މިހާރު ހިނގަމުންދާ ޕާލަމެންޓްގެ ކޮމިޓީތަކުގެ ބޮޑެތި ބާރުތަކެއް މިހާރުގެ ބޮޑުވަޒީރު މަހިންދަ ރާޖާޕަކްސަގެ ސަރުކާރަށް ކަމަށް ވެއެވެ. އެހެން ނަމަވެސް، މިހާރު އޮތް ސަރުކާރަކީ އަޣުލަބިއްޔަތު ނެތް ސަރުކާރެކެވެ.


Apple ge aa ufedhdhunthah dhakkaalun mirey | Mihaaru\n10 ސެޕްޓެމްބަރ 2019 - 07:50 1 comment\nސެޕްޓެމްބަރު މަހަކީ ކޮންމެ އަހަރަކު ވެސް އައިފޯނު ތައާރަފްކުރާ މަސް ކަމަށް ވުމުން މިރޭގެ އިވެންޓުގައި އެންމެ ބޮޑަށް ޔަގީންވާ އެކައްޗަކީ އައިފޯންގެ އާ މޮޑެލްއެކެވެ. މިއީ އައިފޯން 11 ކަމަށް ގިނަ ބަޔަކު ތިބީ ގަބޫލުކޮށްގެންނެވެ. އެހެން އަހަރުތަކެކޭ އެއްގޮތަށް މިފަހަރު ވެސް، އާ އައިފޯނު އޮންނާނެ ކަމަށް ބުނާ ގޮތާއި އޭގެ ފީޗާތަކާ ބެހޭ ގޮތުން ވަރަށް ގިނަ ގޮތްގޮތަށް އަޑުތައް ފެތުރިފައިވެ އެވެ. އެކަމަކު އެޕަލް އަކީ މިކަހަލަ ކަންކަމާ ވާހަކަ ދައްކާ ބައެއް ނޫނެވެ.\nމިދިޔަ އަހަރުގެ ސެޕްޓެމްބަރުގައި ބޭއްވި އެޕަލް އިވެންޓުގައި އެޕަލް ވޮޗް ސީރީޒް4ތައާރަފްކުރި އެވެ. މިފަހަރު މީގެ ސީރީޒް5ވެސް ނެރޭނެ ކަމަށް ބެލެވެ އެވެ. މީގެ އިތުރުން އައިފޯނާއި އައިޕެޑާއި މެކްބުކް ޕްރޯގެ ޑިޒައިނަށް ވެސް ބަދަލުތަކެއް ގެނެސް އެ ދައްކާލުން އޮންނާނެ ކަމަށް ބައެއް ރިޕޯޓްތަކުގައި ބުނެފައިވެ އެވެ.\n"ބައި އިނޮވޭޝަން އޮންލީ" ގެ ޝިއާރުގެ ދަށުން ބާއްވާ އިވެންޓް އޮންނާނީ އެމެރިކާގެ ކެލިފޯނިއާގެ ކަޕަޓީނޯގައި ހުންނަ ސްޓީވް ޖޮބްސް ތިއޭޓަރުގަ އެވެ. އިވެންޓް ފަށާނީ ރާއްޖޭ ގަޑިން މިރޭ 10:00 އެވެ. އެޕަލްގެ ވެބްސައިޓުން އިވެންޓް ވަގުތުން ދައްކާނެ އެވެ.\nއިތުރު ލިޔުންތައް އެޕަލް ސްމާޓް ފޯން އައިފޯން


Monicon amuru thanfeezu kurevey faraaiythah rehabilitate kurun laazim | ThePress\nމޮނިކޮން އަމުރު ތަންފީޒުކުރެވޭ ފަރާތްތައް ރީހެބިލިޓޭޓް ކުރުން ލާޒިމް: އެޓާނީ ޖެނެރަލް\nއުނގޫފާރު ދާއިރާގެ މެމްބަރު މުހައްމަދު ވަހީދު ކުރެއްވި ސުވާލަށް ބަންޑާރަނައިބު އިބްރާހީމް ރިފްއަތު ޖަވާބު ދެއްވަނީ -- ފޮޓޯ: ރައްޔިތުންގެ މަޖިލިސް\nޓެރަރިޒަމް މަނާކުރުމުގެ ގާނޫނުގެ ދަށުން މޮނިކޮން އަމުރު ތަންފީޒު ކުރެވޭ ހުރިހާ ފަރާތްތަކުގެ ތެރެއިން ކުށް ސާބިތުނުވާ ފަރާތްތައްވެސް ރިހެބިލިޓޭޝަން ޕްރޮގްރާމްގަ ބައިވެރި ކުރުން މި ގާނޫނުގެ ދަށުން ލާޒިމް ކަމަށް އެޓާނީ ޖެނެރަލް އިބްރާހީމް ރިފްއަތު ވިދާޅުވެއްޖެއެވެ.\nމުޖުތަމައު އަށް ނުރައްކާތެރި ފަރާތްތައް ބަންދުގައި ބައިތިއްބައިގެން އެ ފަރާތްތައް އިސްލާހު ކުރަން ގާނޫނުގެ ދަށުން ކުރިމަތިވާ ހުރަސްތަކާއި އެކަމަށް އޮތް ހައްލުތަކާއި ބެހޭގޮތުން އުނގޫފާރު ދާއިރާގެ މަޖިލިސް މެމްބަރު މުހައްމަދު ވަހީދު ކުރެއްވި ސުވާލަށް ދެއްވި ޖަވާބުގައި ރިފްއަތު ވިދާޅުވީ ޓެރަރިޒަމް މަނާކުުރުމުގެ ގާނޫނުގެ ދަށުން ދެ އިޖުރާއަތަކަށް އަމަލު ކުރެވޭނެ ކަމަށެވެ.\nޓެރަރިޒަމް މަނާކުރުމުގެ ގާނޫނުގެ ދަށުން އަމަލު ކުރެވޭ އިޖުރާއަތްތައް\nއެކަށީގެންވާ ތުހުމަތުތަކެއް ކުރެވޭ ފަރާތްތަކަށް މޮނިކޮން އަމުރެއް ނެރުން\nޓެރަރިޒަމްގެ އަމަލެއް ހިންގައިފި ނަމަ، ނުވަތަ އެފަދަ އަމަލެއް ހިންގަން ރާވާ ފަރާތްތައް ހައްޔަރުކުރުން\nހައިކޯޓުން މީގެ ކުރިންވެސް މިފަދަ އަމުރުތައް ނެރުނު ކަން ފާހަގަ ކުރައްވާ، އެޓާނީ ޖެނެރަލް ވިދާޅުވީ މޮނިކޮން އަމުރު ނެރެނީ ބުއްދިއަަށް ގަބޫލުކެރެވޭ އެކަށީގެންވާ ސަބަބެއްގެ މައްޗަށް ބިނާކޮށް، ޓެރަރިޒަމްގެ ކުށެއް ރާވާ ނުވަތަ ހިންގާ ކަމަށް ހޯމް މިނިސްޓަރަށް ގަބޫލު ކުރެވޭ ނަމަ ކަމަށެވެ. އަދި އެފަދަ ފަރާތެއްގެ އިންޓެލިޖެންސް ރިޕޯޓެއް ނުވަތަ ކުށުގެ ރެކޯޑެއް އޮތް ނަމަވެސް މޮނިކޮން އަމުރެއް ނެރުމަށް ކޯޓުގައި އެދެވޭނެ ކަމަށްވެސް ރިފްއަތު ވިދާޅުވިއެވެ.\nމީގެ އިތުރުން މޮނިކޮން އަމުރު ތަންފީޒު ކުރެވޭ ފަރާތެއްގެ ވަސީލަތްތަކާއި ކަންތައްތައް ކޮންޓްރޯލް ކުރުމަށް ގާނޫނުން ވަނީ ފަހިކޮށްދީފައި ކަމަށާއި އެ އަމުރުގެ މުއްދަތު އިތުރު ކުރުމަށް ގާނޫނުން ހުރަހެއް ނެތް ކަމަށްވެސް އެޓާނީ ޖެނެރަލް ވިދާޅުވިއެވެ.\nއެޓާނީ ޖެނެރަލް އިތުރަށް ވިދާޅުވީ މޮނިކޮން އަމުރުގެ އިތުރުން، ޓެރަރިޒަމް ގާނޫނުގެ ދަށުން ހައްޔަރުކުރެވޭ ފަރާތްތައް ވަކި މުއްދަތަކަށް ބަންދުގައި ބޭތިއްބޭނެ ކަމަށާއި، އެގޮތުން މުޖުތަމައުގެ ސަލާމަތަށް ނުރައްކާތެރި ކަމަށް ބެލެވޭ ފަރާތްތަކާއި ހަނގުރާމައަށް ގޮސް އެނބުރި އަންނަ ފަރާތްތައް ހައްޔަރު ކުރާތާ ފުރަތަމަ 30 ދުވަހުގެ ތެރޭ ހަދާ ޓެސްޓުތަކަށް ފަހު އެ މީހަކީ ބަންދުގައި ބެހެއްޓޭން މީހެއްގެ ގޮތުގައި ކަނޑައެޅޭނެ ކަމަށެވެ.\nމޮނިކޮން އަމުރެއް ހިންގޭ ކޮންމެ ފަރާތެއް އަދި ހަނގުރާމައަށް ދިޔަ ކޮންމެ ފަރާތެއް އަނބުރާ އައި ނަމަވެސް ކުށް ސާބިތުނުވާ ފަރާތްތައް ރިހެބިލިޓޭޝަން ޕްރޮގްރާމްގަ ބައިވެރި ކުރަން ލާޒިމް ވާނެ\nއެޓާނީ ޖެނެރަލް މިހެން ވިދާޅުވެފައި ވަނީ ޓެރަރިސްޓު ޖަމާއަތެއްގައި ބައިވެރިވުމާއި، ޓެރަރިޒަމްގެ އަމަލެއް ހިންގަން ރޭވުމުގެ ކުށުގެ ދައުވާ އުފުލާފައިވާ ޏ. ފުވައްމުލައް، މާދަޑު، ކަރިއްޔާވިލާ، މުހައްމަދު އަމީންގެ މައްޗަށް ހައިކޯޓުން އިއްޔެ މޮނިކޮން އަމުރެއް ނެރެފައި ވަނިކޮށެވެ.\nއެ އަމުރުގައި ވާގޮތުން ފުލުހުންގެ ހުއްދަނެތި މާލެއިން ބޭރަށް ދިއުމާއި، ހެނދުނު ހަޔަކުން ހަވީރު ހަޔަކަށް ގެއިން ބޭރަށް ނުކުތުން އަމީނަށް ވަނީ މަނާ ކޮށްފައެވެ.\nހަބަރު ރައްޔިތުންގެ މަޖިލިސް އެޓާނީ ޖެނެރަލް ޓެރަރިޒަމް


Raees ge dhauru nimeyiru, dharani kuda kureveyne: Nasheed\nރައީސްގެ ދައުރު ނިމޭއިރު ދަރަނި ކުޑަ ކުރެވޭނެ: ނަޝީދު\nރައީސް ނަޝީދު: ދަރަނި ކުޑަ ކުރެވޭނެ ކަމަށް ވިދާޅުވި -- އަހުމަދު ޝުރާއު | އަވަސް\nރައީސް އިބްރާހިމް މުހައްމަދު ސޯލިހުގެ ވެރިކަން ނިމޭއިރު ރާއްޖޭގެ ދަރަނި ކުޑަ ކުރެވޭނެ ކަމަށް ކުރީގެ ރައީސް މުހައްމަދު ނަޝީދު މިއަދު ވިދާޅުވެއްޖެ އެވެ.\nއިންޑިއާއަށް ކުރެއްވި ދަތުރުފުޅު ނިންމަވާލެއްވުމަށްފަހު މާލެ ވަޑައިގެން އެމްޑީޕީގެ ރައީސް ނަޝީދު ވިދާޅުވީ ބޭރުގެ އެހީ ރާއްޖެއަށް ލިބޭނެ ކަމަށާއި ނަމަވެސް އެއަށްވުރެ މުހިންމީ އަމިއްލައަށް މަސައްކަތްކޮށްގެން ހޯދާ ފައިސާ ކަމަށެވެ. އަމިއްލަ ފައި މައްޗަށް ތެދުވުން ކަމަށެވެ.\n"އަޅުގަނޑުމެން މިހުރީ އެ މިސްރާބުގަ، ރައީސް އިބްރާހިމް މުހައްމަދު ސޯލިހު މި ފަސް އަހަރު ނިމޭއިރު އަޅުގަނޑު ދެކޭ ގޮތުގައި އަޅުގަނޑުމެންގެ ދަރަނި ވެސް ކުޑަ ކުރެވިގެން ދާނެ،" ރައީސް ނަޝީދު ވިދާޅުވި އެވެ.\nރައީސް ނަޝީދު ވިދާޅުވީ، މި ފަސް އަހަރު ނިމޭއިރު ހަރަދަށްވުރެ އާމްދަނީ އިތުރުވެގެން ވެސް ދާނެ ކަމަށެވެ.\nއެމަނިކުފާނު އިންޑިއާއަށް ކުރެއްވި ދަތުރުފުޅުގައި އެ ގައުމުގެ ބޮޑު ވަޒީރު ނަރެންދުރަ މޯދީއާ ވެސް ބައްދަލު ކުރެއްވި އެވެ. ނަމަވެސް، އެ މަޝްވަރާ ކުރެއްވި ކަންކަން ހާމައެއް ނުކުރައްވަ އެވެ.\nމޯދީއާ ބައްދަލު ކުރެއްވުމަށްފަހު ރައީސް ނަޝީދު ކުރެއްވި ޓްވީޓެއްގައި ވިދާޅުވީ ރާއްޖެ ސުލްހަވެރިކަމާއި އަމާންކަން މަތީ އޮތުމަކީ ހަމައެކަނި ދިވެހިންގެ މަސްލަހަތު އޮތް ކަމެއް ނޫން ކަމާއި އެއީ މުޅި އިންޑިއާ ސަރަހައްދުގެ މަސްލަހަތާ ގުޅިފައިވާ ކަމެއް ކަމަށެވެ.\nރައީސް ނަޝީދު އިންޑިއާއަށް ކުރެއްވި ދަތުރުފުޅަކީ އިންޑިއަން ކައުންސިލް ފޯ ކަލްޗަރަލް ރިލޭޝަންސް، އައިސީސީއާރް އަދި ނެހެރޫ ޔުނިވާސިޓީގެ ދައުވަތަކަށް ކުރައްވާ ދަތުރުފުޅެކެވެ. ނެހެރޫ ޔުނިވާސިޓީގައި ޑިމޮކްރަސީއާ ގުޅޭ ގޮތުން ތަގުރީރެއް ވަނީ ދެއްވާފަ އެވެ. އައިސީސީއާރްގައި މޫސުމަށް އަންނަ ބަދަލުތަކާ ގުޅޭ ތަގުރީރެއް ވެސް ދެއްވި އެވެ.\nރައީސް އިބްރާހިމް މުހައްމަދު ސޯލިހު ވެރިކަމަށް ވަޑައިގެންނެވި ފަހުން ރައީސް ނަޝީދު އިންޑިއާއަށް ކުރެއްވި މިއީ ފުރަތަމަ ދަތުރުފުޅެވެ. އެމަނިކުފާނު އަމިއްލައަށް އަރުވާލެއްވިގެން ބޭރުގައި އުޅުއްވިިއިރު އެކި ފަހަރު މަތިން އިންޑިއާއަށް ވަޑައިގެންނެވި އެވެ.\nރައީސް ސޯލިހުގެ ސަރުކާރު އައި ފަހުން އިންޑިއާ އާއި ރާއްޖެ ދެމެދު އޮތް ގުޅުން ވަނީ ބަދަހިވެފަ އެވެ. ރައީސް ނަޝީދަކީ އަބަދުވެސް އިންޑިއާއާ ގާތް ގުޅުމެއް ބާއްވަވައި އިންޑިއާގެ ދިފާއުގައި ވަކާލާތު ކުރައްވާ ބޭފުޅެކެވެ.\nރައީސް މުހައްމަދު ނަޝީދު އިންޑިއާ ރައީސް އިބްރާހިމް މުހައްމަދު ސޯލިހު\n"ރާއްޖެ ގެންނަނީ އިންޑިއާގެ ރިލަޔަންސް"


Addu Maldivian ge dhathuruthah ithuru kuranee | Mihaaru\nވިޔަފާރި / ގަން އެއާޕޯޓްސް ކޮމްޕެނީ\n06 އެޕްރީލް 2020 - 19:46\nކޮރޯނާވައިރަސް ކޮންޓްރޯލްކުރަން އެޅި ފިޔަވަޅުތަކާ ހެދި ދަތުރުފަތުރު މަދުވުމުން އައްޑު އާއި ފުވައްމުލަކަށް މޯލްޑިވިއަންގެ ދަތުރުތައް މަދުކޮށްފައި ވިޔަސް މިހާރު ޑިމާންޑު ބޮޑުވެފައިވާތީ ދަތުރުތައް އިތުރުކުރާނެ ކަމަށް އެ އެއާލައިން ހިންގާ، އައިލެންޑް އޭވިއޭޝަނުން މިއަދު ބުނެފި އެވެ.\nމިއަދު ދަރުބާރުގޭގައި ބޭއްވި ނޫސްވެރިންގެ ބައްދަލުވުމުގައި މޯލްޑިވިއަންގެ ޕަބްލިކް ރިލޭޝަންސް މެނޭޖަރު މޫސާ ވަސީމް ވިދާޅުވީ، ކޮރޯނާވައިރަސް ކޮންޓްރޯލްކުރުމަށް ކަރަންޓީނަށް ގެންދިޔަ ބައެއް މީހުން ދޫކޮށްލާފައި ވާތީ ރަށްރަށަށް ދާން ބޭނުންވެފައި ތިބި ގިނަ ބަޔަކު ފާހަގަކުރެވިފައިވާ ކަމަށެވެ. އަދި ދަތުރުތައް ކުރުމަށް ގިނަ ރިކުއެސްޓްތަކެއް މިހާރު ލިބެމުން އަންނަ ކަމަށް އޭނާ ވިދާޅުވި އެވެ.\n"އެ ރިކުއެސްޓްތައް އަންނަމުންދާ ވަރަކުން އަޅުގަނޑުމެންގެ ޓީމުން ރީކޮންސިޑާ ކުރާނެ. މިހާރު އައްޑު އާއި ފުވައްމުލަކަށް ކުރާ ޝެޑިއުލް ދަތުރުތައް އިތުރުކުރާނެ. އެހެންވީމަ ޝެޑިއުލް ތަންދޭ މިންވަރަކުން ހުރިހާ ސަރަހައްދުތަކަށް ވެސް ދަތުރުތައް ކުރާނެ،" އޭނާ ވިދާޅުވި އެވެ.\nމި ދުވަސްވަރު މޯލްޑިވިއަނުން ވަނީ އެތެރޭގެ އުދުހުންތައް ވަރަށް ބޮޑަށް މަދުކޮށްފަ އެވެ. އެގޮތުން އައްޑޫ އާއި ފުވައްމުލަކަށް މިހާރު ކުރަނީ މޯލްޑިވިއަންގެ ކުޑަ ފްލައިޓްތަކުގައި ދުވާލަކަށް އެއް ދަތުރެވެ. އެއީ 50 މީހުންގެ ޖާގައިގެ ބޯޓެކެވެ. ކޮވިޑް-19 ރާއްޖޭން ފެނުމުގެ ކުރިން އެވްރެޖުކޮށް އައްޑޫއަށް ފަހެއް ނުވަތަ ހަ ދަތުރު ދުވާލަކު ކުރެ އެވެ. އަދި ފުވައްމުލަކަށް ދެ ދަތުރު ކުރެ އެވެ.\nއައްޑޫ އަށް މީގެ ކުރިން މޯލްޑިވިއަންގެ 200 ޖާގައިގެ ބޯޓާއި 156 މީހުންގެ ޖާގައިގެ ބޯޓު ވެސް ދަތުރުކުރެ އެވެ.\nކޮވިޑް-19 ފެތުރޭ ގައުމުތަކުގައި ބަންދުވެ ރާއްޖެއަށް ނާދެވިފައި ތިބި މީހުން ގެންނަން މޯލްޑިވިއަނުން މިހާރު ވަނީ ސްރީ ލަންކާ، އިންޑިއާ އަދި މެލޭޝިއާ އަށް ވެސް ދަތުރުތައް ޝެޑިއުލްކޮށްފަ އެވެ. މީގެ އިތުރުން އެހެން ގައުމުތަކުން ވެސް މީހުން ގެނައުމަށްޓަކައި ދަތުރުތައް ވަރަށް އަވަހަށް ޝެޑިއުލް ކުރާނެ ކަމަށް މޯލްޑިވިއަނުން ބުންޏެވެ.\nއައްޑޫ ސ. ގަން ގަން އެއާޕޯޓްސް ކޮމްޕެނީ މޯލްޑިވިއަން އެއާލައިން އައިލެންޑް އޭވިއޭޝަން


ޙަޤީޤީ ޙާދިސާ: ދަރިއަކު ނުލިބިގެން2ކުދިން ބަލަން ފެށުމުން އެއްމާބަނޑު2ދަރިން ލިބުނު އަންހެނެއްގެ ވާހަކަ-\nއަހަރެމެން ދެމަފިރިންގެ ކައިވެންޏަކީ މިޒަމާނަށް ބަލައިފިނަމަ ހުރިހާ ގޮތަކުންވެސް ވަރަށް ކާމިޔާބު ކައިވެންޏެކެވެ. 11 އަހަރުވީއިރުވެސް ލޯބީގެ ގުޅުމަކަށް އެއްވެސް ބަދަލެއް ނާދެއެވެ. ދިރިއުޅެމުން ދިއައީ ހަމަ ވަރަށް އުފަލުގައެވެ.\nނަމަވެސް ވަރަށް ބޮޑު ހިތާމައެއް ކުރިމަތިވެފައި އޮތެވެ. އެއީ ދަރިއަކު ނުލިބުމެވެ. ބޭސް ކިތަންމެ ވަރަކަށްވެސް ކުރެވުނެވެ. ދެއްކުނު ޑޮކްޓަރުންގެ ޢަދަދެއްވެސް ނުއެނގެއެވެ. ޓެސްޓްތައް ހަދާފައި ބުނަނީ އެއްވެސް މައްސަލައެއް ނެތްކަމަށެވެ. ބޭސްކުރަންޖެހޭ އެއްވެސް ކަމެއް ފާހަގަ ނުކުރެވޭ ކަމަށެވެ.\nބޭސްފަރުވާ ކުރަން މަސައްކަތްކުރުމާއިއެކު ދުޢާވެސް ކުރަމުއެވެ. ވަގުތު ޖެހުމުން ދަރިން ދެއްވަވާނެ ކަމުގެ އުންމީދުވެސް ކަނޑައެއް ނުލަމުއެވެ.\nދީނީ ޢިލްވެރިއަކާއި ބައްދަލުވެއްޖެނަމަވެސް މަޝްވަރާކުރަމުއެވެ. އެގޮތުން އެއްފަހަރު ބައްދަލުވި ޢިލްމުވެރިއަކު ވިދާޅުވީ ސަބަބުތަކުގައި ހިފަހައްޓައިގެން މަސައްކަތްކުރަމުން ދުޢާކުރަމުން އެހެން މީހުންގެ ދަރިންނަށް އެހީތެރިވުމަކީވެސް ކުދިން ލިބެން މަގުފަހިވާ ކަމެއް ކަމަށެވެ.\nޝައިޚްގެ ބަސް ޤަބޫލުކޮށް އަޅުގަނޑުގެ ޢާއިލާގައި ހުރި އެންމެ ފަޤީރު ބޭބެގެ2ދަރިންގެ ހުރިހާ ޚަރަދެއް ބަލަހައްޓަންފެށީމެވެ. އަދި ދުވަސްކޮޅެއް ފަހުން ޢާއިލާ ގެނެސް ގޭގައި ގެންގުޅެންވެސް ފެށީމެވެ. އެކަމުން ބޭބެ ކުއްޔަށް ކުރާ ޚަރަދުކުރަން ނުޖެހުމުން ވެސް ބޭބެއަށް ތަނަވަސްކަން އިތުރުވިއެވެ.\nއެގޮތަށް އެކަންކުރިތާ އަހަރުވެސް ނުވަނީސް ބަލިވެ އިނދެއްޖެއެވެ. ލިބުނީވެސް އެއްމާބަނޑު ދެދަރިންނެވެ. ބޭބެގެ ޢާއިލާ ގެއަށް ގެނެވުނުކަންވީ ހުރިހާ ގޮތަކުންވެސް ވަރަށް ރަނގަޅަށް ކުރެވުނު ކަމަކަށެވެ. ވިހައި ގަދަވުމުގައިވެސް އަދި އެއިގެ ފަހުންވެސް ބޭބެގެ ދެމަފިރިންގެ އެހީތެރިކަން ވަރަށް ބޮޑަށް ދަނީ ލިބެމުންނެވެ.\nއަޅުގަނޑުމެންވެސް މިއަދުނޫސް ކިޔަމެވެ. ޝާއިޢުކުރާ ޙަޤީޤީ ހާދިސާތައްވެސް ކިޔަމުއެވެ. އެހެންކަމުން ކިޔުންތެރިނަނާއި އަޅުގަނޑުމެންގެ ވާހަކަވެސް ހިއްޞާކޮށްލަން ބޭނުންވީއެވެ.\n- ޝަރީފާ މަނިކެ/ މިއަދުނޫހުގެ ކިޔުންތެރިއެއް\n16 ޖުލައި 2021


Suspension gai huri Hassan ge mahsala avas kohdheyn Sujau edhijje\nސަސްޕެންޝަންގައި ހުރި ހަސަންގެ މައްސަލަ އަވަސްކޮށްދޭން ސުޖާއު އެދިއްޖެ\nފަނޑިޔާރު ހަސަން އަލީ އާއި އިސް ފަނޑިޔާރު ސުޖާއު: މައްސަލަ އަވަސްކޮށް ދޭން ވަނީ އެދިފަ - އަވަސް ފޮޓޯ\nޖުޑީޝަލް ސާވިސް ކޮމިޝަން (ޖޭއެސްސީ)އިން ސަސްޕެންޑްކޮށްފައިވާ ހައިކޯޓުގެ ފަނޑިޔާރު ހަސަން އަލީގެ މައްސަލަތައް އަވަސްކޮށް ދިނުމަށް ހައިކޯޓުގެ އިސް ފަނޑިޔާރު ސުޖާއު އުސްމާނު އެދިވަޑައިގެންފި އެވެ.\nއެނގިފައިވާ ގޮތުގައި އިސް ފަނޑިޔާރު ސުޖާއު، ޖޭއެސްސީގައި އެގޮތަށް އެދިވަޑައިގެންނެވީ މިދިޔަ އާދިއްތަ ދުވަހު އެ ކޮމިޝަނަށް ފޮނުއްވި ސިޓީއެއްގަ އެވެ.\nފަނޑިޔާރު ހަސަން އަލީގެ މައްސަލައެއް ބަލަން ފަށައި، އޭނާ މަގާމުން އެކަހެރިކުރީ ސެޕްޓެމްބަރު މަހުގެ ތެރޭގަ އެވެ. ފަނޑިޔާރު ހަސަންއާ ގުޅޭ ގޮތުން ދެތިން މައްސަލައެއް ޖޭއެސްސީއިން ބަލަ އެވެ.\nއޭގެތެރެއިން އެންމެ ފާހަގަކޮށްލެވޭ މައްސަލައަކީ އެ ކޮމިޝަނަށް މަރުތަކާއި ގެއްލިފައިވާ މީހުންގެ މައްސަލަތައް ބެލުމަށް ހަދާފައިވާ ރިޔާސީ ކޮމިޝަނުން ދެއްވި ބަޔާނަކާ ގުޅިގެން ބަލަން ނިންމި މައްސަލަ އެވެ.\nފަނޑިޔާރު ހަސަން އަލީގެ މައްސަލާގެ ތަހުގީގު އަވަސް ކުރުމަށް އިސް ފަނޑިޔާރު ސުޖާއު އުސްމާނު އެދިވަޑައިގެންފައިވާއިރު، އޭނާއާ ގުޅޭ މައްސަލަތަކެއް ވެސް ޖޭއެސްސީއިން ދަނީ ތަހުގީގު ކުރަމުންނެވެ. އިސް ފަނޑިޔާރަކީ ވެސް ތުހުމަތުތަކެއް އަމާޒުވެފައިވާ ފަނޑިޔާރެކެވެ.\nހައިކޯޓް ޖޭއެސްސީ ޝަރުއީ ދާއިރާ + ޝަރުއީ ދާއިރާ ރިފޯމް ކުރުން


Siyaasee vaadhaverikan dhaahilee hanguraama akah vegen nuvaane: Raees | Mihaaru\nމި އަހަރުގެ ޖުމްހޫރީ ދުވަހުގެ މުނާސަބަތުގައި މިރޭ ބޭއްވި ރަސްމީ ޖަލްސާގައި ރައީސް ޔާމީން ވާހަކަފުޅު ދައްކަވަނީ.---ފޮޓޯ: ރައީސް އޮފީސް\nސިޔާސީ ވާދައިގެ ނަތީޖާއަކީ ދާހިލީ ހަނގުރާމައަކަށް ވެގެން ނުވާނެ: ރައީސް\n11 ނޮވެމްބަރ 2017 - 22:52 40 comments\nސިޔާސީ ވާދައިގެ ނަތީޖާއެއްގެ ގޮތުން ގައުމުގައި ދާހިލީ ހަނގުރާމައަކަށް ދާން ބޭނުންފުޅުނުވާ ކަމަށް ރައީސް އަބްދުﷲ ޔާމީން މިރޭ ވިދާޅުވެއްޖެ އެވެ.\nޖުމްހޫރީ ދުވަހުގެ މުނާސަބަތުގައި ދަރުބާރުގޭގައި ބޭއްވި ޖަލްސާގައި ރައީސް ޔާމީން ވިދާޅުވީ ގައުމު ބިނާ ކުރުމުގެ މަސައްކަތުން އެކަކު ވެސް ބާކީވެގެން ނުވާނެ ކަމަށެވެ. ސިޔާސީ ހިޔާލު ތަފާތުވުންތަކަކީ ގައުމު ހަނގުރާމައަކަށް ވިޔަ ނުދީ، ގުޅިގެން އެންމެން މަސައްކަތް ކުރަން ޖެހޭ ކަމެއް ކަމަށް ރައީސް ވިދާޅުވި އެވެ.\n"ސިޔާސީ ހިޔާލު ތަފާތުވުންތަކަކީ ގައުމު ހަނގުރާމައަކަށް ވިޔަ ނުދީ ގައުމުގެ ތަރައްގީގެ މަސައްކަތުގައި އެންމެން ބައިވެރިވާންވާނެ. ތަފާތު ވިސްނުންތަކުގައި ގައުމީ އިންތައް ކަނޑައެޅެން ވާނެ،" ރައީސް ވިދާޅުވި އެވެ.\nރައީސް ޔާމީން ވިދާޅުވި ގޮތުގައި އެމަނިކުފާނުގެ އަމާޒަކީ ރާއްޖެއަކީ އަމިއްލަ ފައި މައްޗަށް ތެދުވެފައިވާ ގައުމަކަށް ވުމެވެ. އަދި ރާއްޖެ އަށް ލިބޭ ފައިސާ އިން ދަރަނި އަދާކުރުމާ އެކު އެތައް މަސައްކަތްތަކެއް އަދިވެސް ކުރަން އެބަ ހުރި ކަމަށް ވިދާޅުވި އެވެ.\nތިނެއް ނޮވެމްބަރު 1988، އިން މިސާލު ނަންގަވަމުން ރައީސް ވިދާޅުވީ މުޅި ދައުލަތުގެ ހިމާޔަތުގައި އުފައްދާފައި ހުރި އެންމެ އިސް މުއައްސަސާތަކަކީ ބޭރުގެ ފަރާތްތަކަށް އަތް ނުލެވޭ ތަންތަނަށް ހަދަން މަސައްކަތް ކުރުން މުހިންމު ކަމަށެވެ. އަދި މިއަދު ދުނިޔޭގެ ގައުމުތަކުގައި އަޅުވެތި ކުރުމުގެ ހިލިހިލާތައް އަޅުވަނީ ހަމައެކަނި ޓެރަރިޒަމްގެ ހަމަލާތަކުން ނޫން ކަމަށް ވެސް ރައީސް ވިދާޅުވި އެވެ.\nމި އަހަރުގެ ޖުމްހޫރީ ދުވަހުގެ މުނާސަބަތުގައި މިރޭ ބޭއްވި ޖަލްސާގައި ބައިވެރިވި ބައެއް ބޭފުޅުން.---ފޮޓޯ: ރައީސް އޮފީސް\n"މިއަދުގެ ދުނިޔޭގައި އެއް ގައުމެއް، އަނެއް ގައުމެއްގެ މައްޗަށް އަޅުވެތިކަމުގެ ދާތައް ފަތުރަނީ އިގްތިސާދީ އެކިއެކި ދަންތުރައިގެ ތެރެއިންނާއި ފިކުރީ ހަނގުރާމައިގެ ތެރެއިން. މިއަދު ދުނިޔޭގެ ގައުމެއް އަޅުވެތި ކުރެވޭނެ އެންމެ ފަސޭހަ ގޮތަކީ އިގްތިސާދީ ގޮތުން ގައުމެއް ބަލިކަށިކޮށްގެން،" ރައީސް ވިދާޅުވި އެވެ.\nއެމަނިކުފާނު ވިދާޅުވި ގޮތުގައި އިގްތިސާދީ މިނިވަންކަން ގާއިމްކުރަން ސަރުކާރުން ކުރާ މަސައްކަތުގައި އެންމެ މުހިންމު ބައިވެރިއަކީ އަމިއްލަ ވިޔަފާރިތަކުގެ ސިނާއަތެވެ. އަދި އެމަނިކުފާނު ވެރިކަމަށް ވަޑައިގެން ފަހުން އެންމެ ފުރަތަމަ މަސައްކަތަކަށް ވީ އިގްތިސާދު ކޮޅަށް ޖެހުން ކަމަށް ވިދާޅުވި އެވެ.\nމީގެ އިތުރުން ގައުމުގެ މިނިވަންކަމާއި ދައުލަތް ބިނާ ކުރުމުގައި ވިސްނަން ޖެހޭ އަނެއް ކަމަކީ ގައުމަށާއި ދިވެހިންގެ ސަގާފަތާ ބީރައްޓެހި ފިކުރީ ހަނގުރާމަތަކަށް ފާރަވެރިވުން ކަމަށް ރައީސް ވިދާޅުވި އެވެ.\nފިކުރީ ހަނގުރާމަތަކުގެ ވިސްނުންތައް ފެތުރުމަށް ގައުމުގައި ކުރެވޭ މަސައްކަތަށް ސަމާލުވެ ތިބުމަށް ދިވެހި ރައްޔިތުންގެ ކިބައިން ރައީސް ޔާމީން ވަނީ އެދިވަޑައިގެންފަ އެވެ.\nމި އަހަރުގެ ޖުމްހޫރީ ދުވަހުގެ މުނާސަބަތުގައި މިރޭ ބޭއްވި ޖަލްސާގައި ބައިވެރިވި ބައެއް މީހުން.---ފޮޓޯ: ރައީސް އޮފީސް\n"އެގައުމެއްގެ ސަގާފަތާއި ބީރައްޓެރި ފިކުރުތައް އެ ގައުމެއްގައި ފަތުރައިގެން ބޭރުގެ ބަޔަކު ފިކުރާވާ މީހުންނަށް ވެރިކަމަށް އައުމަށް ދުނިޔޭގެ އެކި ކަންކޮޅުތަކުގައި މަގުފަހިކޮށްދީފައި އެބަހުރި. އެތައް ގަރުނެއްގެ ތާރީހެއް ލިބިފައިވާ ގައުމުތައް ސުންނާފަތިކޮށް ނެތިކޮށްފައި އެބަހުރި،" ރައީސް ވިދާޅުވި އެވެ.\nދިވެހި ދައުލަތުން އިސްލާމް ދީން ނޫން އެހެން ދީނަކަށް ޖާގަ ނުދިނުމުގެ ސިޔާސަތު ދަމަހައްޓާ ހިނދަކު، އެއާ ދެކޮޅަށް މަސައްކަތް ކުރާނެ ބަޔަކު ތިބޭނެ ކަމަށް ވެސް ރައީސް ވިދާޅުވި އެވެ.\nރައީސް ޔާމީން ވިދާޅުވީ ގައުމުތަކުގެ އިމާރާތްތަކާ ދެކޮޅަށް ދެވޭ ހަމަލާތައް ހަމަ ލޮލަށް ފެނުނަސް، ދައުލަތުގެ މުއައްސަސާތަކާ ދެކޮޅަށް ދޭ ހަމަލާތައް އަބަދު ނުފެންނާނެ ކަމަށެވެ. އެގޮތުން ދައުލަތުގެ މުއައްސަސާތަކަށް ކޮންމެ ދުވަހަކުހެން ހަމަލާތައް އަންނަމުންދާ ކަމަށާއި އެހެންވެ ދިވެހި ދުސްތޫރީ އޮނިގަނޑު ވަރުގަދަ ކުރުމަކީ މުހިންމު ކަމެއް ރައީސް ވިދާޅުވި އެވެ.\nދުސްތޫރީ އޮނިގަނޑުގައި ފުރިހަމަ ނުވާ ކަންތައްތަކާއި މުއައްސަސާތަކުގައި ހުރި ބަލިކަށިކަމާއި އިޖުތިމާއީ ފޭރާމުގައި ހުރި ބާތަކުގެ ނާޖައިޒު ފައިދާ ނަގައިގެން ގައުމިއްޔަތު އިތުރަށް ބަލިކަށި ކުރަން ޖާގަ ނުދެއްވާނެ ކަމަށް ވެސް ރައީސް ޔާމީން ވިދާޅުވި އެވެ.\nއިތުރު ލިޔުންތައް އިދިކޮޅު ފަރާތްތައް ގައުމީ އިނާމް ރައީސް އަބްދުﷲ ޔާމީން ޖުމްހޫރީ ދުވަސް\nޝަރަފްވެރިކަމުގެ އިނާމް ދެ ބޭފުޅަކަށް ދީފި


SunOnline: Neyngi erunee Raajjeyge emme furathama fiberu masodi ah!\nނޭނގި އެރުނީ ރާއްޖޭގެ އެންމެ ފުރަތަމަ ފައިބަރު މަސްއޮޑިއަށް!\nނަޖާހު މަސްއޫދު 11 Aug 2019, 11:22\nރާއްޖޭގައި ބަން ފުރަތަމަ ފައިބަރު މަސް އޮޑި --- ސަން ފޮޓޯ/ މުހައްމަދު މުޒައްޔިން ނާޒިމް\nހުކުރު ދުވަހެއްގެ ހެނދުނުގެ ވަގުތެއްގައި މަސްވެރިންނާ އަނގަތަޅާލަން ހިތަދޫގެ އުތުރުކޮޅުގައި އޮންނަ ބަނދަރަކަށް ނުކުތީމެވެ. އެތަނުގައި ތިބި މަސްވެރިން އެންވެރިކަމުން ފަށައިގެން ބަނދަރު ހަލާކުވުމުގެ ދަތިކަމާ ބެހޭގޮތުން ކަންބޮޑުވުންތައް ބަންޑުންކޮށްލިއެވެ. ނިކަން ގިނަ ވާހަކަތަކެއް އަޑުއިވުނެވެ.\nހިތަދޫގެ މަސްވެރިކަމުގެ ފުރިހަމަ ތަސްވީރެއް ސިކުނޑީގައި ކުރެހިއްޖެ ކަމަށް ހިތައި ބަނދަރުމަތިން ނައްޓާލަން އުޅެނިކޮށް މަސްވެރިއަކު ގޮވާލާފައި، ކައިރީގައި ޕާކުކޮށްފައި އޮތް ނޫކުލައިގެ ކާރެއް ދައްކާލިއެވެ.\n"މިއީ ހުސައިން ސޯލިހުގެ ކާރު. އޭނާ އެބައިން މިހާރު އެހެރަ ދޯނީގައި. ގޮސް އަރާ ވާހަކަ ދައްކާލަބަ. އޭނައަށް ވަރަށް ރަނގަޅަށް އެނގޭނެ ކަންކަން،" ބަނދަރުކޮށްފައި އޮތް ފައިބަރު އޮޑިއަކަށް އިޝާރާތްކުރަމުން މަސްވެރިޔާ ބުންޏެވެ.\nރާއްޖޭގައި ބަން ފުރަތަމަ ފައިބަރު މަސް އޮޑިއަށް އަހަރެންނާއި ހިރިގާ ޒާހިރު އަރަނީ --- ސަން ފޮޓޯ/ މުހައްމަދު މުޒައްޔިން ނާޒިމް\nހިތަދޫއަށް ނިސްބަތްވާ ހުސައިން ސޯލިހުއަކީ މަސްވެރިކަމުގެ ދާއިރާއިން ގައުމީ އިނާމު ހާސިލުކޮށްފައިވާ ބޭފުޅެކެވެ. އޭނާއަކީ އެ ދާއިރާގެ ހުރިހާ ފުށެއް ދަންނަ ތަޖުރިބާކާރެކެވެ. އައްޑޫގެ މަސްވެރިކަމުގެ ހާލަތު އެނގެންޏާ އެނގޭނީ ހުސައިން ސޯލިހުއަށެވެ.\nމަސްވެރިޔާ އިޝާރާތް ކުރީ ބޭރުގައި މަޑު ނޫކުލައާއި ހުދު ކުލަ ލާފައި ހުރި 100 ފޫޓުގެ ފައިބަރު އޮޑިއަކަށެވެ. ދޯނީގެ ގެގަނޑުގެ އެންމެ މަތި ސަތަރިން ހިޔާކޮށްފައި ހުރި އިރު އެތަނުގައި ޖޯލިފައްޗެއްވެސް ބަހައްޓާފައި ހުއްޓެވެ. އެ އޮޑި ބޭރުފުށުން ބަލާލަން ނިކަން ރީއްޗެވެ. ދުރުން ބަލާލުމުން ވަރަށް ރަނގަޅަށް ބަލަހައްޓާފައި ހުރި ދޯންޏެއްކަން އެނގެއެވެ.\nރާއްޖޭގައި ބަން ފުރަތަމަ ފައިބަރު މަސް އޮޑީގެ ވެރިޔާ ހުސައިން ސޯލިހުއާ އަހަރެމެން ވާހަކަދައްކަނީ --- ސަން ފޮޓޯ/ މުހައްމަދު މުޒައްޔިން ނާޒިމް\nދޯންޏަށް އަރަން ބާއްވާފައި އޮތް ހަނި ފިލާގަނޑު މަތިން އެޑިޓަރު ހިރިގާ އަހްމަދު ޒާހިރާއެކު ގޮސް އަހަރެން ދޯންޏަށް ފުންމާލީމެވެ.\n"ކޮބާ މަސްވެރިކަން ކިހިނެއް"ހޭ ހިޔާފައި ހުސައިން ސޯލިހުއަށް ހިރިގާ ޒާހިރު ގޮވާލިއެވެ. އެވަގުތު ހުސެއިން ސޯލިހު ކައިރީގައި ހުދު ކުލައިގެ ގަމީހެއް ލައިގެން ހުރި އުމުރުން ދުވަސްވީ މީހަކު ހުއްޓެވެ.\n"ވަރަށް ރަނގަޅު ޕޮއިންޓަކަށް ތި އާދެވުނީ. ދިވެހިރާއްޖޭގައި އެންމެ ފުރަތަމަ ބޮޑު ދޯންޏެއް ބަން މީހާ ކައިރީގައި ތިހިރީ. މިއީ ދޮންފުތާ. ރާއްޖޭގެ އެންމެ ފުރަތަމަ ބަން ބޮޑު ދޯނި، 'މަސް ހަޒާނާ' ބަނީ ދޮންފުތާ،" ސަލާންގަލާންކޮށްލާފައި ކައިރީގައި ހުރި، އުމުރުން ދުވަސްވީ މީހާ ތައާރަފުކޮށްދެމުން ހުސައިން ވިދާޅުވިއެވެ.\nގއ. ވިލިނގިލީގެ ރައްޔިތެއް ކަމަށްވާ ދޮންފުތާއަކީ ރާއްޖޭގެ އެންމެ ތަޖުރިބާކާރު އެއް މާވަޑިއެވެ. ހުސައިން ސޯލިހު ވިދާޅުވި ގޮތުގައި ރާއްޖޭގައި މިހާރު ބޭނުން ކުރާ އެންމެ ބޮޑު މަސްއޮޑި ބަނީވެސް ދޮންފުތާއެވެ. ދެ އިންޖީނުލީ އެ މަސްއޮޑި މިހާރު މަހަށް ދަނީ މަރަދޫއިންނެވެ.\nހުސައިން ސޯލިހު --- ސަން ފޮޓޯ/ މުހައްމަދު މުޒައްޔިން ނާޒިމް\nއެއްފަހަރާ މި ބައްދަލުލުވީ މަސްވެރިކަމުގެ ދާއިރާއާއި މާވަޑިކަމުގެ ދެވަނައެއް ނެތް ދެ މީހުންނާ އެވެ. އެ ދެމީހުންނާ ބައްދަލު މިވި ދޯންޏަކީވެސް ތާރީހީ ދޯންޏެއް ކަމެއް އޭރު ނޭނގެއެވެ.\nހުސެއިން ސޯލިހު ކިޔައިދިން ގޮތުގައި އަހަރެމެން އަރައި ތިބި ދޯންޏަކީ މުޅި ރާއްޖޭގައިވެސް އެންމެ ފުރަތަމަ ބަން ފައިބަރު މަސް އޮޑިއެވެ. 2003 ވަނަ އަހަރު ނިމުނު މި އޮޑި އޭނާއަށް ބަނެދިނީވެސް ދޮންފުތާއެވެ.\nސޯޅަ އަހަރުވެފައިވާ މި އޮޑީގެ ހަރަދުތައް ކަނޑާލާފައި ބަކީވާ ފައިސާގެ ތިން ބައިކުޅަ ދެބައި ބަހާލަނީ އޮޑިވެރިންގެ މެދުގައެވެ. އޮޑިވެރިންގެ ތެރެއިންވެސް، ކެޔޮޅަށާއި، ޑަރިވަރުންނަށާއި، ކައްކާއަށާއި، ސަލަވާތް ކިޔަވާ މީހާއަށް އިތުރަށް ފައިސާ ދެއެވެ. ހަރަދުތައް ކަނޑާލާފައި ހުސައިންއަށް ފައިދާގެ ގޮތުގައި މި އޮޑިން ލިބެނީ މަހަކު ދެ ލައްކަ ވަރަކަށް ރުފިޔާއެވެ.\nރާއްޖޭގެ އެންމެ ފުރަތަމަ ފައިބަރު އޮޑީގެ ވެރިފަރާތަށް ވުމުގެ އިތުރުން މަސްވެރިކަމުގެ ދާއިރާގައި އެހެން "އެންމެ ފުރަތަމަ"އެއްވެސް ހުސެއިންއަށް ލިބިފައިވެއެވެ. ކަބީލާ ނުޖަހައި އެންމެ ފުރަތަމަ ދޯންޏެއް ބަނީވެސް އޭނާއެވެ. ކަބީލާއަކީ އޮޑިދޯނިފަހަރު ބަންނަ އިރު ދެ ލަކުޑިގަނޑު ހަރުކުރަން ޖަހާ އިއްޔެކެވެ. ކަބީލާ ނުޖަހައި ހުސެއިން ބަން "އަރުމާނު" ނަމަކަށް ކިޔާ ދޯނި އޭނާ ފަހުން ވިއްކާލީއެވެ. މިހާރު އެ ދޯނި މަހަށް ދަނީ ގދ. ގައްދޫއިންނެވެ.\nހުސައިނުގެ މިލްކިއްޔާތުގައި މިހާރު ހުންނަނީ ތިން މަސް އޮޑިއެވެ. އަދި އިތުރު މަސްއޮޑިއެއްގެ 10 ޕަސެންޓު ހިއްސާވެސް އޭނާ އަތުގައި އޮވެއެވެ. އޭނާ ވިދާޅުވި ގޮތުގައި މަސްދޯންޏަށް އިންވެސްޓު ކުރުމަކީ ކެތްތެރިކަން ހުރެގެން ވާނެ ކަމެކެވެ. އެއީ އެ ފައިސާގެ ބަދަލު ލިބެން އެތައް އަހަރެއް ނަގާތީއެވެ.\nތާރީހީ ފައިބަރު އޮޑީގައި ތިބެގެން ވިއްސަކަށް މިނެޓު ހުސައިނާއެކު އަނގަތަޅާލީމެވެ. އައްޑޫގައި އެންވެރިކަން ހަލާކުވެފައިވާ ގޮތުން ފަށައިގެން މިހާރު ސަރުކާރުން ތައާރަފުކޮށްފައިވާ މަސްވެރިންގެ ކާޑާ ބެހޭގޮތުން ވާހަކަ ދެކެވުނެވެ. ހަގީގަތުގައި އައްޑޫގެ މަސްވެރިކަމުގެ ފުރިހަމަ ތަސްވީރެއް ސިކުނޑީގައި ކުރެހުނީ އެ ވާހަކަތަކުންނެވެ. ދޯނިން ފައިބައިގެން ހިނގައިގަތީ ހިތްހަމަޖެހިގެންނެވެ.\nމައުލޫމާތު ނުދޭން ދެއްކީ އަސާސެއް ނެތް ބަހަނާތަކެއް\nރީތި ރާއްޖޭގެ ގޮނޑު ފަރާތް، ހުތުރު މަންޒަރެއް!\nހައްމާދު: ކުރެހުމާއި ކުލައިގެ ދުނިޔެއެއްގައި


ޖިންނި އަވަލާފައިވާނަމަ ފެނިދާނެ ޢަލާމަތްތައް – Dhen.mv\n. September 19, 2020 - 7:06 pm\nމައްސު ނުވަތަ ޖިންނި އަވަލުމަކީ އިންސާނާގެ ހަށިގަނޑުގެ އެތެރެއާއި ބޭރުން ނުވަތަ އެތެރެއިން ނުވަތަ ބޭރުން ޖިންނި ބީހުމެވެ. ނޭނގުމުގެ ތެރޭގައި އިންސާނާއަށް ޖިންނިއަކަށް ކުރެވޭ ގޯނާއެއްގެ ސަބަބުނެ އޭގެ ބަދަލު ހިފުމުގެ ގޮތުން، ނުވަތަ އިންސާނާ ދެކެ ޖިންނި އެއް ލޯބިވެ ޝަހުވާނީ ގޮތުން އަޅައިގަތުން، ނުވަތަ ޖިންނި އިންސާނަކާއި މެދު އަނިޔާވެރިގޮތުގައި އެއްވެސް އެހެން ސަބަބެއް ނެތި އަޅައިގަނެ ގޯނާކުރުން ފަދަ ގޮތްގޮތަށް ޖިންނި އަވަލައެވެ. އަދި ސިހުރުގެ ސަބަބުންނާއި އެސްފީނާގެ ސަބަބުންވެސް ޖިންނި އަވަލައި އިންސާނާއަށް ގޯނާކޮށް މޮޔަކޮށްލާ ވެސް ހަދައެވެ. ޖިންނި އަވަލާފައި ހުރިކަން ނުވަތަ ޖިންނީގެ ގޯނާއެއް ޖެހިފައި ހުރިކަން2ގޮތަކަށް ދެނެގަނެވިދާނެއެވެ. އެއީ:\nޢަލާމާތް ތަކުގެ އަލީގައި ދެނެގަތުން\nރުޤްޔާ ކިޔަވައިގެން ނުވަތަ އަޑުއަހައިގެން ދެނެގަތުން.\nމިގޮތުން މި ބަލައިލަނީ ޖިންނި އަވަލުމުން ނުވަތަ މައްސުގެ ސަބަބުން ފެނިދާނެ ޢަލާމާތްތަކަށެވެ.\n1- ޢަލާމާތް ތަކުގެ އަލީގައި ޖިންނި އަވަލާފައި ހުރިކަން ދެނެގަނެވިދާނެ ގޮތް: ޖިންނި އަވަލުމުން އިންސާނާ ހޭލާ ހުންނައިރުއާއި ނިދީގައި ތަފާތު ޢަލާމާތްތައް ފެނިދާނެއެވެ. މިގޮތުން ޢާއްމުކޮށް ފާހަގަކޮށްލެވޭ ޢަލާމާތްތަކަކީ:\n1. ތިމާ ބޭނުންވެ މަސައްކަތް ކުރިނަމަވެސް، ﷲ އަށް އަޅުކަންކޮށް، ކިޔަމަންތެރިކަން އަދާކުރުމުން ދުރުވެގަތުން، ނުވަތަ ﷲ އަށް ޛިކްރު ނުކޮށް، ޤުރުއާން ނުކިޔަވައި އުޅުން. މިކަންކަން ކުރަން އުޅުމުން އުނދަގޫތައް ހަށިގަނޑަށް ވެރިވެ ބުރަޖެހުން. މެޑިކަލް ސަބަބެއްނެތި ފިޓްޖެހުން (ޖިންނީންގެ ފަރާތުން ކުރިމަތިވާ މިފަދަ ކަންތައްތައް އެނގޭނެ ޢަލާމާތްތަކެއްވެސް ވެއެވެ.)\n2. މެޑިކަލް ސަބަބެއްނެތި ހަށިގަނޑުގެ ގުނަވަނެއް، ނުވަތަ ބައެއް ވާގިނެތުން.\n3. ފާހަގަކުރެވޭ ސަބަބުތަކެއްނެތި އަވަސް އަވަހަށް ރުޅިއައުން، ނުވަތަ ރުއިން.\n4. ފާޚާނާގައި މާގިނައިރުވެ، ފާޚާނާތެރޭގައި ހުރެ އެކަނި ވާހަކަދެއްކުން.\n5. މެޑިކަލް ސަބަބެއްނެތި އާދަކޮށް ބޮލުގައި ރިއްސުން، އަދި ތަދުކަނޑުވާ ބޭސް ބޭނުންކުރުމަކުންވެސް އެއްވެސް ވަރަކަށް ލުއިކަން އިޙްޞާސްނުކުރެވުން.\n6. ވަރުބަލި ކަމާއި ކަންނެތްކަން ކުރިމަތިވުން\n7. އަންހެނުންގެ މަސްވަރުކަންތައް އޮޅުން ބޮޅުންވުން\n8. ޙަގީގަތުގައި މީހަކު ކައިރީ ނެތް ނަމަވެސް އަބަދު ކައިރީ މީހަކު އުޅޭހެން އިޙްސާސުވުން\n9. އެކަނި ހުންނަ ވަގުތުގައި ވައި އަޑުން ނުވަތަ ހަމަ އަޑުން، ނުފެންނަ މީހަކު ކައިރިން ތިމާއަށް ނަމުން ގޮވާއަޑު އިވުން.\n10. އާދަޔާ ޚިލާފް ގޮތްގޮތަށް ތިބި މީހުންނާއި، ހަރުފައާއި، ތަފާތު ބާވަތްބާވަތުގެ ދިރޭއެއްޗެއްސާއި، ގަބުރާއި، ޖިންނި އަދި ފުރޭތަފަދަ ތަފާތުބިރުވެރި ތަކެތި ހުވަފެނުން ފެނުމާއި އެމީހަކު އުސްތަންތަނުން ވެއްޓެނިކޮށްފެނުން. އަދި އަނެއްޖިންސުގެ މީހަކު އޭނާއާއިއެކު ޖިންސީ ގުޅުން ހިންގަން އުޅުން ނުވަތަ އޭނާއަށް އަނިޔާކުރަން އުޅުންފަދަ ކަންތައްތައް ވެސް ހުވަފެނުގައި ފެނިދާނެއެވެ. އަދި މިފަދައިން ތަކުރާރުވުން.\n11. ނިދަން އުނދަގޫވުމާއި، ހާސްވެ ކަންބޮޑުވުމާއި، ހޭލުމަށް ފަހު ވެސް ބިރުގަތުން.\n12. ނިދީގައި ބާރަށް ވާހަކަ ދެއްކުމާއި، ނުވަތަ ނިދީގައި ރޮވޭ ގޮތް ވުމާއި ހަޅޭލެވޭ ގޮތްވުން.\n13. ނިދާފައި ހުރެގެން އިންސާނާއަށް ނޭނގޭ ހާލު ނިދީގައި ހިނގުން.\n14. ގަބުރުސްތާނުގައި ވަނިކޮށް ތަކުރާރުކޮށް ހުވަފެނުގައި ފެނުން.\n15. ނިދީގައި ޖިންނި ފެނުން އަދި އެސޮރުމެންނާއި ހަނގުރާމަ ކުރާ ތަން ފެނުން.\n16. އިންސާނާ، އޭނާގެ ނިދީގައި ބިރުވެރިކަމަކާއި ދިމާވެ އަދި އެކަމުން ސަލާމަތްވުމަށް މަސައްކަތް ކުރި ނަމަވެސް އެކަމަށް ކުޅަދާނަ ނުވުން.\n17. ތަކުރާރުކޮށް ނިދީގައި މީހާ ގާވުމާއި، ހިތުން ކުރުސި ނުވަތަ ހެޔޮ އެއްޗެއް ކިޔުމުން ހައްޔަރަކުން ނެއްޓޭ ފަދައިން ގާކަން ދިއުން.\nމިއީ މައިގަނޑު ގޮތެއްގައި ޖިންނި އަވަލުމުން ފެންނަ ޢާއްމު ޢަލާމާތްތަކެވެ.\nޖިންނި އަވަލުން (މައްސު) ގެ ސަބަބުން ފެންނަ ބައެއް ހުވަފެން:\n• އާދަޔާ ޚިލާފް ގޮތްގޮތަށް ތިބޭ މީހުން (މިސާލަކަށް ބޯ ކުޑަކޮށް ހަށިގަނޑު ވަރަށް ބޮޑުކޮށް، ނުވަތަ ބޯ ވަރަށް ބޮޑުކޮށް އަދި ހަށިގަނޑު ވަރަށް ކުރުކޮށް ތިބޭ މީހުން، އާދަޔާއި ޚިލާފަށް ދިގު ނުވަތަ އާދަޔާއި ޚިލާފަށް ކުރު މީހުން، ގުނަވަންތައް އައިބުކޮށް ހުންނަ މީހުން)\n• ތަފާތު ބާވަތްބާވަތުގެ ދިރޭއެއްޗެހި (ޚާއްސަކޮށް މިތަކެތި ގިނަ ބައިގަނޑެއް ގޮތަށް ނުވަތަ އެތަކެތި ތިމާއަށް ޙަމަލާ ދޭތީ ފެނުން)\n• ގަބުރު ނުވަތަ ގަބުރުސްތާނު\n• ޖިންނީން ފެނުން\n• އެމީހަކު އުސްތަންތަނުން ވެއްޓެނިކޮށް ފެނުން.\n• އަބަދުވެސް ކޮންމެވެސް ތަނަކުން ވެއްޓޭތީ ފެނުން.\n• ތަކުރާރުކޮށް ގިނައިން ޝަހުވާނީ ހުވަފެން ފެނުން. އަދި އެހުވަފެނުން ހޭލެވޭއިރު އެދުން ފުދިފައި ހުރުން.\n• އެއް ޖިންސުން ގުޅުން ހިންގާތީ ފެނުން.\n• ތިމާ ފަހަތުން ބަޔަކު އުޅޭތީ ނުވަތަ ހަމަލާދިނުމަށް ފަހަތުން އަންނާތީ ފެނުން\n• ގަބުރުސްތާނުގައި ވަނިކޮށް ފެނުން.\n• ގޮތް ނޭނގޭ މަގަކުން ހިނގާފައިދާތީ، މަގު އޮޅިގެން ކުރިއަށް ނުދެވިގެން އުޅޭތީ ފެނުން\n• މޫދުގައި ވަނިކޮށް ފެނުން، ނުވަތަ މޫދު ފެނުން، ދަތުރުކޮށްފައި ދާން އުޅޭ ތަނަކަށް ނުދެވިގެން އުޅޭތަން ފެނުން\n• ޖިންނީންނާއި ހަނގުރާމަކުރާތަން ފެނުން.\n• ޖިންނިއެއް ތިމާއާއި ޖިންސީ ގުޅުން ހިންގާތީ ފެނުން.\n• ނިދީގައި ގުޑާނުލެވޭ ގޮތަށް ހަށިގަނޑު ބަންދުވެފައިވާ ޙާލު، މީހަކު ނުވަތަ ކަޅު ހިޔަންޏެއް ނުވަތަ ޖިންނިއެއް ތިމާ ކައިރީ ހުއްޓައި، ނުވަތަ ގައިމަތީ އިންދާ ނުވަތަ ގުދުވެގެން ތިމާ ހިފަހައްޓައިގެން ހުއްޓާ ފެނުން.\nނޯޓް: މިޢަލާމާތްތަކުގެ ތެރެއިން ޢަލާމާތެއް ފެންނަ އިރަށް އެމީހަކީ ޖިންނި އަވަލާފައިވާ މީހެއް ކަމުގައި ނުވެދާނެއެވެ. މީގެ ބައެއް ޢަލާމާތަކީ ޖިސްމާނީ އެކި ބަލިތަކާއި ދިރިއުޅުމުގެ ބައެއް ޙާލަތްތަކުގައި ވެސް ފެނިދާނެ ޢަލާމާތްތަކެކެވެ. ނަމަވެސް މީގެން ގިނަ ޢަލާމާތްތައް އިތުރު ސަބަބަކާއި ނުލައި ތަކުރާރުވާނަމަ އެމީހަކާއި ޖިންނި އަވަލާފައި ހުރީ ކަމުގައި ބަލައި ރުޤްޔާކޮށް އިތުރަށް ޔަޤީންކޮށް ފަރުވާކުރަން ވާނެއެވެ.\nދިވެހި ނޫސްތަކުގައި ހުންނަ ލިޔުންތައް ކިތަންމެ ކިޔާހިތްވިނަމަވެސް ބައެއް އަކުރުތަކާއި ފިލިތައް އެކުވެފައި ހުންނާތީ ނޫސްތައް ކިޔުމަށް ހުންނަ ޝައުޤުވެރިކަން ދަނީ ދަށްވަމުންނެވެ. މި ލިޔުމުގައިވާ ބައެއް ބަސްތައްވެސް ކިޔަންނޭނގުމުން، ބައެއް ވާހަކަތައް އަދިވެސް އޮތީ އޮޅުންނުފިލަ އެވެ.\nވީމާ، އިސްވެ ދެންނެވުނު މައްސަލައަށް އަވަސް ހައްލެއް ހޯދައިދިނުމަށް އެދެމެވެ.\nތި ބޭނުން ކުރާ އެޕް ނޫން އެހެން މެޕަކުން ކިޔަން އުޅެބަ. އޭރުން ވ ރަނގަޅުވާނެ.\nތީގަ ހުރި ވަރަށް ގިނަ ކަންތައްތަ އަހަންނަށް ދިމާވޭ…\nމެދުދެކުނު ރަށެއްގެ ސްކޫލުގެ ބައެއް ދަރިވަރުންނަށް "ޖިންނީގެ" އުނދަގޫ ފޯރާ މައްސަލަ އަނެއްކާ ވެސް ފެންމަތިވެއްޖެ\nއެންއައިސީ އަށް ގާސިމް އައްޔަނު ކުރަން ކޮމިޓީން ރުހުންދީފި\nމާ ގިނައިން ޗޮކްލެޓް ކެވުނަސް ދެރަވާނެ ކަމެއް ނެތް! ސަބަބު މިއޮތީ\nއެހީއެެއްވާއިރު ވިސްނަވާ! އިންޑިއާ ކުއްޖެއްގެ ފޮޓޯ ޖަހައިގެން، އޮޅުވާލައިގެން ބަޔަކު ފައިސާ ހޯދަން މަސައްކަތްކުރާކަމުގެ ތުހުމަތެއް!


Abadhuves Hithugai - 1 | Vaahaka އަބަދުވެސް ހިތުގައި – 1 – Vaahaka\n6k 8 3\tAugust 7, 2021\nހަތް އަހަރު ކުރި\nއާދުވަހަކަށް މަރުހަބާ ކިޔަމުން އިރުގެ ރަން ދޯދިތައް ބިންމައްޗަށް ފެތުރެން ފަށައިފި އެވެ. ރަށުގެ މަލަމައްޗާއި މޫދު ފެންނަ ކޮންމެ މީހަކަށް ވެސް މާޝާ ﷲ އޭ ކިޔޭނެއެވެ. ރަށުތެރެއިން ފެންނަމުން ދިޔައީ ހީވާގި އަންހެން ވެރިންނެވެ. ގޯތި ގެދޮރާއި މަގުފަޅި ތަކުގައި އިލޮށިފައްޗާއިގެން ހަރަކާތްތެރިވަމުން ދިޔަ އިރު އެމީހުން ސާފުތާހިރުކަމަށް ދޭ އަހަންމިއްޔަތުކަން އަންގުވައިދެއެވެ.\nރާޅު ޖަހާ ހިސާބުގައި އިށީނދެގެން އިން މަލްކާ އެ ގުދުރަތީ ރީތިކަން ފޯނުގައި ރައްކާ ކުރަމުން ދިޔަ އެވެ. އޭނާގެ ދިގު ފަން އިސްތަށިގަނޑަށް ގަނާ ކުރަމުން ދިޔަ ވައިރޯޅިތަކުން ހިތަށް ފިނިކަން ގެނެސްދޭނެއެވެ. ހަތްގަނޑި ބައިން އެލާރމް ވުމުން މަލްކާ ގެއަށްދާން އަވަސްވެގަތެވެ. މޫނު މައްޗަށް ވެއްޓިފައިހުރި އިސްތަށިތައް ކަންފަތް ދަށަށް ޖައްސާލުމަށްފަހު ފައިވާނަށް އަރައިގެން މަލްކާ ހިގައިގަތެވެ.\n'އާދެވިއްޖެ ދޯ.. މަންމަ ދޮނާ ހޯދި ދޭބަ..' ގެއަށް އައިސް ވަނުމާއެކީ ޒުލްފާގެ ކޮޓަރިއާ އިޝާރާތް ކޮށްފައި އޭނާގެ އެއްބަނޑު އެއްބަފާ ކޮއްކޮ މަލާކް ބުނެލިއެވެ. މަލްކާ ހުމް އެއް އަޅުވާލަމުން ގޮސް ޒުލްފާގެ ކޮޓަރީގެ ދޮރުގައި ޓަކި ދިނެވެ.\n'ހަމަ ނުދާނަންތަ.. ތިހެން ގަބުއަރާފަ މި ބިންގަރާހުގަ އޮންނަތާ ދެދުވަސް މިވަނީ.. އެބުނާ ޝާޔާ އެއް ބްރޯ ދެކެ ދުވަހަކުވެސް ލޯބިވި ނަމަ ތިހެން ނަހަދާނެ ދޯ.. ދެން އަހަރެން ބުނާ އެއްޗެއް އަޑު ނާހާނަންތަ.. ބްރޯގެ ފީލިންގްސް އަށް ރެސްޕެކްޓް ނުކުރާ މީހަކާ ހެދި އަމިއްލަ ލައިފް ބޭކާރު ކުރާނެ ކަމެއް ނެތެއްނު..' އަދްޔަން ފޯނުނެގުމުން އޭނައަށް ބަހެއްވެސް ނުކިޔެނީސް ޒައިކް އެއްނޭވާއިން ހުރިހާ އެއްޗެއް ކިޔާލިއިރު ހީވީ ހިތުދަސްކުރި ސްޕީޗް އެއް ކިޔާލި ހެންނެވެ. 'ޗުޕް މަނުކުންނާށޭ މިއުޅެނީ.. ތިވަރަށް ހާސަރު ނުދެމިއަސް ވެދާނޭ..' އަދްޔަންގެ އަޑު ޖެހުމުން ޒައިކް ދިޔައީ އެއްލިގެންނެވެ. ފޯނު ކަންފަތާ ދުރުކޮށްލައި އެތާ ތިބި އެންމެންގެ މޫނަށް ބަލައިލިއެވެ. އެތާގައި ތިބި ހުރިހާ އެންމެނަށްވެސް އެއަޑު އިވުނު ކަން އެމީހުންގެ މޫނަށް އެރި ކުލައިން ދޭހަވެއެވެ.\n'އާދޭ އެހެންވީރު އެހެންވީރު..' މަޑުން އެހެން ބުނެލި ޒައިކްގެ މޫނުގައި ފަވާލީ ހިނިތުންވުމެކެވެ. އެއް އަތް އިސްތަށިގަނޑަށް މަހާލުމަށްފަހު ފަހަތުގައި ތިބި މީހުނާ ދިމާލަށް ހިނގައިގަތެވެ.\nމެންދުރު ވެހެން ފެށި ވާރޭ ހުއްޓުނީ ހަވީރު ފަހެއް ޖެހުމާ ކައިރިވެފައި ވަނިކޮށެވެ. ފެންވަރާ ރީތިވެލައިގެން މަލްކާ ގެއިން ނުކުމެ ހިނގައިގަތީ ޖެޓީ ސަރަހައްދަށް ނިކުތުމަށް ޓަކައި އެވެ. ވާރޭގެ ސަބަބުން އުޑުމަތީގައި އުފެދިފަ ހުރި ވާރޭ ދުންޏަށް ބަލާލަމުން އޭނާ ހިނިތުން ވެލިއެވެ. ކަޅު ކުލައިގެ ކަކުލަށްވުރެ ދިގު ސްވެޓަރ ހެދުމުގައި އޭނާ ފެންނަލެއް ވަރަށް ރީއްޗެވެ. ހިގަމުން ގޮސް އަތިރި މަގަށް އަޅާލި ތަނާ މީހެއްގެ ގައިގައި އަޅާގަތެވެ. ސޮރީ އޭ ކިޔާ އިސް އުފުލާލިި ވަގުތު ކުރިމަތީ ހުރި ޒުވާނާގެ މޫނު ފެނުމުން އޭނާ ހުއްޓުުން އެރިއެވެ.\nޒައިކްގެ އެއްބަފާ ދައްތަ ޒާވީ ކިޔާވަރުން ސާމާނުތަކެއް ހޯދަން ދާންވެގެން ގެއިން ނުކުތްތަނާ އެހެންދިޔަ އަންހެން ކުއްޖެއްގެ ގައިގާ ލައްވީ ވިސްނާވެސް ނުލާހުއްޓައެވެ. ސޮރީއޭ ބުނެފައި އެކުއްޖާ ޒައިކް އާ ދިމާލަށް ބަލަން ހުއްޓިފައި ހުރުމުން އޭނަ ލަދުގަންނަ ގޮތްވިއެވެ.\n'އުޕްސް.. ސޮރީ މަގުބައްދާލައިން ދޯ މިހުރެވުނީ.. ތީ މިރަށުގެ ކުއްޖެއްތަ.. ނުދެކެން އަދި މިނޫނީ..' މަލްކާ ހިނިތުންވެލިއެވެ. 'އާނނ.. ކައިންޑް އޮފް.. ބައްޕަ މިރަށު މަންމަ އެހެން އަތޮޅެއް.. އަހަރެން ރަށަށް އައީ ދިޔަ ހަފްތާ..' ޒައިކް ކުރުކޮށް ބުނެލިއެވެ. 'އޯހް.. މަލްކާ އެން ޔޫ އާރ..' މަލްކާ އޭނާގެ ބުނެލަމުން ސަލާމަށް އަތް ދިއްކޮށްލިއެވެ. 'މީ.؟ ޒައިކް..' ޒައިކް ވެސް ހިނިތުން ވެލަމުން ސަލާމް ބަލައިގަތެވެ.\nދެމީހުނަށްވެސް އިތުރު އެއްޗެކޭ ބުނާކަށް ނުކެރުނެވެ. ދެފަރާތަށް ހިނގައިގަތް އިރު ދެމީހުންގެ މޫނުގައި ވެސް ވަނީ ހިނިތުންވުމެކެވެ.\nމަލްކާ ޖެޓީއަށް ގޮސް މާގިނަ އިރުތަކެއް ނުވަނީސް އަލުން ވާރޭ ވެހެން އުޅޭ ކަމުގެ ކުލަ ފެންނަން ފަށައިފިއެވެ. މަލްކާއަށް ގެއާ ހަމައަށް ދެވުނީ ހަމަ ކިރިޔާއެވެ. ވާރޭގެ ތިކިތަކުން ފަޒާތެރެ އެއްކޮށް ބައްދާލީ ހަމަ ކުއްލިއަކަށެވެ. އުނަގަނޑުގައި އަތް ވިއްދާލައިގެން ހުރެފައި މަލްކާ ގޭތެރެއަށް ވަންނަން ހިނގައިގަތެވެ.\n'ކޮބާ.؟' ގޭތެރެއަށް ވަދެގެން އައި ޒައިކް ފެނުމުން ޒާވީ އަވަހަށް ތެދުވެގެން ހިގައިގަތެވެ.\n'އެއްބައި ލިބުނީ.. މިހިރަ ކްރިޓިކަލް އެއްޗެހި ހޯދަން ދާންވެގެން އުޅުނުތަނާ މާ ގަދަޔަށް ވައި ޖެހެން ފެށީ.. ދެން އެހެންވެ އައީ ގެއަށް..' ބޮލުގައި ހުރި ފެންތައް އަތުން ފޮހެމުން ޒާވީ ދިން ލިސްޓް އޭނާއަށް ދިނެވެ. ދެތިން ތަން ފިޔަވާ ހުރިހާ ތަނެއްގައި ހުރީ ފާހަގަ ލާފައެވެ.\n'ތީ ކީއްކުރާށޯ..؟' ޒައިކް އަހާލީ ލިސްޓް ދެމުންވެސް ކޮންކަމަކަށް ތޯ ޒާވީ ނުބުނާތީ އެވެ. 'ފާޑެއްގެ ޕްރޮޖެކްޓް ގަޑެއް ހަދަން..' ޒާވީ ޖަވާބު ދިނުމުން ޒައިކް ހިގައިގަތީ ކޮޓަރިއާ ދިމާއަށެވެ.\nނިދިފައި އޮތް މަލްކާ ދެފަރާތަށް ފުރޮޅެމުން ދިޔައިރު ހީވަނީ ބިރެއް ފެނިގެން އުޅޭ ހެންނެވެ. ވާރޭ ވެހެމުން ދިޔައިރު އޭނާ އޮތީ ދާހިއްލާ ފޯވެފަ އެވެ.\n'ނޫން..' ކުއްލިއަކަށް މަލްކާ އެއްލިގެން ގޮސް ނިދިން ހޭލެވުނެވެ.\nRooya Xek August 7, 2021\nހެއި އޯލް 😍 މިއީ ރޫޔާ މި ސައިޓް އަށްލާ ފުރަތަމަ ވާހަކަ 😊 ހޯޕް ޔޫ ގައިސް ވިލް އެންޖޯއި ރީޑިން އިޓް އެން ސަޕޯރޓް މީ 💖💖💖💖💖💖\nRooya Xek August 8, 2021\nއެންޑް... ޓްރެއިލާ އެއްވެސް ސަބްމިޓް ކުރިން.. އެހެންވެ މަތީގަ 'ހަތް އަހަރު ކުރި' އެއިނދީީ.. ޓްރެއިލާ އަށްވުރެ ކުރިން މީތި އައިސް މީންދީ.. ހޯޕް ޔޫ ގައިސް އާ ނޮޓް ޑިސެޕޮއިންޓެޑް 😟😟😟\nHaxuma August 8, 2021\nވަރަށް ރީތި....😁😊😊ކޮންއިރަކު ނެކެސްޓް.\nތޭންކް ޔޫ ސޯ މަޗް ހަޒުމާ 🥰🥰އިންޝާ ﷲ ސަބްމިޓް ކޮށްލާފިން އެބައި 💖💖 މިބަލަނީ ދެން އެންމެ އަވަހަށް ނުކުންނަ ވާހަކަ ތަކާއެކު އެބައި ނުކުންނާނެކަމަށް 😊😊 ސީޔޫ ދެއަރ❤❤ އަންޓިލް ދެން ޓޭކް ކެއަރ އެން ސްޓޭ ސޭފް 😍😍\nHaima August 8, 2021\nއައި ލަވް ދިސް ސްޓޯރީ ސޯ މަޗް😍...\nކޮންއިރަކު ނެކްސްޓް ޕާރޓް؟؟\nތޭންކްސް ހައިމާ 💖💖 އައިމް އެކްސްޕެކްޓިން ދަ ސްޓޯރީ ޓުޑޭ އޯ ޓުމޯރޯ 😊😊 އިންޝާ ﷲ 🥰🥰 ވެއިޓް ކިއުރިއަސްލީ، ޓޭކް ކެއަރ އެން ސްޓޭ ސޭފް 😍😍\nގޫބުރިޔާ December 21, 2021\nRooya Xek January 10, 2022\nތޭންކްސް 🥰 ބައި ދަ ވޭ ކޫލް ނޭމް އިނގޭ 😂😂


ނާޖިޙްގެ ދިރާސާ: ދިވެހި ބަހުގައި ބޭނުންކޮށްއުޅޭ މަނިކުފާނާއި މެދު – ލޫކަސްޖަލީލް\nލިޔުނީ: ލިޔުނީ: މުޙައްމަދު ނާޖިޙު\nމުޙައްމަދު ނާޖިޙަކީ ދިވެހި ބަހާއި ތާރީޚްގެ މައްޗަށް އެކި ދިރާސާތައް ކުރައްވާފައިވާ ތާރީޚާއި ބަހުގެ އިލްމުވެރިއެކެވެ. އިސްލާމިކް ޔުނިވާރސިޓީ އޮފް މޯލްޑިވްސްގައި ލެކްޗަރާއެއްގެ ގޮތުގައި ކިޔަވައިދެއްވާ މުދައްރިސެކެވެ.\n“މަނިކުފާނު”މި ނަން ކިޔާއިރު ފުރަތަމަ ނޫނު ކިޔާނީ ބަރުކޮށް ނަވިޔަނީގެ އަޑުންނެވެ. އިހުގެ މުސްކުޅި ލިޔުންތަކުގައިވެސް ލިޔެވިފައި ހުރީ އެގޮތަށެވެ. މިއީ ދިވެހީން ދަރަޖަތަކަށް ބެހިފައި އޮތް ޒަމާނުގައި ރަސްކަމުގެ ޚާންދާނުތަކުން އައިސްފައިވާ މީހުންގެ ނަމުގެ ފަހަތަށް ބޭނުންކޮށް އުޅުނު ދަރަޖަ ނަމެކެވެ.\n*ނަވިޔަންޏަކީ ދިވެހި އަޑުތަކުގެ ތެރޭގައި ހިމެނޭ ބަރު ނޫނެވެ. މަތީތަލީގެ މެދަކާއި ހިސާބުގައި ދޫޖައްސައިފައި ނެރޭ އަޑެކެވެ. މިއަޑު ކިޔޭނީނޫނުގެ އަޑުން ނޫނަށް ވުރެ ބަރުކޮށެވެ. މިހާރުވެސް ދެކުނުގެ އަތޮޅުތަކުގެ ބަހުރުވައިގެ އަޑުތަކުގައި ނަވިޔަނި ހިމެނެއެވެ. މިއީ ދިވެހި ހަށަނަރަބަޅައިގެ 19 ވަނަ އަކުރުކަމުގައި ބަލާ އަކުރެވެ. ހަށަނަރަބަޅައިގައި ނަވިޔަނީގެ މަގާމަކީ ޒަވިޔަންޏާއި ޑަވިޔަނީގެ ދެމެދެވެ. 1950ގެ ކުރީގެ އަހަރުތަކުގައި ލިޔެވިފައިވާ ލިޔުންތަކުން ނަވިޔަނި ފެންނަން ހުރެއެވެ. ބޮޑުތަރުތީބުގެ ލިޔުމުގައި ވެސް ނަވިޔަނި ބޭނުންކޮށްފައިވެއެވެ.\nމިގޮތުން ދިވެހި ތާރީޚުން އެންމެ ދުރުން ފެންނާން ހުރި އެއް މަނިކުފާނަކީ ހިލާލީ ދަރިކޮޅުން ދިވެހިރާއްޖޭގެ ރަސްކަންކުރެއްވި، އައްސުލްޠާން ޢުމަރު (ދެވަނަ) ސިރީ ލޯކަ ސުންދުރަ މަހާ ރަދުންގެ ދަރިކަލުން މާލޭ ރަށްދެބައިގޭ މުޙައްމަދު މަނިކުފާނެވެ. މިއީ މީލާދުން 15 ވަނަ ގަރުނުގެ ފަހުކޮޅު އަދި 16 ވަނަ ގަރުނުގެ ކުރީކޮޅު، ތިން ފަހަރެއްގެ މަތީން ރަސްކަންކުރެއްވި ކަޅު މުޙައްމަދު ރަސްގެފާނެވެ.\nހިލާލީންގެ ދުވަސްވަރަށް ފަހު ނަމުގެ ފަހަތަށް މަނިކުފާނު ބޭނުންކޮށް އުޅުނީ އިސްދޫ ރަސްދަރިކޮޅުގެ ބޭބޭފުޅުންނާއި އަދި އެއަށްފަހު ދިޔަމިގިލީ ދަރިކޮޅުގެ ބޭބޭފުޅުންނާއި ހުރާދަރިކޮޅުގެ ކުރީކޮޅުގައި އެ ދަރިކޮޅުގެ ބޭބޭފުޅުންނެވެ. ފަހުން ދިޔަމިގިލީ ޙާޖީ ބަންޑާރައިންގެ ދަރިކަލުން އިބްރާހީމް ފާމުލަދޭރި ކިލަގެފާނުންގެ ބޭބޭފުޅުންނާއި ހުރާ ދަރިކޮޅުގެ ބޭބޭފުޅުން ނަމުގެ ފަހަތަަށް މަނިކުފާނުގެ ބަދަލުގައި “ދީދީ” ބޭނުންކުރައްވަން ފެއްޓެވީއެވެ.\nމީގެ އިތުރުން އިހު ދިވެހި ރަށެއްގެ ގޮތުގައި އޮތް އިންޑިޔާގެ މަލިކުގައިވެސް އެރަށުގެ ބޮޑުންގެ ނަމުގެ ފަހަތަށް މަނިކުފާނު ބޭނުން ކުރެވެއެވެ. ބުނެވޭ ގޮތުގައި މަލިކުގެ ބޮޑުންނަކީ ދިވެހި ރަސްދަރިކޮޅަކުން އުފެދުނު ދަރިކޮޅުތަކެކެވެ.\nދިވެހިރާއްޖޭގައި މަނިކުފާނު ދަރަޖައިގެ އަންހެނުންނަށް އިހުގައި ކިޔާފައި ހުރީ މަނިކަފާނު ނުވަތަ މަނިކެފާނެވެ. އެހެންނަމަވެސް ފަހުން އަންހެނުންނަށްވެސް ކިޔައި އުޅެނީ “މަނިކުފާނު” އެވެ. މިއާ ޚިލާފަށް މަލިކުގައި މަނިކުފާނު ދަރަޖައިގެ އަންހެނުންނަށް ކިޔައި އުޅެނީ “މަނިކަ” އެވެ.\nމީގެ އިތުރުން ނަމުގެ ފަހަތަށް ދީދި ކިޔާ ފިރިހެން ބޭބޭފުޅުންނާއި މުޚާޠަބުކުރެވޭ އިރު މަނިކުފާނު ބޭނުންކުރެވެއެވެ. މިގޮތުން އަންހެން ބޭފުޅެއް ނަމަ ބޭނުންކުރަނީ “ކަމަނާ” ނުވަތަ “ކަމަނާފާނު” އެވެ. އަދި ފަނޑިޔާރުކަން ނުވަތަ ކޮލިލައިގެން ދެވޭ ދަރަޖައަކާއި ގުޅިގެން ދީދީންނަށް މަނިކުފާނުގެ ނަން ބޭނުންކޮށް އުޅުނެވެ. މިސާލަކަށް ދަރަވަންދޫގޭ ޙުސައިން ދީދިއަށް ފަނޑިޔާރު މަނިކުފާނޭ ކިޔުން، އައްޑޫ މީދޫ ދެށެނާގޭ މުޙައްމަދު ދީދިއަށް ފެންނާ މަނިކުފާނޭ ކިޔުން.\nމިހާރު ދިވެހިރާއްޖޭގައި ނަމުގެ ފަހަތަށް މަނިކުފާނު ބޭނުންކޮށް އުޅެނީ ވަރަށްވެސް މަދުންނެވެ. އެންމެ ގިނައިން ފެންނަން ހުރީ އައްޑުއަތޮަޅުންނެވެ. އެއީ މުޅީންހެން އިސްދޫދަރިކޮޅަށް ނިސްބަތްވެ ވަޑައިގަންނަވާ ބޭބޭފުޅުންނެވެ. އަދި މީގެ އިތުރުން އައްޑުއަތޮޅު ގަމުގައި އުޅުއްވި (ފަހުން ފޭދޫގައި އުޅުއްވާ) އިސްދޫ ދަރިކޮޅާއި ގުޅިފައިވާ ދިޔަމިގިލީ ދަރިކޮޅުގެ ބޭބޭފުޅުންނަށެވެ. އިންޑިޔާގެ މަލިކުގައިވެސް މިޒަމާނުގައިވެސް ކޮންމެވެސް ވަރަކަށް މަނިކުފާނު ކިޔައިއުޅެއެވެ.\nއައްޑުއަތޮޅުގައި އިސްދޫ ދަރިކޮޅުގެ މަނިކުފާނުންގެ ފިރިހެން ބޭބޭފުޅުންގެ ނަމުގެ ފަހަތަށް “ރަހާ” އަދި އަންހެން ބޭބޭފުޅުންގެ ނަމުގެ ފަހަތަށް “ރަނާ” ވެސް ކިޔައިއުޅުނެވެ.


Imaaraiy kuyyah dhinumaa behey gaanoonu draft kuran premier chambers ah | Mihaaru\nއިމާރާތް ކުއްޔަށް ދިނުމާބެހޭ ގާނޫނު ޑްރާފްޓްކުރަން ޕްރިމިއާ ޗެމްބާސްއަށް ހަވާލުކުރުމަށްފަހު ހައުސިންގެ ސްޓޭޓް މިނިސްޓަރު ނަޝީދު (ކ) އަދި ޕްރިމިއާ ޗެމްބާސްގެ ސީނިއާ އެސޯސިއޭޓް ޑރ. މުހައްމަދު އިބްރާހިމް ސަލާމްކުރައްވަނީ.-- ފޮޓޯ: ހައުސިން މިނިސްޓްރީ\nއިމާރާތް ކުއްޔަށް ދިނުމާބެހޭ ގާނޫނު ޑްރާފްޓްކުރަން ޕްރިމިއާ ޗެމްބާސްއަށް\n13 މާޗް 2019 - 21:26 20 comments\nދިރިއުޅުމަށް ތަންތަން ކުއްޔަށް ދިނުމާ ބެހޭ ބިލެއް ހެދުމުގެ އެއްބަސްވުމުގައި ހައުސިންގެ ސްޓޭޓް މިނިސްޓަރު އަހުމަދު ނަޝީދާއި ޕްރިމިއާ ޗެމްބާސްގެ ސީނިއާ އެސޯސިއޭޓް ޑރ. މުހައްމަދު އިބްރާހިމް ވަނީ ސޮއިކުރައްވައިފަ އެވެ.\nއެ ބިލް ތައްޔާރުކުރާނީ ދާއިރާގެ ސްޓޭކް ހޯލްޑަރުންނާއި އާއްމުންގެ ހިޔާލާ ވެސް އެކު ކަމަށް މިނިސްޓްރީން ބުންޏެވެ.\nހައުސިން މިނިސްޓަރު އާމިނަތު އާތިފާ ކުރިން ވިދާޅުވީ ދިރިއުޅުމަށް ތަންތަން ކުއްޔަށް ދިނުމާ ބެހޭ ބިލެއް ޑްރާފްޓް ކުރަނީ ކުލި ކޮންޓްރޯލްކުރަން ނޫން ކަމަށެވެ. އެއީ ކުއްޔަށް ދޫކުރާ ފަރާތާއި ކުއްޔަށް ހިފާ ފަރާތުގެ ހައްގުތައް ރައްކާތެރިކޮށް، ކުލީގެ މުއާމަލާތްތައް ހިންގަންޖެހޭ ގޮތުގެ ތަފްސީލުތައް ހިމެނޭނެ ބިލެއް ކަމަށް އޭނާ ކުރިން ވިދާޅުވި އެވެ.\nކުއްޔަށް ދޫކުރާ ތަންތަނުގައި ހުންނަންޖެހޭ ފެންވަރާއި ފުރިހަމަ ވާންޖެހޭ ޒަރޫރީ ޚިދުމަތްތަކުގެ އިތުރުން ކުއްޔަށް ދިނުމުގެ މުއްދަތާއި އެޑްވާންސް ފައިސާ ނެގުމުގައި އަމަލު ކުރަންޖެހޭ އުސޫލުތައް އެ ބިލުގައި ހިމެނޭނެ އެވެ.\nއިތުރު ލިޔުންތައް ބޯހިޔާވަހިކަން ހައުސިން މިނިސްޓްރީ އައިމިނަތު އާތިފާ، ހައުސިން މިނިސްޓަރު


Gaumah fonuvaidheyn edhi bidheyseenthakeh evvejje | Mihaaru\nހީނާމާގެ ޕާކިން ކުރިމަތީ އެއްވި ބިދޭސީން، އެ ސަރަހައްދުން ފޮނުވާލަނީ. -- ފޮޓޯ؛ އަހުމަދު އަވްޝަން އިލްޔާސް/ މިހާރު\n15 ޖުލައި 2020 - 18:57 36 comments\nކޮވިޑް-19އާ ގުޅިގެން އާއްމު ދިރިއުޅުމަށް ކުރިމަތިވެފައިވާ ދަތިތަކާ ހެދި މަސައްކަތެއް ނެތި އާމްދަނީ ލިބޭނެ މަގުތައް ބަންދުވެފައިވާތީ ރަށަށް ފޮނުވައިދޭން ޑިމާންޑްކޮށް ބިދޭސީންތަކެއް މިއަދު އެއްވެ ޝުއޫރުފާޅުކޮށްފި އެވެ.\nހީނާމާގޭ ޕާކިން ސަރަހައްދަށް މިއަދު އެއްވި ބަންގްލަދޭޝްގެ 50 އަށް ވުރެން ގިނަ މީހުން ގޮވާލީ އެ މީހުންނަށް ގައުމަށް ދެވޭނެ އިންތިޒާމެއް ހަމަޖައްސައިދިނުމަށެވެ. އެ ސަރަހައްދަށް ބިދޭސީންތަކެއް މި އެއްވީ، ރާއްޖޭގައި މަސައްކަތް ކުރާ ބިދޭސީންނަށް މުސާރަ ނުދިނުމުގެ މައްސަލަތަކެއް ކުރިމަތިވެ، މުޒާހަރާ އަށް ނުކުމެ ހަމަނުޖެހުން ހިންގާފައި ވަނިކޮށެވެ.\nހުއްދަ ނުހޯދައި މާލޭގައި އެއްވުން މަނާކޮށްފައި ވަނިކޮށް މަޖީދީ މަގަށް ޖަމާވި ބިދޭސީން ބުނިގޮތުގައި، އެ މީހުންގެ އަތުގައި ޕާސްޕޯޓާއި ވިސާ ފަދަ އެއްވެސް ލިޔެކިޔުމެއް ނެތެވެ. މި ދުވަސްކޮޅު އެއްވެސް މަސައްކަތެއް ނުލިބޭތީ ކާބޯތަކެތި ގަންނާކަށް ވެސް ފައިސާއެއް ނެތް ކަމަށް އެ މީހުން ބުންޏެވެ.\nހީނާމާގެ ޕާކިން ކުރިމަތީ އެއްވެ ތިބި ބައެއް ބިދޭސީން -- ފޮޓޯ: އަހުމަދު އަވްޝަން އިލްޔާސް/ މިހާރު\nކުއްޔަށް ތަނެއްގައި އުޅެވޭނެ ގޮތެއް ނެތްއިރު، ގައުމުގައި ތިބި އާއިލާ އަށް ވެސް އެހީވެވޭނެ ގޮތެއް ނެތް ކަމަށް އެ މީހުން ދިޔައީ ބުނަމުންނެވެ. އެހެންވެ، މިހާރު ބޭނުންވަނީ އަނބުރާ ގައުމަށް ދާން ކަމަށް ވެސް އެ މީހުން ބުންޏެވެ.\nހީނާމާގެ ޕާކިން ކުރިމަތީ އެއްވެ ތިބި ބިދޭސީން ފޮނުވާލަން ދިޔަ ފުލުހުން. -- ފޮޓޯ: އަހުމަދު އަވްޝަން އިލްޔާސް/ މިހާރު\n"އަނބުރާ ދިޔައީމަ [އާއިލާ] އެންމެން އެއްކޮށް ކޮންމެ ވެސް ކަމެއް ކުރެވޭނެ،" އެކަކު ބުންޏެވެ.\nއޭނާ ބުނިގޮތުގައި އެ މީހުންގެ ހާލަތު އަންގަން ޖެހޭ ފަރާތްތަކަށް އެންގުމުން ވެސް ޖަވާބެއް ނުލިބެ އެވެ. ރާއްޖޭގައި ހުންނަ އެ ގައުމުގެ ހައި ކޮމިޝަން ސަރަހައްދަށް ނުދިޔައީ އެތަނަށް އެއްވުމުން މައްސަލަ ޖެހޭތީ ކަމަށް ވެސް އޭނާ ބުންޏެވެ.\nއެ މީހުން ބުނިގޮތުގައި ހީނާމާގޭ ސަރަހައްދަށް އެއްވީ ކަމާގުޅޭ އިދާރާތަކުގެ ސަމާލުކަން ހޯދާށެވެ.\nސުލްހަވެރިކަމާ އެކު އެ މީހުން އެ ސަރަހައްދުގައި އެއްވެ ތިއްބައި ފުލުހުން ގޮސް އެ އެއްވުން ރޫޅާލާން އެންގި އެވެ. އެއްވެސް ހަމަނުޖެހުމެއް ނުހިންގައި އެ ބިދޭސީން އެ ތަން ދޫކޮށް ދިޔައީ އެވެ.\nހީނާމާގޭ ޕާކިން ސަރަހައްދަށް ބިދޭސީންތަކެއް މިއަދު އެއްވިއިރު، ރިސޯޓެއްގެ ގޮތުގައި ތަރައްގީ ކުރަމުން އަންނަ ބ. ބޮޑުފިނޮޅުގައި މަސައްކަތްކުރަމުން ދިޔަ ރިޒް ކުންފުނީގެ މުވައްޒަފުންނަށް ޖެނުއަރީ އިން ފެށިގެން މުސާރަ ނުދޭތީ އެ މީހުން ވަނީ މުޒާހަރާކޮށް، ފުލުހުންނާ ކުރިމަތިލައިފަ އެވެ. ރިޒް ކުންފުންޏަކީ ރައްޔިތުންގެ މަޖިލީހުގެ މިލަންދޫ ދާއިރާގެ އެމްޑީޕީގެ މެމްބަރު އަލީ ރިޒާގެ ކުންފުންޏެކެވެ. އަދި ހުޅުމާލޭގައި ހަދަމުން އަންނަ ޕޮލިސް ފްލެޓްތަކުގައި މަސައްކަތްކުރަމުން އަންނަ އައިލެންޑް އެކްސްޕާޓްގެ މުވައްޒަފުންނަށް މުސާރަ ނުދޭ މައްސަލައާ ގުޅިގެން، އެ ކުންފުނީގެ މުވައްޒަފުން ވެސް ވަނީ މުޒާހަރާކޮށް ހަމަނުޖެހުން ހިންގައިފަ އެވެ. މި މައްސަލަތަކަށް ހައްލު ހޯދަން މަސައްކަތް ކުރަމުން އަންނަ ކަމަށް ކަމާބެހޭ އިދާރާތަކުން ވަނީ ބުނެފަ އެވެ.\nއިތުރު ލިޔުންތައް ބިދޭސީން މެމްބަރު އަލީ ރިޒާ (މިލަންދޫ)


ސަމާސާ ކުރުމުގެ އަދަބުތައް | Sandhaanu\nސަމާސާ ކުރުމުގެ އަދަބުތައް\nސަމާސާ ކުރުމަކީ ޢާންމުގޮތެއެްގައި ހުރިހާ ފަންތިއެއްގެ މީހުންގެ މެދުގައިވެސް އޮންނަ ކަމެކެވެ. ބޮޑެތި މީހުންގެ މެދުގަޔާއި ކުޑަކުދިންގެ މެދުގައެވެ. އެއީ ވަކި ދާއިރާއެއްގެ ތެރޭގައިނަމަ ހުއްދަކަމެކެވެ. ނޫންނަމަ މަނާކަމެކެވެ. ދީނުގެ ފަރާތުން މިކަމާއިމެދު ސަމާލުވުމަށް އަންގަވައި އިޝާރާތް ކުރައްވާފައިވާ ކަންތައް ތަކެއް ހުރެއެވެ. އެކަންތައްތަކަށް ސަމާލުވާން ޖެހެއެވެ.\nސަމާސާ ކުރުމުގައި ހައްދުފަހަނަ އަޅައި ދިއުމަކީ ގެއްލުން ހުރި ކަމެކެވެ. އެހެނީ ސަމާސާ ގިނަކޮށް ހައްދުން ބޭރުވުމަކީ މާތްﷲ އިންސާނާ ހެއްދެވި މަގުސަދާއި ދުރަށް ގެންދާ ކަމެއްކަމުގައި ވާތީއެވެ. އިންސާނާ އުފެއްދުމުގެ އަސްލު މަގުސަދަކީ މާތްﷲ އަށް އަޅުކަންކޮށް އެކަލާންގެ ހަނދުމަކޮށް ޒިކުރު ކުރުމެވެ. މާތްﷲ ރުއްސުންލެއްވި ޢުމަރުގެފާނު އަރިހުން ރިވާވެގެން ވެއެވެ. ” ގިނަގިނައިން ހޭ މީހާ ހައިބަތު ކުޑަވެއްޖެއެވެ. އަދި ސަމާސާ ކޮށްފި މީހާގެ ގަދަރު ކުޑަވެއްޖެއެވެ”. ވީމަ ހައްދުފަހަނާ އަޅާދާވަރަށް ސަމާސާ ކޮށްގެން ނުވާނެއެވެ.\nސަމާސާ ކުރާއިރު އެއްވެސް މީހަކަށް ދަތިވެ އުނދަގޫވާ ހިސާބަށް ސަމާސާ ކުރުމަކީ ރަނގަޅުކަމެއް ނޫނެވެ. ސަމާސާ ކުރުމުގައި މީހަކަށް އުނދަގޫކޮށް މީހަކު ނިކަމެތިކޮށްލުމާއި އަނެކުން ދެރަވެ ހިތާމަކުރަންޖެހެ ބާވަތުގެ ސަމާސާ ކުރުމަކީ އިސްލާމީ އަދަބު ސަދަބާއި މުޅީން ޚިލާފު ޢަމަލެކެވެ.\nޢަބުދުއްރަޙުމާނު ބުނު އަބީލައިލާގެ އަރިހުން ރިވާވެގެންވާ ޙަދީސްފުޅެއްގެ މާނާގައިވެއެވެ. ” ތިޔަބައިމީހުންކުރެ އެކަކުވެސް އޭނާގެ އަޚާގެ އެއްޗެއް ކުޅިވަރުގެ ގޮތުގައި (ސަމާސާގެ ގޮތުން) އަދި ހަަމަ ގަސްދުގައިވެސް ބޭނުން ނުކުރާށެވެ. ނުގެންދާށެވެ. ފަހެ އޭނާގެ އަޚާގެ އަސާ ގެންދިޔަ މީހާވެސް އޭގެ ވެރިޔާއަށް ރައްދުކުރާ ހުށި ކަމެވެ”. (އަބޫ ދާވޫދު)\nކުޅިވަރު ގޮތުގައި، ސަމާސާގެ ގޮތުގައި މީހުންގެ އެއްޗެތި ނެގުމާއި، ފޮރުވުމަކީ އެ އެއްޗެތީގެ މިލްކުވެރިފަރާތަށް ނުތަނަވަސްކަން ލިބެނެ ކަމެކެވެ. މިފަދަ ކަންތައްތައް ހިމެނޭނީ މީހުނަށް އުނދަގޫ ކުރުން ކަމުގައެވެ.\nސަމާސާގޮތުން މީހުން ސިއްސުވާލައި ބިރުގެންނެވުމަކީވެސް ކޮށްގެންވާނެ ކަމެއް ނޫނެވެ. ޚާއްސަކޮށް ނިދާފައި އޮންނަ މީހަކު ސިއްސުވާލައި ބިރުގެންނެވުމަކީ އެއްގޮތަކަށްވެސް ހުއްދަވެގެންވާ ކަމެއް ނޫނެވެ. ސަމާސާގެ ގޮތުގައި ދޮގު ހެދުމަކީވެސް ނުބައިކަމެކެވެ. ކީރިތި ރަސޫލާ ޙަދީސްކުރެއްވި ބަސްފުޅެއްގެ މާނައިގާ ވެއެވެ. ވާހަކަ ދައްކާއިރު މީސްތަކުން ހެއްވުމަށްޓަކައި ދޮގު ހަދައިގެން ވާހަކަ ދައްކާ މީހާއަށް ޢަޒާބު ހުއްޓެވެ. އޭނާއަށް ޢަޒާބު ހުއްޓެވެ. އޭނާއަށް ޢަޒާބު ހުއްޓެވެ. (އަބޫ ދާވޫދު)\nމިޙަދީސްފުޅަށް ވިސްނާލުމުން އެނގެނީ ސަމާސާއަށް ދޮގުހެދުމަކީވެސް ކުރަން ހެޔޮ ވާވަރުގެ ކަމެއް ނޫންކަމެވެ. ވީމާ ސަމާސާ ކުރުމުގައިވެެސް އަނެކާއަށް އުނދަގޫ ލިބޭކަހަލަ ކަންތައް ކުރުމާއި ދޮގުހެދުމަކީ އެއްގޮތަކަށްވެސް ރަނަގަޅުކަމެއް ނޫނެވެ.\nއަހަރެމެންނަކީ ހެޔޮބަސް ބުނެ ހެޔޮ ބަސް އަޑުއަހާ ހޮޔޮގޮތަށް ޢަމަލުުރާ ބައެއްކަމުގައި ލަހައްޓަވާށެވެ. އާމީން!\nމުރާދު މެއި 5, 2021 At 7:23 ޕމ\nGood. Let’s behave good and best.


ކައުންސިލްތަކަށް ގިނަ ބާރުތަކާއި އެކު، ކައުންސިލްތަކުގެ އުމުރު ފަސް އަހަރަށް އިތުރު ކުރަނީ | Jazeera\tކައުންސިލްތަކަށް ގިނަ ބާރުތަކާއި އެކު، ކައުންސިލްތަކުގެ އުމުރު ފަސް އަހަރަށް އިތުރު ކުރަނީ - Jazeera\nކައުންސިލްތަކަށް ގިނަ ބާރުތަކާއި އެކު، ކައުންސިލްތަކުގެ އުމުރު ފަސް އަހަރަށް އިތުރު ކުރަނީ\nޢަލީ ޔާމީން October 10, 2019 44 views0\nއެޓާނީ ޖެނެރަލްގެ އޮފީހުން ވިދާޅުވީ، މި ގާނޫނު އިސްލާހުކުރުމުގެ ބޭނުމަކީ ލޯކަލް ކައުންސިލަތަކަށް ގާނޫނުން ލިބިދީފައިވާ ބާރުތައް އެ ކައުންސިލަށް ދޫކޮށްލައި، ކައުންސިލްތައް ޒިންމާދާރު ކުރުވުން ކަމަށެވެ.\nމީގެ އިތުރުން ކައުންސިލްތަކަކީ އުފެއްދުންތެރި، ރައްޔިތުންނާއި ގާތުން މަސައްކަތް ކުރާ ބަޔަކަށް ހެދުމަކީވެސް އެ ޤާނޫނު އިސްލާހު ކުރުމުގެ ބޭނުމެއް ކަމަށް އޭޖީ އޮފީހުން ވިދާޅުވެފައިވެއެވެ.\nމި އިސްލާހުގެ ތެރޭގައި އަތޮޅު ކައުންސިލުތަކުގެ މެމްބަރުން ކަމުގައިވާނީ ކޮންމެ ރަށެއްގެ ރަށު ކައުންސިލްގެ ރައީސުން ކަމުގައި ކަނޑައެޅުން ހިމެނެއެވެ.


މި މަރުކަޒަށް އިތުރުކޮށްފައިވާ ކޭޝިއަރުގެ މަޤާމަށް މީހުން ހޯދުމަށްޓަކައި 18 މެއި 2015 ގައި ކުރެވުނު މި މަރުކަޒުގެ IUL)G1-SM/2015/01) ނަންބަރުގެ އިޢުލާނުގައިވާ މަޤާމުގެ އަސާސީ ޝަރުޠަށް މިނިސްޓްރީ އޮފް ހެލްތުގެ އެޗް. އާރު. އެމް. ޑީ. ކޮމެޓީން ބަދަލުގެންނަވާފައިވާތީ، އެ އިޢުލާނާއި، އެ އިޢުލާނާ ގުޅިގެން ހުށަހެޅުނު ހުށަހެޅުންތައް ބާޠިލްކޮށް، އެ މަޤާމަށް މީހުން ހޯދުމަށް އަލުން އިޢުލާން ކުރަމެވެ.\nއެޑްމިން / ރިސެޕްޝަން ކައުންޓަރ\n- އާސަންދައިގެ ދަށުން ފައިސާ ލިބޭ ކަންތައްތަކަށް ބިލުހަދައި، ކަނޑައެޅިފައިވާ ޤަވާޢިދާ އެއްގޮތްވާގޮތުގެމަތިން ފޮނުވާ ފައިސާ ލިބެމުންދޭތޯ ކަށަވަރުކުރުން.\n- ޞިއްޙީ މަރުކަޒަށް ލިބޭ އާމްދަނީގެ ފައިސާ، ހޮސްޕިޓަލުގެ އެކައުންޓަށް މަހުން މަހަށް ޖަމާކުރުމުގައްޔާއި، ރެކޯޑްތައް ބެލެހެއްޓުމުގައި އެހީތެރިވުން.\n- ފައިސާ ލިބޭ ކަންތައްތަކުގެ ޑޭޓާބޭސްއެއް އަޕްޑޭޓްކޮށް ބެލެހެއްޓުން.\n- ތިޖޫރީ ރިޕޯޓް ތައްޔާރުކޮށް، ކަމާބެހޭ ފަރާތްތަކަށް ފޮނުވުން.\n- ފައިސާއާބެހޭ އެންމެހައި ލިޔެކިޔުންތައް ރައްކާތެރިކަމާއެކު ބެލެހެއްޓުން.\n- ކުރެވޭ ޚަރަދުތަކަށް އެކިއެކި ފަރާތްތަކަށް ދައްކަންޖެހޭ ފައިސާ ވީހާވެސް އަވަހަށް ރައްދުކުރުން.\n- ޞިއްޙީ މަރުކަޒުގެ ފައިސާއާބެހޭ ރިޕޯޓްތައް ތައްޔާރުކުރުމުގައްޔާއި، ރިޕޯޓްތައް ފޮނުވަންޖެހޭ ފަރާތްތަކަށް ފޮނުވުމުގައި އެހީތެރިވުން.\n- އާމްދަނީ ފައިސާގެ އަހަރީ ރިޕޯޓް ތައްޔާރުކޮށް ބެލެހެއްޓުން.\n- އަހަރީ ބަޖެޓް ތައްޔާރުކުރުމުގައި އެހީތެރިވުން.\n- އެޕްލައިޑް އެކައުންޓިންގ، ފައިނޭންސް، އެކައުންޓިންގ، އެކައުންޓިންގ އެންޑް ބިޒްނަސް، އޭ.ސީ.ސީ.އޭ، ހެލްތް ފައިނޭންސް، އިކޮނޮމިކްސް، މެތަމެޓިކްސް، ސްޓެޓިސްޓިކްސް، އެކައުންޓިންގ ޓެކްނީޝަން ) ސީ އޭ ޓީ ) ގެ ދާއިރާއަކުން ދިވެހިރާއްޖޭގެ ޤައުމީ ސަނަދުތަކުގެ އޮނިގަނޑުގެ ލެވެލް3ގެ ސަނަދެއް ހާސިލުކޮށްފައިވުމާއެކު، އެޕްލައިޑް އެކައުންޓިންގ، ފައިނޭންސް، އެކައުންޓިންގ، އެކައުންޓިންގ އެންޑް ބިޒްނަސް، އޭ ސީ ސީ އޭ، ހެލްތް ފައިނޭންސް، އިކޮނޮމިކްސް، މެތަމެޓިކްސް، ސްޓެޓިސްޓިކްސް، އެކައުންޓިންގ ޓެކްނީޝަން ( ސީ އޭ ޓީ ) ގެ ދާއިރާއެއްގައި2އަހަރު ދުވަހުގެ މަސައްކަތުގެ ތަޖްރިބާ ލިބިފައިވުން. ނުވަތަ؛\n- ސާނަވީ އިމްތިޙާނަކުން2މާއްދާއިން ދަށްވެގެން 'ޑީ' ގްރޭޑް ލިބިފައިވުމާއެކު، އޭގެ އިތުރުން، ސެކަންޑަރީ ސްކޫލް ސެޓްފިކެޓް އިމްތިޙާނުގައި 'ދިވެހި' މި މާއްދާއިން ދަށްވެގެން 'ސީ' ގްރޭޑް ލިބިފައިވުން.\n- އިތުރުގަޑީގައި ކުރާ މަސައްކަތަށް އިތުރުގަޑީގެ ފައިސާއާއި، ބަންދުދުވަހެއްގައި މަސައްކަތް ކުރަންޖެހިއްޖެނަމަ ހަމަޖެހިފައިވާ އުޞޫލުން ބަންދުދުވަހުގެ އެލަވަންސް.\n- ޑިޔުޓީ އުޞޫލުން މަސައްކަތްކުރާނަމަ، ޑިޔުޓީ އެލަވަންސް.\n- ސިވިލް ސަރވިސްގެ ވަޒީފާއަށް އެދޭ ފޯމް، ޕާސްޕޯޓް ސައިޒުގެ ފޮޓޯއާއެކު (ވަޒީފާއަށް އެދޭ ފޯމް، ޅ. ހިންނަވަރު ޞިއްޙީ މަރުކަޒުގެ އޮފީހުން، ރަސްމީ ގަޑީގައި ލިބެން ހުންނާނެއެވެ. އަދި ސިވިލް ސަރވިސް ކޮމިޝަނުގެ ވެބްސައިޓުން (www.csc.gov.mv ން) މި ފޯމު ޑައުންލޯޑް ކުރެވެން ހުންނާނެއެވެ.)\nނޯޓް: މަޢުލޫމާތު ފުރިހަމަނުކޮށް ހުށަހަޅާ ފޯމުތައް ބަލައެއް ނުގަނެވޭނެއެވެ.\n- ސިވިލް ސަރވިސް އަށް / ސަރުކާރަށް ޚިދުމަތްކުރުމުގެ އެއްބަސްވުމެއް އޮތް މުވައްޒަފުން، ކުރިމަތިލާ މަޤާމަށް ހޮވިއްޖެނަމަ، އަދާކުރަމުންދާ ވަޒީފާއިން ވީއްލުމާމެދު އިޢުތިރާޒެއް ނެތްކަމަށް، އެ މުވައްޒަފު ވަޒީފާ އަދާކުރާ އޮފީހުގެ ލިޔުން.\n- ވަޒީފާއަށް އެދޭ ފަރާތަށް ލިބިފައިވާ ތަޢުލީމާއި ތަމްރީން ދެނެގަތުމަށް ބޭނުންވާ ލިޔުންތައް (އެކްރެޑިޓްކޮށްފައިވާ ސެޓްފިކެޓްގެ ނުވަތަ ކޯސް ފުރިހަމަކުރިކަމުގެ ލިޔުމާއެކު، ކޯހުން ލިބޭ ސެޓްފިކެޓް ވަކިފެންވަރެއްގައި އެކްރެޑިޓް ކުރެވޭނެކަމަށް މޯލްޑިވްސް ކޮލިފިކޭޝަން އޮތޯރިޓީން ދޫކުރައްވާފައިވާ ލިޔުމުގެ ކޮޕީ)\n- ލިބިފައިވާ ތަޢުލީމީ ސެޓްފިކެޓްތަކުގެ ކޮޕީ (އެކްރެޑިޓްކޮށްފައިވާ ނުވަތަ އެކްރެޑިޓްކޮށްދޭނެކަމަށް ބަޔާންކުރާ މޯލްޑިވްސް ކޮލިފިކޭޝަން އޮތޯރިޓީގެ ލިޔުން)\n- ވަޒީފާގެ ދާއިރާއާ ގުޅޭ ކުރުމުއްދަތުގެ ކޯހާއި، ވާރކްޝޮޕާއި، ސެމިނާރު ފަދަ ތަމްރީން ޕްރޮގްރާމްތަކުގެ ސެޓްފިކެޓް ނުވަތަ ބައިވެރިވިކަމުގެ ލިޔުންތައް.\n- މި މަޤާމަށް ކުރިމަތިލާ ފަރާތްތަކުން ވަޒީފާއަށް އެދޭ ފޯމް ހުށަހެޅުމުގެ އެންމެފަހުގެ ތާރީޚަކީ، 2015 އޯގަސްޓު4ވަނަ ދުވަހުގެ 15:00 އެވެ.\n- މި މަޤާމަށް ކުރިމަތިލާ މީހުންނާ އިންޓަވިއު ކުރެވޭނީ، ޅ. ހިންނަވަރު ޞިއްޙީ މަރުކަޒުގައެވެ.\n- މީހަކު ހޮވުމަށް ބާއްވާ އިންޓަވިއު އޮންނާނީ، މި މަޤާމަށް އެދި އެޕްލިކޭޝަން ހުށަހެޅުމުގެ އެންމެފަހު ތާރީޚުން ފެށިގެން3ހަފުތާގެ ތެރޭގައެވެ.\nމަޢުލޫމާތު ސާފުކުރަން ގުޅާނެ ނަންބަރަކީ 6620216 އެވެ.\n29 ރަމޟާން 1436\nނަންބަރު: (IUL)G1- SM/2015/03


ޙަޤީޤީ ޙާދިސާ: ދަރިފުޅު ވަކިކުރަން ނޭނގޭ ޙާލު އަމިއްލަ ދަރިފުޅުގެ ޢިއްފަތްތެރިކަމަށް އަރައިގަންނަން މަސައްކަތްކުރި ބައްޕައެއްގެ ވާހަކަ-\nއަޅުގަނޑު ބޮޑުވެގެން އައި ދުވަސްވަރު ބައްޕައާއިމެދު ވިސްނެއެވެ. ބައްޕައާއި ދުވަހަކުވެސް ބައްދަލުނުވާތީ ބައްޕަ ކޮބައިތޯ ސުވާލުކުރަމެވެ. ސުވާލުކުރާ ކޮންމެ ފަހަރަކުވެސް މަންމަ ބުނަނީ އަދި ފަހުން ބައްޕަ އާއި ބައްދަލުވާނެ ކަމަށެވެ.\nއަޅުގަނޑުގެ ހުރިހާ ކަންކަން ބަލަހައްޓަނީ މަންމައެވެ. ފައިސާ ހޯދަނީ މަންމަ ވަޒީފާ އަދާކޮށްގެންނެވެ. ސްކޫލްގައި ބެލެނިވެރިންނަށް ބާއްވާ ބައްދަލުވުންތަކުގައި ވެސް އެއްގޮތަކަށްވެސް ބައްޕަ ބައިވެރިއެއް ނުވެއެވެ. އެކަމާ ސުވާލުކުރުމުން މަންމަ ބުނާނެއެވެ. ބައެއްކުދިންގެ އަންނާނީ މަންމަ އާއި ބައްޕައެވެ. އަނެއްބައިކުދިންގެ އަންނާނީ މަންމައެވެ. އަނެއްބައިކުދިންގެ އަންނާނީ ބައްޕައެވެ. އެއީ އެއްވެސް މައްސަލައެއް ނޫނެވެ.\nކޮންމެއަކަސް ޢުމުރުން 15 އަހަރު ފުރުނުފަހުން ބައްޕަގެ ވާހަކަތައް މަންމަ ކިޔައިދިނެވެ. ބައްޕައަކީ ކާކުކަމާއި އަޅުގަނޑަށް ބަލިވެ އިންދާ ވަރިކޮށްފައި ފޮނުވާލިފަހުން ދުވަހަކުވެސް ބައްދަލުނުވާ ވާހަކައެވެ. އަދި އެއްވެސް އެހީތެރިކަމެއްވެސް ނުލިބޭ ވާހަކައެވެ. ބައްޕަގެ ފޮޓޯވެސް ދެއްކިއެވެ.\nއަޅުގަނޑުގެ ޢުމުރުން 17 އަހަރުގައި މަންމަ ނިޔާވެއްޖެއެވެ. ދެން އަޅުގަނޑު ގެންގުޅުނީ އަޅުގަނޑުގެ ބޮޑުދައިތައެވެ. އުމުރުން 18 އަހަރުފުރުމުން ވަޒީފާއެއް ހޯދުމުގެ މަސައްކަތްފެށީމެވެ. ތަންތަނުން ކޮށްފައި ހުންނަ އިޝްތިހާރުތައް ބަލައިގެން "ޖޮބަކަށް އެޕްލައިކުރަން" ފެށީމެވެ.\nއެގޮތުން އެއްދުވަހަކު އިންޓަރވިޔުއަކަށް ދާންޖެހުނު އޮފީހަކަށް ދިއުމުން ދިއައީ ސިއްސައިގެންނެވެ. އިންޓަރވިޔުކުރަން ކުންފުނީގެ ވެރިމީހާގެ މަޤާމުގައި އިނީ ބައްޕައެވެ. އެވަގުތު ވަރަށް އުނދަގޫ ގޮތްތަކެއްވިއެވެ.\nބައްޕައަށް އަހަރެން ކުރިން ފެނިފައި ނެތުމުން އަހަރެންނަކީ ދަރިއެއްކަމެއް ނުއެނގެއެވެ. ވަރަށް ގިނަ ވާހަކަތައް ދައްކާފައި އަޅުގަނޑުގެ ފޯނު ނަމްބަރުވެސް ޔަޤީންކޮށްފައި ބުނީ އަޅުގަނޑާއިއެކު ކެއުމަކަށްދާން ބޭނުންވާ ކަމަށެވެ. އެކަން އަޅުގަނޑު ޤަބޫލުކުރީމެވެ.\nކާން ގޮސްފައި އަޅުގަނޑަށް ވަޒީފާ ދޭނެކަމަށާއި ނަމަވެސް އަޅުގަނޑާއި ވަރަށް ގާތް ގުޅުމެއް ބާއްވަން ބޭނުން ކަމަށެވެ. އެކަންވެސް އަޅުގަނޑު ޤަބޫލުކުރުމުން ވަޒީފާ ދިނެވެ. ވަޒީފާގައި މަހެއްހައި ދުވަސްވީފަހުން "ވެރިމީހާ" ލައްވައި އޮފީހުގެ ލިޔުމެއްގައި ސޮއިކުރަން އޭނާގެ ކެބިނަށް ދިއަ ދުވަހަކު ތެދުވެ ދޮރު ތަޅުލާފައި ކުރަން އުޅުނީ ވަރަށް ނުބައިކަމެކެވެ. ސަލާމަތްވެވުނީ ވަރަށް އާދޭސްކޮށްގެންނެވެ.\n3 ވަނައަށް އޮތް ދުވަހު ލިބުނީ ވަޒީފާއިން ވަކިކުރިކަމުގެ ސިޓީއެވެ. ސިޓީ ލިބުމުން ނުކުމެގެން ގެއަށްދިއައީމެވެ. އަދި އޭނާ އެކި ދުވަސްމަތިން ދައްކާފައި ހުރި ވާހަކަތަކުގެ ރެކޯޑިންގ ވައިބަރކޮށްލީމެވެ. ބުނީމެވެ. "މި ފަރީޝާއަކީ މޫމިނާ ޢަބްދުއްރަޙީމް ކަލެއަށް ވިހާފައިވާ ދަރިފުޅެވެ. ވަރަށް ބޮޑަށް ޝުކުރިއްޔާއެވެ. އަޅުގަނޑު ހީކުރީ މިއުމުރުގައި ބައްޕަ ހުންނާނީ އިޞްލާޙްވެގެން ކަމަށެވެ. މާދަން މިއޯޑިއޯތައް ފޭސްބުކަށްލާނަމެވެ. މަންމަ ނިކަމެތި ޙާލުގައި އަޅުގަނޑު ގެންގުޅެ ބޮޑުކުރުމަށްފަހު ދުނިޔެ ދޫކުރަންޖެހުނީ ތިއަ ބައްޕަ ދިން އަނިޔާތަކުގެ ސަބަބުންނެވެ. އަޅުގަނޑުގެ ހިތަކު ބައްޕައަށް އެއްވެސް ހަމްދަރުދީއެއް ނެތެވެ."\nއެހެން ބުނި ނަމަވެސް އަޅުގަނޑު އޭނާގެ ވާހަކަތައް ބޭޒާރެއް ނުކުރަމެވެ. އެއީ ކައްވަޅުގައި އޮތް އަޅުގަނޑުގެ މަންމަ ދެރަވެދާނެ ކަމަކަށްވާތީއެވެ. މަންމަ މަރުމަތީގައިވެސް ވަޞިއްޔަތްކުރި އެއްކަމަކީ ބައްޕަ ކޮންމެ ގޮތަކަށް ކަންތައްކޮށްފައިވީ ނަމަވެސް ބައްޕައަށް އިޙްތިރާމްކުރުމަށެވެ. ބައްޕައަށް އެހީތެރިވާނެ ފުރުޞަތެއް ލިބިއްޖެނަމަ އެހީތެރިވެ އަޅުގަނޑަށް ކޮށްދެވުނު ކޮންމެ ކަމެއް ކޮށްދިނުމަށެވެ.\nއެދުވަހު ހަވީރު ބައްޕަ އަޅުގަނޑަށް ގުޅިއެވެ. އޮފީހަށް ގޮސްދިނުންއެދި ވަރަށް އާދޭސްކުރުމުން އެ ދައުވަތު ޤަބޫލުކުރީމެވެ. ވަރަށް ސާބިތުކަމާއިއެކު ދިއައީމެވެ. ބައްދަލުކުރުމުން ބައްޕަބުންޏެވެ. "ވަރަށް ބޮޑަށް މާފުކުރާށެވެ! ބައްޕައަކީ ހުރިހާ ގޮތަކުންވެސް ވަރަށް ބޮޑު ކުށްވެރިއަކީމެވެ. ދަރިފުޅުގެ ސަބަބުން ބައްޕައަށް ވަރަށް ގިނަ ކަންތައްތަކެއް ވިސްނިއްޖެއެވެ. ތައުބާވާން ފުރުޞަތު ލިބިއްޖެއެވެ. ދެން އިރާދަކުރެއްވިއްޔާ ބައްޕަ ފެންނާނީ ވަރަށް ތަފާތު މީހެއްގެ ގޮތުގައެވެ. ވަޒީފާއިން ވަކިކުރި ސިޓީވެސް އަނބުރާ ގެނެސްފީމެވެ. އަމިއްލަ ތަނެއް ފަދައިން މަސައްކަތްކުރަމުން ގެންދާށެވެ. ބައްޕަ، ބައްޕަގެ ވާޖިބުތައް އަދާކުރާނަމެވެ. ތިއައީ ދަރިފުޅުކަން އެނގުނު ވަގުތުން ފެށިގެން ތިއައީ ހަމަ އެހެން ދަރިން ފަދަ ދަރިއެކެވެ."\nބައްޕަ އަޅުގަނޑަށް ވަރަށް ބޮޑަށް ޝުކުރު އަދާކުރަން ފެށުމުން ބުނީމެވެ. "ޝުކުރު އަދާކުރަންވީ އަޅުގަނޑަކަށް ނޫނެވެ. އަޅުގަނޑުގެ މަންމައަށެވެ. މަންމަ މަރުމަތީގައިވެސް ބައްޕައަށް ހެޔޮކޮށް ކަންކަން ކުރަން ވަޞިއްޔަތް ނުކޮށް އޮތްނަމަ ފޮނުވާނީ މެސެޖެއް ނޫނެވެ. ފިސާރި ރީތިކޮށް މުޅި ދުނިޔެއަށް ބޭޒާރުކޮށްލީމުހެވެ."\nއެތަނުގައި މަސައްކަތްކުރަން ބައްޕަދިން ފުރުޞަތުގެ ބޭނުމެއް ނުހިފަމެވެ. އަދި ބައްޕަގެ ތަނަވަސްކަމުން ވެސް ބޭނުމެއް ނުކުރަމެވެ. ކުރާކަށް ހިތަކުވެސް ނެތެވެ. އެހެންވެ މަސައްކަތްކޮށްގެން އެހެންތަނަކުން ވަޒީފާ ހޯދީއެވެ.\nމިއަދުނޫހުގެ ކިޔުންތެރިންނަށް ބުނަން އޮތީ މިހިރީ ހަމަ މި ދިވެހި މުޖުތަމައުގައި މިހާރުވެސް ހިނގަމުންދާ ކަންކަމެވެ. އަނބިމީހާ ބަލިވެ އިނުމުން އެއްލައިލާ ގޮތަށް އަނބިމީހާގެ ނުބަލާތަނުގައި އަނބިން ވިހާ އެމީހުންގެ ދަރިންގެ ޙާލުވެސް ނުބަލަނީ ކިތައް ފިރިންހެއްޔެވެ؟\nމިކިޔައިދިނީ މާކުރީ ޒަމާނުގެ ވާހަކައެއް ނޫނެވެ. މީގެ5އަހަރުވަރު ކުރީގެ ވާހަކައެކެވެ. އަޅުގަނޑުގެ ބޭނުމަކީ ހުރިހާ ބައްޕައިން ގޯސްކުރުމެއް ނޫނެވެ. އަޅުގަނޑުގެ ބައްޕަ އާ އެއްޒާތަށް އުޅޭ ބައްޕައިންގެ ޙަޤީޤަތް ހާމަކުރުމެވެ.\n- ލިޔުޝާ / މިއަދުނޫހުގެ ކިޔުންތެރިއެއް


Ras Online - ނުބައިނުލަފާކަމުން ދުރުހެލިވުން\nޞާދިރު ޢަލީދީދީ 8 މޭ 2021 - 10:52\nމުއުމިނަކަށްވެސް ކުށެއްކުރެވިދާނެއެވެ. ނަމަވެސް އޭނާ ޤަޞްދުގައި ނުބައިނުލަފާކަމެއް ނުކުރާނެއެވެ. ކުށަކީ ވެވޭ ޖަޒުބާތެއްގެ ސަބަބުން މަޖުބޫރުވެގެން ވަގުތީގޮތުން ކުރެވޭ ކަމެކެވެ.\nއިންސާނާ އޭނާގެ ޝުޢޫރުތައް މައިތިރިވެ ޖަޒުބާތު ފިނިވުމުން ތިމާއަށް ކުރެވުނު ކުށް އިޙްސާސްވާނެއެވެ. އެކަމެއް ކުރެވުނީތީ އޭނާ ލަދުވެތިވާނެއެވެ. އެމީހަކާދޭތެރޭ އެކުށް ކުރެވުނު މީހެއްގެ ކިބައިން މަޢާފަށް އެދޭނެއެވެ. ކުރެވުނު ކުށުގެބަދަލު ދޭނެއެވެ. ޢަމަލީގޮތުން އެކަން އެގޮތަށް ނުކުރެވުނު ކަމުގައިވާނަމަ އޭނާ އެމީހަކަށް ހެޔޮދުޢާ ކުރާނެއެވެ. އޭނާ މާތް ﷲ އަށް ދަންނަވާނެއެވެ. ހައްދަވާ ބޮޑުކުރެއްވި ރަސްކަލާކޯއެވެ. މިއަޅާގެ ކުށް މަޢާފު ކުރައްވާނދޭއެވެ! މިއަޅާގެ ފުށުން އޭނައަށް ހެޔޮބަދަލު ދެއްވާދޭވެ! އަދި އޭނައަށް އޭނަގެ ކުށް އިޙްސާސްކުރެވޭލެއް ބޮޑުކަމުން އޭނާގެ ލޮލުން ފެންއަންނާނެއެވެ.\nނުބައިނުލަފާކަމަކީ މިދެންނެވިގޮތާ ތަފާތު ކަމެކެވެ. ނުލަފާކަންތައް ކުރެވެނީ ވަގުތީ ޖަޒުބާތެއްގެ ސަބަބުން ނޫނެވެ. އެކަހަލަ ކަންތައްތަކަކީ ވިސްނައިގެން، ރާވައިގެން ޤަޞްދުގައިކުރާ ކަންތަކެވެ. ނުބައިނުލަފާ މީހުންނަކީ ތިމާމެންގެ އަމިއްލަ ނަފްސާމެދު ލަދުވެތިވާ ބައެއް ނޫނެވެ. ތިމާއަށް ކުރެވުނު ނުލަފާކަން ހެޔޮކަމަކަށް ބަދަލުކުރާކަށްވެސް އެކަހަލަ މީހުން ބޭނުމެއް ނުވާނެއެވެ. އަދި ކީއްތޯއެވެ. އެކަހަލަ މީހުން ބޭނުންވާނީ ތިމާއާ އިދިކޮޅުމީހާއަށް އިތުރަށް އުނދަގޫކުރުމަށެވެ. އެކަހަލަ މީހުން އުފާވާނީ ތިމާގެ ވާދަވެރިޔާއަށް އިތުރަށް އަނިޔާކުރެވުނު ވަރަކުންނެވެ. ގެއްލުންދެވުނު ވަރަކުންނެވެ.\nނުލަފާނީހެއްގެ ހިތުގައި އަނެކެއްގެ މައްޗަށް ޝަކުވާއެއް އުފެދިއްޖެނަމަ ނުވަތަ ނުލަފާމީހަކު މީހަކު ދެކެ ރުޅިއަތުވެއްޖެނަމަ އެމީހަކާ އެކަނި ގުޅުން ކަނޑައިލުމަކުން ފުއްދައެއް ނުލާނެއެވެ. އަދި ކީއްތޯއެވެ. އެމީހެއްގެ ބޮލުގައި ދޮގު އިލްޒާމުތައް އަޅުވާނެއެވެ. އެމީހަލާ ދެކޮޅަށް ކެހިވެރި ނުބައި ރޭވުންތައް ރާވާނެއެވެ. އެމީހެއްގެ މައްޗަށް ދޮގުދަޢުވާތައް ހުށަހަޅާނެއެވެ. އޭނާގެ ވަސް ފޮހެލައި އޭނާ ދުނިޔެއިން ނައްތައިލެވޭތޯ މަސައްކަތް ކުރާނެއެވެ. ނުލަފާމީހާ އޭނާގެ އިދިކޮޅުމީހާގެ ކުށާމެދު ހަމައެކަނި އެއީ ކުށެކޭ ބުނުމަކުން ފުއްދައެއްނުކާނެއެވެ. އަދި ކީއްތޯއެވެ. އިދިކޮޅުމީހާގެ ކޮންމެކަމަކީ ރަނގަޅުނޫން ކަމެއްކަން ސާބިތުކޮށްދެވޭތޯ ބަލާނެއެވެ. ނުލަފާމީހާ ތިމާގެ އިދިކޮޅުމީހާއާމެދު އެހެން މީހުންގެ ހިތުގައި ކުށްހީތައް އުފައްދާނެއެވެ. އޭނާގެ މަސައްކަތްތައް ހަލާކުކޮށްލެވޭތޯވެސް ބަލާނެއެވެ. އަދި އެމީހަލަށް ލިބޭންހުންނަ ފައިދާތައް ގެއްކުމަކަށް ބަދަލުކުރެވޭތޯ ގަދައަޅައި މަސައްކަތްކުރާނެއެވެ. އާދެ މިއީ ހައްތާވެސް ނުބައި ނުލަފާކަމުގެ ވައްތަރުތަކެވެ. ނުބައިނުލަފާކަމާއި މާތް ﷲ ގެ ދީން މިއީ އެއްވެސް މީހެއްގެ ކިބައިގައި އެއްފަހަރާ ޖަމާވާނެ ދެ ސިފައެއް ނޫނެވެ.\nއެއްކަހަލަ ޙާލަތްތަކެއްގައި ތިމާގެ ގާތްމީހުންނާމެދު ވަކިގޮތަކަށް މުޢާމަލާކުރުމާއި، ޙަސަދައާއި ބަދަލު ހިފުމަށްވުރެ މާތް ވިސްނުމެއް ނުގެންގުޅެވުމާ، މިހިރީ އިންސާނާ އިޢުތިރާފްނުވި ކަމުގައިވިޔަސް ނުބަައިނުކަފާ ކަންތައްތަކުގެތެރޭގައި ހިމެނޭ ކަންތައްތަކެވެ. މިފަދަ މީހުން ދާނީ މާތް ﷲ ގެ ޙަޟްރަތާ ދުރުވަމުން ޝައިޠާނާއާ ކައިރިވަމުންނެވެ.\n* މިލިޔުމަކީ އަލްޢުސްތާޛް އަބްދު ﷲ ފާރޫޤު ހަސަން ލިޔުއްވާފައިވާ "ސީދާވެގެންވާ ތެދުމަގު" ފޮތުން ނަގާފައިވާ ލިޔުމެކެވެ.\nއިދިކޮޅު ޕީޕީއެމުން މިރޭވެސް މުޒާހަރާގައި\n22 ސެޕްޓެމްބަރު 2021 - 23:33\nތިމާވެށީގެ ޙިމާޔަތް ކަށަވަރުނުކޮށް ހާސިލުކުރެވޭނެ ތަރައްޤީގެ ލަނޑުދަނޑިއެއް ނޯންނާނެ: ރައީސް\n22 ސެޕްޓެމްބަރު 2021 - 23:31


Ministry of Communications, Science and Technology dissolved, functions transferred to Ministry of Environment, Climate Change and Technology\nދިވެހިރާއްޖޭގެ ޖުމްހޫރިއްޔާގެ ޤާނޫނުއަސާސީގެ 116 ވަނަ މާއްދާގެ (ހ) އިން ރައީސުލްޖުމްހޫރިއްޔާއަށް ލިބިވަޑައިގަންނަވާ އިޚްތިޔާރުގެ ދަށުން، "މިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީ" މިއަދު އުވައިލައްވައި، "މިނިސްޓްރީ އޮފް އެންވަޔަރަންމަންޓު"ގެ ނަން "މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީ"ގެ ނަމަށް މިއަދުން ފެށިގެން ބަދަލުކުރައްވައިފިކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމިނިސްޓްރީ އޮފް ކޮމިއުނިކޭޝަން، ސައެންސް އެންޑް ޓެކްނޯލޮޖީ އުވައިލެއްވުމާ ގުޅިގެން، މިހައިތަނަށް އެ މިނިސްޓްރީން ކުރައްވަމުންގެންދެވި، ދިވެހިރާއްޖޭގެ ޓެލެކޮމިއުނިކޭޝަނާބެހޭ އެންމެހައި މަސައްކަތްތަކާއި ސައެންސް އެންޑް ޓެކްނޯލޮޖީއާއި، އިންފޮމޭޝަން އެންޑް ކޮމިއުނިކޭޝަން ޓެކްނޯލޮޖީއާބެހޭ އެންމެހައި މަސައްކަތްތައް، މިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީން ކުރައްވަމުން ގެންދަވާގޮތަށް ހަމަޖައްސަވައިފިކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީއަށް ސަރުކާރުގެ އޮފީސްތަކުން ލިޔުއްވާ ސިޓީގައި ޖައްސަވަމުން ގެންދަވާނީ، މިހައިތަނަށް މިނިސްޓްރީ އޮފް އެންވަޔަރަންމަންޓަށް ހަމަޖައްސަވާފައި އޮތް ނަންބަރު 438 ކަމުގައި ދަންނަވަން ރައީސުލްޖުމްހޫރިއްޔާ ވިދާޅުވިއެވެ.\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގެ މަސައްކަތްތައް މި ދެންނެވުމާއެކު އެވަނީއެވެ.\nމިނިސްޓްރީ އޮފް އެންވަޔަރަންމަންޓް، ކްލައިމެޓް ޗޭންޖް އެންޑް ޓެކްނޯލޮޖީގެ މަސައްކަތްތައް\n2. ރާއްޖޭގެ ތިމާވެށްޓާއި، މޫސުމަށް އަންނަ ބަދަލުތަކާއި، ހަކަތައާބެހޭ ރޮނގުތަކުންނާއި، ފެނާއި، ނަޖިހާއި، ނަރުދަމާއާއި، މީޓިއޮރޮލޮޖީއާއި، ޓެކްނޯލޮޖީއާއި، ސައެންސާއި، ކޮމިއުނިކޭޝަނާބެހޭޤާނޫނުތަކުގެ ދަށުން ހަދަންޖެހޭ ގަވާއިދުތަކާއި އުސޫލުތަކާއި މިންގަނޑުތައް ހަދައި ހިންގުން.\n34. ހަކަތައާބެހޭ އެކިއެކި މަޝްރޫޢުތައް ހިންގާ ބެލެހެއްޓުމަށް ބޭނުންވާ ސައިންޓިފިކް ދިރާސާތަކާއި ތަހުލީލުތައްކޮށް، ކަމާބެހޭ "ނޮލެޖްބޭސް" އެއް ޤާއިމުކޮށް، ބަލަހައްޓައި މިމަޢުލޫމާތު ބޭނުންވާ ފަރާތްތަކަށް ލިބޭނެ އިންތިޒާމް ހަމަޖެއްސުން.\n43 ޔުނިވަރސަލް ޕޯސްޓަލް ޔޫނިއަން (ޔޫ.ޕީ.ޔޫ) ކޮންވެންޝަންތަކުގައިވާ އުސޫލުތަކާއެއްގޮތަށް ރާއްޖޭގެ ޕޯސްޓުގެ ޚިދުމަތާބެހޭ ސިޔާސަތުތައް ކަނޑައަޅައި ހިންގުން.\n5. މާޅޮސްމަޑުލު ދެކުނުބުރީ ބަޔޮސްފިއަރ ރިޒާރވްއާބެހޭ މަޢުލޫމާތު އެއްކުރުމާއި، ކަމާބެހޭ ފަރާތްތަކާއެ މަޢުލޫމާތު ހިއްސާކުރުމާއި، މި ރިޒާރވްގައި ކުރެވެންހުރި ދިރާސާތައް ބަލައި، އެފަދަ ދިރާސާތައް ކުރުމަށް މަގުފަހިކޮށްދިނުން.\n1.ދިވެހިރާއްޖޭގެ އިޤުތިޞާދީ ތަރައްޤީއާއި އިޖްތިމާޢީ ދުޅަހެޔޮކަމަށް މަގުފަހިކޮށްދޭނެ ގޮތެއްގެމަތިން ހުރިހައި އިންފޮމޭޝަން ޓެކްނޯލޮޖީ(IT)ގެ ޚިދުމަތްތައް ފޯރުކޮށްދިނުން.


Gulhunhuri Idhaaraathakun Yasir Massalaagai Javaabudhaaree Vaanjehe: Kureege PG | Fenvaru Online\nޔަމަނުގެ ރައްޔިތެއްކަމުގައިވާ ޔާސިރު ޔަޙްޔާ، ހޮސްޕިޓަލުގައި ފަރުވާ ދެވެމުން ދިޔައިރު -: ފޮޓޯ: އަވަސް\nގުޅުންހުރި އިދާރާތަކުން ޔާސިރު މައްްސަލާގައި ޖަވާބުދާރީވާން ޖެހޭ: ކުރީގެ ޕީޖީ\n19:42 -2އޮގަސްޓް 2020 -0ކޮމެންޓް\nޝަރީޢަތަކާއި ނުލައި ޖަލުގައި ބަންދުކޮށްފައި ހުއްޓާ، ޙާލު ދެރަވެގެން ފަރުވާދެވެމުން ދަނިކޮށް މިއަދު މަރުވި ޔަމަނުގެ ރައްޔިތެއްކަމުގައިވާ ޔާސިރު ޔަހްޔާގެ މައްސަލާގައި ގުޅުންހުރި އިދާރާތަކުން ޖަވާބުދާރީ ވާންޖެހޭކަމުގައި، ކުރީގެ ޕްރޮސެކިޔުޓަރ ޖެނެރަލް މުޙްތާޒް މުޙްސިން ވިދާޅުވެއްޖެއެވެ.\n"ޔާސިރު ޔަހުޔާގެ މައްސަލައިން ސާފުވާ އެއްހަގީގަތަކީ އަޅުގަނޑުމެންގެ އިންޓެލިޖެންސް ވަރުގަދަކުރަންވެއްޖެކަން. ޝަރީއަތްކުރުމެއްނެތި އެކަހެރި ބައްދަލުވުން ނުލިބޭގޮތަށް އޭނާ ބަންދެއްގައި ބެހެއްޓިބެހެއްޓުން އެއީ ކުރެވިގެންވާނެ ކަމެއްނޫން. ގުޅުންހުރި އިދާރާތަކުން ޖަވާބްދާރީވާން އެބަޖެހޭ"\nޔާސިރު ޔަހުޔާގެ މައްސަލައިން ސާފުވާ އެއްހަގީގަތަކީ އަޅުގަނޑުމެންގެ އިންޓެލިޖެންސް ވަރުގަދަކުރަންވެއްޖެކަން. ޝަރީއަތްކުރުމެއްނެތި އެކަހެރި ބައްދަލުވުން ނުލިބޭގޮތަށް އޭނާ ބަންދެއްގައި ބެހެއްޓިބެހެއްޓުން އެއީ ކުރެވިގެންވާނެ ކަމެއްނޫން. ގުޅުންހުރި އިދާރާތަކުން ޖަވާބްދާރީވާން އެބަޖެހޭ\n— Muhuthaz Muhusin (@muhuthaz) August 2, 2020\nކުރީގެ ޕީޖީކަން ކުރަށްވާފައިވެސް ވާ މަޝްހޫރު ޤާނޫނީ ވަކީލު، މުޙްތާޒް މުޙްސިނު މިރޭ ކުރެއްވި ޓްވީޓުގައި ވިދާޅުވެފައިވެއެވެ.\nރާއްޖެ އައިސް އަހުމަދިއްޔާ އިންޓަނޭޝަނަލް ސުކޫލްގައި ވަޒީފާ އަދާ ކުރަމުން ދަނިކޮށް ޔާސިރު ހައްޔަރުކޮށްފައި ވަނީ 2017 ވަނަ އަހަރު މާރިޗް މަހުގެ ތިންް ވަނަ ދުވަހުއެވެ. ޝަރީޢަތަކާއި ނުލައި ތިން އަހަރަށްވުރެ ދިގު މުއްދަތަކަށް، ޓެރަރިޒަމްގެ ތުހުމަތުގައިކަމަށް ބުނެވި ހީކުރެވިފައިވާ މައްސަލައެއްގައި ޔާސިރު ހައްޔަރުކޮށް ބަންދުކޮށްގެން ގެންގުޅެވިފައި ވާއިރު، ކޮމިޝަނަރ އޮފް ޕްރިޒަންސް އަޙްމަދު މުޙައްމަދު މި މަހުގެ 21 ވަނަ ދުވަހު ކުރެއްވި ޓްވީޓެއްގައި ވިދާޅުވެފައިވަނީ؛\n"އިމިގްރޭޝަން ގާނޫނާ ހިލާފުވެގެން ރާއްޖެއިން ފުރުވާލެވެންދެން ހުޅުމާލޭ ޑިޓެންޝަން ސެންޓަރުގައި ބަންދުކޮށްފައިވާ ޔަމަނުގެ ރައްޔިތެއްކަމަށް ބުނާ މީހާ ވަނީ ކެއުމަން އިންކާރުކުރުމުގެ ސަބަބުން ހާލު ސީރިޔަސް ވަމުންދާކަމަށް ފެންނާތީ، އައި.ޖީ.އެމް ހޮސްޕިޓަލަށް ގެންދެވިދަނީ ފަރުވާދެވެމުން" ކަމަށެވެ.\nއިމިގްރޭޝަން ގާނޫނާ ހިލާފުވެގެން ރާއްޖެއިން\nފުރުވާލެވެންދެން ހުޅުމާލޭ ޑިޓެންޝަން ސެންޓަރުގައި\nބަންދުކޮށްފައިވާ ޔަމަނުގެ ރައްޔިތެއްކަމަށްބުނާ މީހާ ވަނީ ކެއުމަން އިންކާރުކުރުމުގެ ސަބަބުން ހާލު ސީރިޔަސް ވަމުންދާކަމަށް ފެންނާތީ، އައި.ޖީ.އެމް ހޮސްޕިޓަލަށް ގެންދެވިދަނީ ފަރުވާދެވެމުން\n— Ahmed Mohamed (@ahumadhumohamed) July 21, 2020\nޔާސިރުގެ ބަލި ހާލަތު ހުރިގޮތުން، އޭނާ ގޭބަންދަށް ބަދަލުކޮށްދިނުމަށް އެދި އޭނާގެ ވަކީލުންގެ ފަރާތުން މިދިޔަ ޖުލައި މަސް ތެރޭގައި ވަގުތީ އަމުރަކަށް ސިވިލް ކޯޓުގައި، އެދުނެވެ. ނަމަވެސް ކޯޓުން ނިންމާފައި ވަނީ އެ އަމުރު ނެރެދެވޭނެ ތަނެއް ނެތްކަމުގައެވެ.\nޔާސިރު ހައްޔަރުކޮށް ޝަރީޢަތަކާއި ނުލައި ގިނަ ދުވަސްތަކަކަށް ބަންދުގައި ބެހެއްޓިފައި ވަނީ، "ނުރައްކާތެރި" މީހެއްގެ ގޮތުގައިކަމަށް، ރަސްމީ ގޮތުން ކަށަވަރު ނުކުރެވޭ އެހެންނަމަވެސް ގިނަ ބުނުންތަކަކުން ކުރިން ބުނެވެމުން ދިޔަނަމަވެސް، ސަރުކާރުގެ ރަސްމީ ފަރާތަކުން އެންމެފަހުން ހާމަކުރެއްވި މައުލޫމާތުތަކުން ދޭހަވާ ގޮތުގައި، ޔާސިރު ޙައްޔަރުގައި ބެހެއްޓިފައި ވަނީ، އިމިޤރޭޝަން ޤާނޫނާއި ޚިލާފްވުމުގެ ސަބަބުންނެވެ. އަދި ހައްޔަރުގައި ބެހެއްޓިފައިވަނީ ޑީޕޯޓު ކޮށްލެވެން ދެނެވެ.\nއަޙްމަދިއްޔާ އިންޓަނޭޝަނަލް ސުކޫލްގައި ވަޒީފާ އަދާކުރުމުގެ އިތުރުން، އިސްލާމިކް ޔުނިވާސިޓީގައި ޓީޗަރެއްގެ ވަޒީފާވެސް ޔާސިރު އަދާކޮށްފައި ވެއެވެ. އަދި ދިވެއްސަކާއި ކައިވެނި ކޮށްގެން އުޅުނު މި ޔާސިރާއި ދިވެހި މި އަންހެންމީއާ ދެމީހުންނަށް، ދަރިއަކުވެސް ލިބިފައި ވާކަން ފާހަގަ ކޮށްލެވެއެވެ.\nހަރުކަށި ފިކުރުމުޙްތާޒް މުޙްސިންމޯލްޑިވްސް ކަރެކްޝަނަލް ސާވިސްޓެރެރިޒަމްޔަމަނުގެ ރައްޔިތަކުޔާސިރު ޔަޙްޔާ\n"މެދުމިން" ޙަޤީޤީ މާނާގައިނަމަ "ހަރުކަށި" ފިކުރުގެ ޙައްލެވެ\nމަރުގެ އިންޒާރު ލިބޭކަމަށް ބުނެ މަޖްލީހަށް ކުއްލި މައްސަލައެއް


މިއަދު ޢަޞުރު ނަމާދުން ފެށިގެން މާލޭ ހުކުރު މިސްކިތް އަލުން ހުޅުވަނީ | Naares\nހުކުރު މިސްކިތް މަރާމާތަށްފަހު އަލުން ހުޅުވަން ވަމުން އަންނަ ތައްޔާރީތައް / ފޮޓޯ: ހެރިޓޭޖް މިނިސްޓްރީ\nމިއަދު ޢަޞުރު ނަމާދުން ފެށިގެން މާލޭ ހުކުރު މިސްކިތް އަލުން ހުޅުވާގޮތަށް ހެރިޓޭޖް މިނިސްޓްރީން ހަމަޖައްސައިފި އެވެ.\nއަހަރެއްހާ ދުވަހު މަރާމާތަށް ބަންދުކޮށްފައި ހުރުމަށްފަހު މިއަދު އެ މިސްކިތް ހުޅުވާއިރު އެ މިސްކިތުގެ އަބާތުރަފިލުވުމަށް ބަންދުކޮށްފައިވަނީ މިދިޔަ އަހަރުގެ ސެޕްޓެމްބަރު މަހު އެވެ. މި މަސައްކަތް ކުރިއަށްގެންދަނީ އިންޑިއާގެ ޓީމެއްކަމަށްވާ “އާކިއޮލޮޖިކަލް ސާވޭ އޮފް އިންޑިއާ”އިންނެވެ.\nހެރިޓޭޓް މިނިސްޓްރީން ބުނީ އާބާތުރަފިލުވުމުގެ މަސައްކަތުގެދަށުން މިސްކިތުން ކަތުރުފަނި ނައްތާލުމުގެ ފަރުވާ ދިނުމާއި، ހިރިގަލަށް ފަރުވާދިނުމާއި އަދި ކާޕެޓު ނަގައި ދިގުމުއްދަތަށް ދެމިހުންނާނެ ނެވިލޯންވަނީ ފްލޯގައި އަޅާފަ އެވެ.\nހެރިޓޭޖް މިނިސްޓްރީން ބުނީ އެ މިސްކިތް މި ހަފްތާގައި ހުޅުވަން ނިންމީ މިއީ އިސްލާމީ ދުނިޔޭގެ ގައުމުތަކުން ފާހަގަކުރާ “ހެރިޓޭޖް ޑޭ އިން ދަ އިސްލާމިކް ވާލްޑް” ދުވަސް ފާހަގަކުރާ ހަފްތާއަށްވާތީ އެއާ ގުޅުވައިގެން ކަމަށެވެ.\n1656ވަނަ އަހަރު ބިނާކުރެއްވި މާލެ ހުކުރު މިސްކިތަކީ ރާއްޖޭގައި ހުރި އެންމެ ދުވަސްވީ އަދި ތާރީޚީ އެއް މިސްކިތެވެ. ދިވެހިންގެ ހުނަރުވެރި އަތްތެރި މަސައްކަތްތަކާއި، ހިރިގަލުގެ މަސައްކަތްތައް ވަރަށް ފުރިހަމައަށް ފެންނަ މި މިސްކިތް ދުނިޔޭގެ ތަރިކައިގެ ދާއިމީ ލިސްޓުގައި ހިމެނުމަށް ސަރުކާރުން އަންނަނީ މަސައްކަތްތަކެއް ކުރަމުންނެވެ.\nމާލެއަށް ޒިޔާރަތްކުރާ ބައެއް ޓޫރިސްޓުން ވެސް މި މިސްކިތް ބަލައިލަން ޒިޔާރަތްކުރެ އެވެ.


India Fuluhun Dhivessaku Hoadhumah red Notice Nerefi އިންޑިޔާގެ ފުލުހުން ދިވެއްސަކު ހޯދުމަށް ރެޑް ނޯޓިސް ނެރެފި – Huvadhoo News India Fuluhun Dhivessaku Hoadhumah red Notice Nerefi Huvadhoo News\nފޮޓޯ: އިންޑިޔާ ފުލުހުން ހޯދަމުންދާ ދިވެހި މީހާ\nމަސްތުވާ ތަކެތީގެ މައްސަލައެއްގައި އިންޑިޔާ ފުލުހުން ދިވެއްސަކު ހޯދުމަށް ރެޑް ނޯޓިސް ނެރެފިއެވެ.\nއިންޑިޔާގެ ރިޕޯޓްތައް ބުނާ ގޮތުން މަސްތުވާ ތަކެތީގެ މައްސަލައިގައި ހޯދަމުންދަނީ އުމުރުން 31 އަހަރުގެ ދިވެހި ފިރިހެނެކެވެ. އަޒްލިފް މުހައްމަދު ނަމަކަށް ކިޔާ މިމީހާ އަކީ ގިނަ އަދަދަކަށް ކެނަބިސް އުފައްދައި ވިޔަފާރި ކުރާ މީހެއް ކަމަށް އިންޑިއާގެ ސެންޓްރަލް ބިއުރޯ އޮފް އިންވެސްޓިގޭޝަން (ސީބީއައި) އާ ހަވާލާދީ ރިޕޯޓްތަކުގައި ބުނެފައިވެއެވެ.\nއެހެންކަމުން އިންޑިޔާ ފުލުހުން ތަހުޤީގުކުރަމުންދާ މަސްތުވާ ތަކެތީގެ މައްސަލައިގައި އަޒްލިފް މުހައްމަދު ހޯދުމަށް ވަނީ ރެޑްނޯޓިސް ނެރެފައެވެ.\nމަސްތުވާ ތަކެތީގެ މައްސަލަތައް މިހާރަކަށް އައިސް ރާއްޖޭގައިވެސް ދަނީ އިތުރުވަމުންނެވެ. ކެނަބިސް ޓްރެފިކްކުރުމުގެ ކުށް ކޮށްފި މީހެއްގެ އަދަބަކީ، އުމުރަށް ޖަލަށްލުމާއެކު އެއްލައްކަ ރުފިޔާ އާއި ދިހަ މިލިއަން ރުފިޔާއާ ދެމެދުގެ އަދަދަކުން ޖޫރިމަނާކުރުމެވެ. އެގޮތުން މިއަހަރު މާރޗް މަހުގައިވެސް ކެނަބިސް ޓްރެފިކިންގ ގެ މައްސަލައިގައި މީހަކު އެއް ލައްކަ ރުފިޔާ އިން ޖޫރިމަނާކޮށް އުމުރު ދުވަހަށް ޖަލު ހުކުުމެއް ވަނީ ކޮށްފައެވެ.\nއިންޑިޔާ ފުލުހުން މަސްތުވާތަކެތި


Mahumoodhuge maru: Salimge machah dhauvaakohfi | Jazeera\tމަހުމޫދުގެ މަރު: ސާލިމްގެ މައްޗަށް ދައުވާކޮށްފި - Jazeera\nމަހުމޫދުގެ މަރު: ސާލިމްގެ މައްޗަށް ދައުވާކޮށްފި\nޝުރުފާ މުޙައްމަދު December 15, 2021 289 views0\nމަހްމޫދު އަބޫބަކުރުގެ މަރުގެ ތުހުމަތުކުރެވޭ މީހާ ދަނގެތީ ޕޮލިސް ސްޓޭޝަނަށް ވައްދަނީ. -- ފޮޓޯ: ނިޝާން އަލީ / މިހާރު\nއދ ދަނގެތީގައި މަރާލާފައި އޮއްވާ ފެނުނު މަހުމޫދު އަބޫބަކުރު މަރާލި މައްސަލާގައި ޝާ އަލޮމް މިއާ (ސާލިމް)ގެ މައްޗަށް ދައުވާކޮށްފިއެވެ.\nއެ މައްސަލާގައި މަހުމުދު މަރާލި ކަމަށް ސާލިމް އެއްބަސްވެފައިވާ ކަމަށް ފުލުހުން މީގެ ކުރިން ބުނެފައިވެއެވެ. ޕީޖީ އޮފީހުން މިއަދު ބުނިގޮތުގައި އޭނާގެ މައްޗަށް އުފުލާފައިވަނީ ދެ ދައުވާއެކެވެ. އެއީ ގަސްތުގައި މީހަކު މެރުމުގެ ދައުވާއާއި، މައްޔިތާގެ ބޭނުން ނަހަމުގޮތުގައި ކުރުމުގެ ދައުވާއެވެ.\nމިދިޔަ އޮކްޓޯބަރު މަހުގެ 13 ވަނަ ދުވަހު އަނިޔާވެރި ގޮތަކަށް މަރާލައިފައި އޮއްވާ ފެނުނު 57 އަހަރުގެ މަހުމޫދު މަރާލާފައި އޮއްވާ ފެނުނީ އޭނާ ގެއްލިގެން ހޯދަމުން ދަނިކޮށް ފަޅު ގެއެއްގައި ހުރި ވަޅެއްގެ ތެރޭގައި ބޯކޮޅު ވަތަށް އޮއްވައެވެ. ވަޅު ތެރޭގައި އޮތީ މަހްމޫދު އަތާއި، ފަޔާއި ބޮލުގައި ގޯނި އައްސާފައެވެ.\nއެ މައްސަލާގައި ދާދި ފަހުން ފުލުހުން ބޭއްވި ނޫސްވެރިންގެ ބައްދަލުވުމުގައި ވަނީ މަހުމޫދަށް ކޮށްފައިވާ އަނިޔާތަކުގެ ތަފްސީލް ހާމަކޮށްފައެވެ. އެގޮތުން އޭނާގެ ހަށިގަނޑަށް 30ށް ވުރެ ގިނަ ހަމަލާ ދީފައިވާ ކަމަށް ފުލުހުން ބުނެފައިވެއެވެ. އަދި އެ ހަމަލާ އަކީ ކުރިޔާލާ ރާވައިގެން ދިން ހަމަލާއެއް ނޫން ކަމަށާއި، އެއީ ފައިސާގެ ބޭނުމުގައި ސާލިމް ދިން ހަމަލާއެއް ކަމަށް ފުލުހުން ބުނެއެވެ.\nފުލުހުން ބުނިގޮތުގައި އެކަމުގައި ޝާމިލްވެފައި ވަނީ ވެސް ސާލިމް އެކަންޏެވެ. އަދި މަރު ނުވާހެން ހީވުމުން ވެސް އިތުރަށް އަނިޔާކޮށްފައިވާ ކަމަށާއި، ގެންގޮސް ވަޅަށް ވައްޓާލީ ވެސް އެރޭ ދަންވަރު ސާލިމް އަމިއްލައަށް ކޮނޑު މައްޗަށް ލައިގެން ކަމަށް ބުނެފައިވެއެވެ.\nދަނގެތީ މަހުމޫދުގެ މަރު


3 Mas Dhuvahah Vaa Varah India In Rajje Ah Beys Supply Kohdhenee - Vaguthu\nކުރިއަށް އޮތް ތިންމަހަށް ވާވަރަށް އަވައްޓެރި އިންޑިއާ އިން ރާއްޖެއަށް ބޭސް ސަޕްލައިކޮށްދިނުމަށް ނިންމައިފިއެވެ.\nމިއަދު ފޮރިން މިނިސްޓްރީ ގައި މިބޭއްވި ނޫސްވެރިންގެ ބައްދަލުވުމެއްގައި ވާހަކަ ދައްކަވަމުން ފޮރިން މިނިސްޓަރ އަބްދުﷲ ޝާހިދު ވިދާޅުވީ އިންޑިއާ އިން ރާއްޖެއަށް 53 ވައްތަރެއްގެ ބޭސް ސަޕްލައިކޮށްދިނުމަށް އިންޑިއާ އިން ނިންމާފައިވާކަމަށެވެ. މީގެ ތެރޭގައި ތަފާތު ބޭހާއި އިންޖެކްޝަން ފަދަ ތަކެތިވެސް އިންޑިއާ އިން ފޯރުކޮށްދިނުމަށް ނިންމާފައިވާ ކަމަށް މިނިސްޓާރ ޝާހިދު ވަނީ ވިދާޅުވެފައެވެ.\nމިނިސްޓަރ ޝާހިދު ވަނީ އިންޑިއާ ސަރުކާރުން އިއްޔެ ރާއްޖެއަށް މިހާރު ފެތުރެމުން އަންނަ ކޮވިޑް-19 އަށް ފަރުވާދިނުމަށް ހާއްސަ ޑޮކްޓަރުންގެ ޓީމެއް ފޮނުވައިފައިވާ ކަން ފާހަގަ ކުރައްވާ އެކަމަށް އިންޑިއާ ސަރުކާރަށާއި ބޮޑުވަޒީރު ނަރެންދްރަ މޯދީއަށް ހާއްސަ ޝުކުރެއް ދަންނަވާފައެވެ. މިނިސްޓަރ ވިދާޅުވީ މިހާރުވެސް އެޓީމުން ރާއްޖޭގައި މި ބައްޔަށް ޕޮޒިޓިވް ވެފައިވާ ފަރާތްތަކަށް ފަރުވާ ދިނުމުގެ މަސައްކަތް ފަށާފައިވާކަމަށެވެ.\n"އިންޑިއާ އިން ދެއްވަމުން އަންނަ އެއްބާރުލުމާއި އެކު އަޅުގަނޑުމެން މި ބަލިން އަރައިގަނެވޭނެ ކަމުގެ ޔަގީންކަން އިތުރުވޭ." މިނިސްޓަރ ޝާހިދު ވިދާޅުވިއެވެ.\nމިނިސްޓަރ އިތުރަށް ވިދާޅުވީ މި ބައްޔަކީ އެއްވެސް ގައުމަކުން އެކަނި އަރައިގަނެވޭނެ ބައްޔެއް ކަމަށް ގަބޫލު ކުރައްވާ ކަމަށާއި، މިކަމަށް ބޭނުންވަނީ ކައިރި ގައުމުތަކުގެ އެއްބާރުލުމާއި އެހީތެރިކަން ކަމަށެވެ.\nމީގެ އިތުރުން މިނިސްޓަރ ވަނީ މާދަމާ ސާކްގެ ގައުމުތަކުން ބޭއްވުމަށް ނިންމާފައިވާ، ވީޑިއޯ ކޮންފަރެންސްގައި ބައިވެރިވުމަށް ރައީސް އިބްރާހިމް މުހައްމަދު ސާލިހް ނިންމަވާފައިވާކަމަށާއި، އެ ކޮންފަރެންސްގައި މި ވައިރަހުން ސަލާމަތްވުމަށް ބައިނަލްއަގުވާމީ ފެންވަރުގައި އަދި ގައުމީ ފެންވަރުގައި ކުރެވިދާނެ ކަންކަމާއި ގުޅޭ ގޮތުން ފުޅާ ދާއިރާއެއްގައި، މަޝްވަރާ ކުރައްވާނެ ކަމަށް ވިދާޅުވެފައެވެ.\nމި ރަސްމިއްޔާތުގައި ވާހަކަ ދައްކަވަމުން އިންޑިއާ އިން ރާއްޖެއަށް ކަނޑައަޅައިފައި ހުންނަވާ ހައިކޮމިޝަނަރ ސަންޖޭ ސުދީރު ވަނީ އިންޑިއާ އަކީ ރާއްޖެއަށް ދިމާވާ ކޮންމެ ހާލަތެއްގައިވެސް އެންމެ ކައިރިން މަސައްކަތް ކުރާނެ ގައުމު ކަމުގެ ޔަގީންކަން ދެއްވާފައެވެ. އަދި މީގެ ކުރިންވެސް އެކި ގޮތްގޮތުން މިފަދަ ކަންކަމުގައި ވާނީ ރާއްޖެއަށް އެހީތެރިކަން ފޯރުކޮށްދީފައި ކަން ސުދީރު ވަނީ ފާހަގަކުރައްވާފައެވެ.\n2013 ވަނަ އަހަރު ރައީސް ޔާމީން ވެރިކަމަށް އައުމަށްފަހު އިންޑިއާ އާއި ރާއްޖެއާއި ދެމެދުގައި އޮތް ގުޅުންތައް ހީނަރުވެފައި ވަނިކޮށް 2018 ވަނަ އަހަރު މި ސަރުކާރުން ވެރިކަމަށް އައިސް އެންމެ އިސްކަމެއް ދީގެން ކޮށްފައިވާ އެއްކަމަކީ އިންޑިއާ އާއި ރާއްޖެ އާއި ދެމެދު އެރު ހީނަރުވެފައި އޮތް ގުޅުން އަލުން ވަރުގަދަ ކުރުމުގެ މަސައްކަތް ކުރުމެވެ.\nމާޗް 14, 2020 21:28\nހެޔޮނުވާނެ ދޮގުނުހަދާބަލަ މިހާރުވެސް ހުމާއި އަރިދަފުހުގެ ބޭސް ހުސްވެފާ މާސްކު އަތްދޮންނަ ފުޅި ހުސްވެފާ ދެން ކީކޭ ތިކިޔަނީ\nމާޗް 15, 2020 08:04\nއެ އީ ކޮން ކުންފުންޏަކުން އެތެރެކުރާ ބޭސްތޯ ބަލާބަލަ. ބޭސްތަ ނޫނީ އަންގިތަ.\nމާޗް 14, 2020 21:52\nޢިންޑިއާގެ ބޭސް މިވަގުތަށް ބޭނުންކުރުން ރަނގަޅެއް ނޫން ސަބަބަކީ އިންޑިއާގެ ބޭސްތަށް މިވަގުތަށް ތައްޔާރުކޮށްފަ ހުންނާނީ ދިވެހިންނަށްދީގެން އަޖުމަބެލުން އެއީ މުސްލިމުންނަށް ހެޔޮއެދޭ ބައެއްނޫން.\nމާޗް 15, 2020 09:24\nކިތަންމެ ހަސަދަވެރި ވިޔަސް ހަމަ އެބޭސްތައް ބޭނުން ކުރަންޖެހޭނީ.\nމާޗް 14, 2020 22:43\nކްރެޑިޓްފެސިލިޓީގެގޮތުގަ ދިންފައިސާއިން ބޭހުގެއަގުވެސް ކަންޑާނެ.\nމާޗް 14, 2020 23:03\nޢިންޑިޔާގެ ފޭކް ބޭސް، މި ގައުމު އަތުނުޖެހިގެން އުޅޭބައެއް\nމާޗް 15, 2020 00:28\nއާން.. މިރާއްޖޭޖޭގަ3ހަފްތާއަށް ވާވަރަށްވެސް ބޭހެއްނުހުއްނާނެ ވިއްޔަ... ތިދިން އެއްޗެއް ދެން ހުންނާނީ ބާކީ އޮތް3އަހަރަށްވެސް\nމާޗް 15, 2020 04:36\nމިއަބުދުﷲ ޝާހިދުގެ ވިސްނުމުގައި އަބަދުވެސް ދިވެހިން އުޅެންޖެހޭނީ ޤައުމުތަކަށް ސަލާން ޖަހައިގެން. ބަލަ ބޭސް ގަންނަ ފައިސާ ހުންނާނެ، ބުރުނާއީ ދަތުރަށް ތިބާ 470000 ހަތަރު ލައްކަ ހަތްދިހަހާސް ރުފިޔާ ޚަރަދު ކޮށްލީ ދިވެހިން ފުދުން ތެރިވީމަ... އިންޑިއާގައި 600 މިލިއަން ފާޚާނަ އަޅަންޖެހޭ، 400 މިލިއަން މީހުން ކަރަންޓް ދުވަހަކު ލޮލުން ނުދެކޭ .... މިފަދަ ޤައުމު ތަކުން ބޭހޭކިޔާ އެންމެ އާދައިގެ ދެރަ ބޭސްކޮޅެއް ހޯދަން ސަލާnްޖަހަނީ ... ގޭގަ ހުރެބަލަ..ތިއީ ދިވެހިން ބަލައިގަންނަ މީހެއްނޫން....\nމާޗް 15, 2020 06:31\nމާޗް 15, 2020 06:53\nއަހަރުމެންގެ ދީނާ މިނިވަންކަން ގެއްލިގެން ދާފަދަ އެހީތެރިކަމެއް އިންޑީއާ އަދި އެކި އެކި ގައުމުތަކުން ނުހޯދަން ގޮވާލަން އަހުރުމެންގެ ދީނާ މިނިވަން ކަން ގެއްލި ދިއުމައްވުރެން އުފެދުނު ގޮތައް ނިމިދިއުންވެސް މާރަނގަޅު ﷲއަކުބަރު ﷲއަކުބަރު ﷲއަކުބަރު .\nމާޗް 15, 2020 08:44\nބޭހާއެކު ދާއިމީގޮތެއްގައި މިޤައމުގައި ވަކިހިއްޕައިގެން ތިބޭނެ ސިފައިން މިޤައުމަށް އެތެރެކުރި ވާހަކަވެސް ލިޔެލިނަމަ ރަނގަޅުވީހެވެ.\nމާޗް 15, 2020 09:29\nމާޗް 15, 2020 09:49\nއިންޑިއާގެ ބޭސް ތައް ޓެސްޓުކުރަންދޯ އެއުޅެނީ


Breaking: Iulaan nukoh rahthah dhoo kurevey gothashah faaskoffi | Mihaaru\nޓޫރިޒަމާ ބެހޭ ގާނޫނަށް ގެނައި އިސްލާހާއެކު އިއުލާންކޮށްގެންނާއި ނުކޮށް ވެސް ރަށް ނުވަތަ ފަޅެއް ނުވަތަ ބިމެއް ކުއްޔަށް ދޫކުރެވޭނެ. އެކަމަކު އިއުލާންނުކޮށް ދޫކުރެވޭނީ ވަކި ޝަރުތުތަކެއް ފުރިހަމަވެގެން. އިސްލާހުގައިވާ ގޮތުން ގެސްޓް ހައުސްތަކަށް އަންނަ ޓޫރިސްޓުންގެ އަތުން އޮކްޓޯބަރު މަހުން ފެށިގެން ދުވާލަކަށް ތިން ޑޮލަރު ނެގުމަށް ވެސް ވަނީ ހަމަޖެހިފައި.\nވ. އަންބަރާ: ލަންކާ ކުންފުންޏަކުން އަންނަނީ މި ރަށުގައި ރިސޯޓެއް ހަދަމުން. ޓޫރިޒަމާ ބެހޭ ގާނޫނަށް ހުށަހެޅި އިސްލާހުގެ ސަބަބުން އިއުލާނަކާ ނުލައި ޓޫރިޒަމްގެ ބޭނުމަށް ތަންތަން ކުއްޔަށް ދެވޭނެ.-- ފޮޓޯ: ރިލްވާން ސައީދު\nޓޫރިޒަމްގެ ބޭނުމަށް ރަށްރަށާއި ބިން އަދި ފަޅުތައް އިއުލާނު ކުރުމަކާ ނުލާ ކުއްޔަށް ދޫކުރެވޭ ގޮތަށާއި ގެސްޓްހައުސްތަކަށް އަންނަ ޓޫރިސްޓުންގެ އަތުން އަންނަ އޮކްޓޯބަރު އެކަކުން ފެށިގެން ދުވާލަކަށް ތިން ޑޮލަރު ޓެކްސް ނެގުމަށް ރައްޔިތުންގެ މަޖިލީހުން މިއަދު ފާސްކޮށްފި އެވެ.\nމި އިސްލާހު ފާސްކުރީ ވޯޓިން ސިސްޓަމަށް މައްސަލައެއް ދިމާވި ކަމަށް ބުނެ، މަޖިލީހުގެ ވަގުތު އިތުރު ކުރަން މެމްބަރުން އަތް މައްޗަށް ނަގައިގެންނެވެ. ނަމަވެސް އިދިކޮޅު މެމްބަރުން ވިދާޅުވީ ވޯޓިން ސިސްޓަމަށް މައްސަލައެއް ދިމާނުވާ ކަމަށެވެ. އަދި މަޖިލީހުގެ ވަގުތު އިތުރުކުރީ ގާނޫނަށް ހުށަހެޅި އިސްލާހު ފާސްކުރަން ބޭނުންވާ އަދަދު ހަމަނުވެގެން ކަމަށް ވެސް އެ މެމްބަރުން ތުހުމަތުކުރެއްވި އެވެ.\nމަޖިލީހުގެ މިއަދުގެ ޖަލްސާގައި މެމްބަރުން އަތް މައްޗަށް ނަގައިގެން މަޖިލީހުގެ ވަގުތު އިތުރު ކުރަން ވޯޓު ދެނީ.--ފޮޓޯ:އިމްތިޔާޒު ފަހުމީ\nޓޫރިޒަމް ގާނޫނަށް ވިލިމާލެ ދާއިރާގެ މެމްބަރު އަހުމަދު ނިހާނު ހުށަހެޅުއްވި އިސްލާހު ފާސްވީ ވޯޓުގައި ބައިވެރިވެވަޑައިގެންނެވި 64 މެމްބަރުންގެ ތެރެއިން 45 މެމްބަރުންގެ އަގުލަބިއްޔަތުންނެވެ. މި އިސްލާހު ފާސް ކުރަން ނުފެންނަ ކަމަށް 19 މެމްބަރަކު ވޯޓުދެއްވި އެވެ.\nއެމްޑީޕީން ވަނީ މި ގާނޫނަށް ހަ އިސްލާހެއް ހުށަހަޅައިފަ އެވެ. އެ އި އިސްލާހުތަކުގެ ތެރޭގައި ގެސްޓްހައުސްތަކަށް އަންނަ ޓޫރިސްޓުންގެ އަތުން ގްރީން ޓެކްސް ނެގުން ހަމަސް ދުވަހަށް ފަސް ކުރުމަށާއި ގެސްޓްހައުސްތަކަށް އަންނަ ޓޫރިސްޓުން ހޭދަކުރާ ކޮންމެ ރެއަކަށް ދެ ޕަސެންޓާއި 0.5 ޕަސެންޓު ގްރީން ޓެކްސް ނަގަން ވެސް އިސްލާހު ހުށަހެޅި އެވެ.\nވިލިމާލެ ދާއިރާގެ މެމްބަރު އަހުމަދު ނިހާނު. ޓޫރިޒަމް ގާނޫނަށް ހުށަހެޅި އިސްލާހު މަޖިލީހަށް ހުށަހެޅުއްވީ ނިހާނު. - ފޮޓޯ: މަޖިލިސް\nހަމައެއާއެކު އިއުލާނަކާ ނުލައި ރަށެއް ނުވަތަ ފަޅެއް ނުވަތަ ބިމެއް ހިންގުމަށް ބޭނުންވާ މަޝްރޫއުގެ ތަފްސީލާއެކު ޓޫރިޒަމް މިނިސްޓްރީ އަށް ހުށަހެޅުމުން ގަވާއިދުގައިވާ ގޮތުގެ މަތިން އެ ރަށެއް ނުވަތަ ފަޅެއް ނުވަތަ ބިމެއް ކުއްޔަށް ދެވޭނެ ކަމަށް ބުނާ އިސްލާހާއި ފަތުރުވެރިކަމާ ބެހޭ ކަންކަމަށް ކުއްޔަށް ދޫކުރުމުގައި އަމަލު ކުރަންވާނީ ޓޫރިޒަމް ގާނޫނަށް ކަމަށް ބުނާ އިސްލާހު އުނި ކުރަން ވެސް ހުށަހެޅި އެވެ.\nމީގެ އިތުރުން ގެސްޓްހައުސްތަކުން ނަގާ ގްރީން ޓެކްސް ހަރަދު ކުރަންވާނީ އެ ރަށެއްގެ ތިމާވެއްޓާ ރައްޓެހި ތަރައްގީގެ މަޝްރޫއުތަކަށް ކަމަށް ބުނެ އެމްޑީޕީން އިސްލާހު ހުށަހެޅި އެވެ. ނަމަވެސް އެއިން އެއްވެސް އިސްލާހެއް މަޖިލީހުން މިއަދު ފާސްކޮށްފައެއް ނުވެ އެވެ. ފާސްވި ހަމައެކަނި އިސްލާހަކީ ގެސްޓް ހައުސްތަކަށް އަންނަ ޓޫރިސްޓުންގެ އަތުން ނަގައި ގްރީން ޓެކްސް ތިން ޑޮލަރަށް ކުޑަކުރުމަށެވެ.\nޓޫރިޒަމްގެ ގާނޫނަށް ހުށަހެޅި އިސްލާހު ފާސްވުމުން އިއުލާންކޮށްގެންނާއި ނުކޮށް ވެސް ރަށް ނުވަތަ ބިން ނުވަތަ ފަޅެއް ކުއްޔަށް ދެވިދާނެ އެވެ. އިއުލާން ނުކޮށް ތަނެއް ދެވޭނީ ހިންގަން ބޭނުންވާ މަޝްރޫއުގެ ތަފްސީލާއެކު ޓޫރިޒަމް މިނިސްޓްރީއަށް ހުށަހެޅުމުން އެ މިނިސްޓްރީން ހަދައި ގަވާއިދެއްގެ ދަށުންނެވެ. މި ގާނޫނުގައި މީގެ ކުރިން އޮތް "އިއުލާނަކާއި ނުލައި" މި ދެ ބަސް މިހާރު ވަނީ އުނިކޮށްފަ އެވެ.\nރައްޔިތުންގެ މަޖިލީހުގެ ބައެއް މެމްބަރުން. ޓޫރިޒަމްގެ ގާނޫނަށް އިސްލާހު ހުށަހެޅީ މަޖިލީހުގެ ބޮޑު އަގުލަބިއްޔަތަކުން. - ފޮޓޯ: މަޖިލިސް\nއިސްލާހުގައިވާ ގޮތުން ތަންތަން ކުއްޔަށް ދޫކުރެވޭނީ އެ މަޝްރޫއެއް ހިންގުމަށް ތިމާވެށީގެ ގޮތުން އެކަށީގެންވާ ތަނެއްގެ އިތުރުން، ޓޫރިޒަމް މިނިސްޓްރީން ކަނޑައަޅައި އާންމު ކުރާ އެކުއިޒިޝަން ފީ އެއްފަހަރާ ދެއްކުމާއި އެ މަޝްރޫއަށް ފަންނީ ގޮތުންނާއި މާލީ ގޮތުން ގާބިލު ފަރާތަކަށްވުމުންނެވެ.\nމީގެ ކުރިން އިގްތިސާދީ ކޮމެޓީން ވަނީ ގެސްޓްހައުސްތަކަށް އަންނަ ޓޫރިސްޓުންގެ އަތުން ހަ ޑޮލަރުގެ ބަދަލުގައި ހަތަރު ޑޮލަރު ނެގުމަށް ފާސްކޮށްފަ އެވެ. އެކަމަކު މަޖިލީހަށް ހުށަހެޅުއްވީ ޓޫރިސްޓުންގެ އަތުން ހަ ޑޮލަރު ނެގުމަށެވެ. އަދި އެންމެ ފަހުން މަޖިލީހުން ފާސްވީ ޓޫރިސްޓުންގެ އަތުން ތިން ޑޮލަރު ނެގުމަށެވެ.\nމި އިސްލާހުގައިވާ ގޮތުން ޓޫރިޒަމާ ބެހޭ ކަންކަމަށް ކުއްޔަށް ދީފައިވާ ރަށްރަށާއި ބިންބިން ކުއްޔަށް ދީފައިވާ މުއްދަތު އިތުރު ކުރުމުގެ ފުރުސަތު ހުޅުވާލައި، ކުއްޔަށް ދޫކޮށްފައިވާ މުއްދަތު އިތުރު ކުރުމަށް ދައްކަން ޖެހޭ ފީ ދެއްކުމަށް އާ މުއްދަތެއް ކަނޑައެޅޭނެ އެވެ. އަދި ޓޫރިޒަމާ ބެހޭ ކަންކަމާ ގުޅިގެން ޓޫރިޒަމް މިނިސްޓްރީން ފޯރުކޮށްދޭ ހިދުމަތްތަކަށް ހިދުމަތުގެ ފީއެއް ނަގާނެ އެވެ.\nހަމައެއާއެކު ޓޫރިޒަމްގެ ބޭނުމަށް ސަރުކާރުން އުފައްދާފައިވާ ޖޮންއިންޓް ވެންޗާ ކުންފުނިތަކުގައި ހިމެނޭ ސަރުކާރުގެ ހިއްސާ ވިއްކާލެވޭ ގޮތަށް ޓޫރިޒަމް ގާނޫނު މިހާރު ވަނީ ބަދަލުކޮށްފަ އެވެ.\nމުޅި މަޖިލީހުގެ ރިޕޯޓަށް ބަހުސް މަރަދޫ ދާއިރާގެ މެމްބަރު އިބްރާހިމް ޝަރީފް މިއަދު ވިދާޅުވީ ބިޑްނުކޮށް މޯލްޑިވްސް މާކެޓިން އެންޑް ޕަބްލިކް ރިލޭޝަން (އެމްއެމްޕީއާރުސީ) އިން ތަންތަން ދޫކުރުމުން، އެ ކުންފުނިން ހިންގި ކޮރަޕްޝަންގެ ބޮޑެތި ޖަރީމާ ސާފުވާ ކަމަށެވެ. އަދި މިފަދަ ތަޖުރިބާތަކުގެ ބޭނުންކޮށްގެން ކަންކަން އިސްލާހު ކުރުމުގެ ވިސްނުމެއް ސަރުކާރުން ނުގެންގުޅޭ ކަމަށް ވެސް އޭނާ ވިދާޅުވި އެވެ.\nކާށިދޫ ދާއިރާގެ މެމްބަރު ފައިސަލް ނަސީމް ވިދާޅުވި ގޮތުގައި އިއުލާން ކުރުމަކާ ނުލައި ރަށްތައް ދޫކުރެވޭ ގޮތަށް އޮތުމުން ދައުލަތަށް ލިބޭ އާމްދަނީ އެންމެ ރަނގަޅު ގޮތުގައި ނުލިބޭނެ ކަމަށެވެ. ނަމަވެސް ދައުލަތަށް އާމްދަނީ އިތުރު ކުރަން ޓެކްސް ނަގަން ތާއީދު ކުރައްވާ ކަމަށް އޭނާ ވިދާޅުވި އެވެ.\nރައްޔިތުންގެ މަޖިލީހުގެ ޖަލްސާއެއްގައި މެމްބަރުން. - ފޮޓޯ: މަޖިލިސް\nކިނބިދޫ ދާއިރާގެ މެމްބަރު އަބްދުﷲ ރިޔާޒް ވިދާޅުވީ އިއުލާން ކުރުމަކާ ނުލައި ރަށްތައް ދޫކުރުމަށް ތާއީދު ނުކުރައްވާ ކަމަށެވެ. އަދި ގެސްޓްހައުސްތަކުން ޓެކްސް ނަގަން ވާނީ ނިސްބަތަށް ބަލައިގެން ކަމަށާއި އެހެންވެ ގްރީން ޓެކްސް ނަގަން ވެސް ތާއީދު ނުކުރައްވާ ކަމަށް އޭނާ ވިދާޅުވި އެވެ.\nނިލަންދޫ ދާއިރާގެ މެމްބަރު އިބްރާހިމް ހަލީލު ވިދާޅުވީ ގެސްޓްހައުސްތަކަށް އަންނަ ޓޫރިސްޓުންގެ އަތުން ހަ ޑޮލަރުގެ ބަދަލުގައި ތިން ޑޮލަރު ނަގަން ނިންމީ އެ ދާއިރާގައި މަސައްކަތް ކުރައްވާ ފަރާތްތަކުގެ ޝަކުވާތައް އަޑުއެހުމަށްފަހު ރައީސް އަބްދުﷲ ޔާމީން ކަމަށެވެ.\nހަލީލު ވިދާޅުވި ގޮތުގައި ތަންތަން ކުއްޔަށް ދޫކޮށްގެން ލިބޭ ފައިސާ ޓޫރިޒަމް މިނިސްޓްރީއަށް ދިއުމުގެ ބަދަލުގައި މިހާރު ދާނީ މޯލްޑިވްސް އިންލޭންޑް ރެވެނިއު އޮތޯރިޓީ (މީރާ) އަށެވެ. އަދި އެކަން ކުރެވޭނީ ހަރުދަނާ އުސޫލުތަކެއްގެ މަތިން ކަމަށް ވެސް އޭނާ ވިދާޅުވި އެވެ.\nރައްޔިތުންގެ މަޖިލިސް ޓޫރިޒަމް ޓޫރިސްޓުން ގްރީން ޓެކްސް ގެސްޓް ހައުސް ޓޫރިޒަމް މިނިސްޓްރީ ލޯކަލް ޓޫރިޒަމް\n74 ކޮމެންޓް, 185 ރިއެކްޝަންސް\nއަދީބު ސިއްރުގަކުރި ވިޔަފާރި ރަސްމީވެއްޖެ.. އެއީ ވައްކަން... މީކޯންޗެއްކަމެއް ނޭނގެ.\nއިއުލާން ނުކޮށް ރަށް ތައް ރިސޯރޓް ތައް ހަދަން ދޭ ގޮތަށް ސަރުކާރުން މަޖްލީހަށް ހުށައެޅުމުން މަޖްލީހުން އެކަން ފާސް ކޮށްދެއްވުން އެއީ އުފާކުރަން ޖެހޭ ކަމެކެވެ. އިއުލާން ކޮށްގެން ރިސޯރޓް ތައް ހަދަން ދީގެން ފައިސާގެ ގޮތުން ކިއްލި ތަޅަން އުޅޭ ގްރޫޕް ތައް ރިސޯރޓް ތަކަށް ކުރިމަތި ލައިގެން ރަށް ތައް ލިބުމުން ރަށް ތައް ހުންނަނީ ނެހެދިއެވެ. ހޭހޭ، ހޭހޭ، އިއުލާން ކޮށްގެން ރަށްތައް ދިނުން އެއީ މަމެންގެ ސަރުކާރުން ކުރާނެ ކަމެއް ނޫން ދެން. އެތިއަރީ ނައްތާލާ އުކާލަނީ އެވެ. ހޭހޭ، ހޭހޭ، އިއުލާން ކޮށްގެން ރަށް ތައް ދިނުން އެއީ ކަރަޕްޝަން އެވެ. ރޯ ކަރަޕްޝަން އެވެ. ރޯ ކަރަޕްޝަން އެއީ މަމެން ތާއީދު ކުރާ ބަޔެއް ނޫނެވެ. އިއުލާން ކޮށްގެން ރަށް ތައް ދޫކުރުން އެއީ މިސަރުކާރުން ކުރާނެ ކަމެއް ނޫން. ކުރާނެ ކަމެއް ނޫން. އެއީ މަމެންގެ ތިއަރީ އެއް ނޫނެވެ. ދެޓްްސް ދަ ބިލީ ޖީން އެން ބިލީ ޖީން އިޒް ނޮޓް އަވަރސް.. ހޯއް، ހޯއް، ހޯއް..ހޭވް އަ މޫން ވޯކް..\nހާދަ ހީވެޔޭ، ކުރިން ބިޑު ކުރުމަކާ ނުލާ މަޖިލިސް މެމްބަރުންނަށް ދީފަހުރި ރައްތަކެއް ޤާނޫނުގެ ތެރެއަށް ފައްތާލަން ކުރި ކަމެއްހެން.\nރައީސް ނަޝީދު ސަރުކާރުން އެއަރޕޯރޓް 25 އަހަރަށް ކުއްޔަށް ދިނީމަ، އެއަރޕޯރޓް ވިއްކާލީއޭ ކިޔައިގެން ލޮލަށް މިރުސްފެން އެޅިގެން، ފަޔަށް ހިނިއަރާތީ ދުވި މީހުން މިހާރު ކޮބާހެއްޔެވެ. މިއަދު މިފެންނަނީ މުޅި ޤައުމު ވިއްކާ ހުސްކުރާތަން. ނުވިކުނުތަނެއް ވިއްޔާ ގާތުގަ ތިބި އައުވާނުންނަށް ދޭތަން. ސަރުކާރާ މަޖިލިސް ގުޅިގެން ރާއްޖޭގެ ހުރިހާ ރައްތަކާ، ފަޅުތަކާ، ފަރުތައް ބައި އަޅާލައިގެން އަމިއްލަ ކޮއްލާތަން. މިހިސާބައް ދާއިރުވެސް އަނގައިން ބަހެއް ބުނެލުން ނޫން އިތުރު އެއްވެސް ކަމެއް ކުރެވޭތަނެއް ނުފެނެ. އެންމެ ބޮޑު ސިޔާސީ ޕާރޓީގެ މީހުން ކޮބައިތަ؟ ކުރެވުނީ ކޮންކަމެއްތަ؟ ސަރުކާރު ޒިންމާދާރު ކުރެވިއްޖެތަ؟\nބަލަ ޔާމިންގެ ވެރިކަންފެށުނީއްސުރެން ، އަދި ރައީސްނަޝީދުގެ ވެރިކަމުން ފެށިގެން ރައްތަށް ދޫކޮއްއުޅުނީ ބިޑްކޮއްގެނެށްނޫން ، އެމް.ޕީއާރސިން ދޫކުރިހާރަށެއް ދޫކޮއްފައިވަނީ ބިޑްކޮއްގެނެއްނޫން ، ސުވާލަކީ އެކަންކުރީ ގާނޫންއާއި ޙިލާފައްތޯ ، އެހެންވެއްޖިއްޔާމުން ދެން އެރައްތަކުގެ އެގްރީމެންޓް ބާތިލްވާނެތޯ ؟ ނުވާނަމަ ދެންކީއްކުރަން ފާސްކުރިބިލްއެއްތޯ ތީ ، ހަމަކުރީގައި ދޫކުރާހެން ރައްތައްދޫކުރަންވީނޫންތޯ ؟\nއިއުލާން ނުކޮށް ރަށް ތަކާއި އަދި ފަޅު ތައް ރައީސް އޮފީސް މެދުވެރިކޮށް ކުއްޔަށް ދެވޭ ގޮތްހެދުން އެއީ އިއުލާން ކުރުމަށްވުރެން މާބޮޑު ތަން ރަނގަޅު ކަމެކެވެ. އެއްކަމެއް ޔަގީން ކަން ލިބިގެން ދަނީ އެއީ ޕީޕީއެމް އެމްޑީއޭ އަދި ޖޭޕީ ކޯލިޝަން އިން ރާއްޖޭގެ ޓޫރިޒަމް ވިޔަފާރީގައި އަޅުވާފައި ބޯދާ ތަޅު ނައްޓުވާލާ ޑިޖިޓަލް ކާރޑެއް އަޅުވާ ދުނިޔޭގެ މުއްސަނދިންގެ ޕޫލް އިން ރާއްޖޭގެ ޓޫރިޒަމް އަށް އިންވެސްޓް ކުރަން ދޮރު ހުޅުވާލި ކަމެވެ. އަހަރުމެން ނަށް މިތަން މިފެންނަނީ އެއީ ޕީޕީއެމް އެމްޑީއޭ އަދި ޖޭޕީ ކޯލިޝަންގެ ޕީޖީ ގްރޫޕްގެ ވޮންޑަރފުލް މަސައްކަތުންނެވެ. ހައްގު ޝުކުރު އަދާ ކުރަން މިބިލަށް ވޯޓް ދެއްވި ހުރިހާ މެމްބަރުންނަށް. މިކަން އެގުމުން ބުނެވޭނީ ތިމެމްބަރުންނަކީ އެއީ ރައްޔިތުންގެ ވިންދާއި އެއްގޮތަށް މަސައްކަތް ކުރަމުން އަންނަ ރީތި ޚިދްމަތް ތެރިން ކަމަށެވެ. ތީ ރައްޔިތުންގެ ހިތް ތަކުން ޚާއްސަ ޤަދަރަކާއި ޖާގަ އެއް ހޯދާނެ މެމްބަރުން ކަމަށް އުއްމީދު ކުރެވެނީ އެެވެ. މިމަގާމް ތިޔަ މެމްބަރުންނަށް ގްރޭމީ އެވޯރޑް ހަފްލާއިން ހަވާލު ކުރެވޭނެއެވެ. ޔޫ އާރ އަވަރ ސްޕެޝަލް ތިންގް..\nއިޢްލާންކޮއްގެން ދޫކުރުމުން ސަރުކާރައް އޮތީ ކޮންގެއްލުމެއްތޯއެވެ. ރާއްޖޭގައި އޮތިއްޔާއޮތް ހުރިހާ މުއައްސަސާ އެއްއޮތީ މިހާރު ސަރުކާރު ހިންގަންތިބި މީހުންގެ މުށުތެރޭގައެވެ. މީގެ ބޭނުމަކީ ކުރިން ކޮއްފައިވާ ހުރިހާކަމެއް ޙަލާލް ކުރުންނޫން ދެން ކޮންކަމެއްތޯއެވެ.\nއިއުލާން ނުކޮށް ޓޫރިޒަމް ގެ ބޭނުމަށް ރަށް ތައް ދޫކުރަން މަޖްލީހުން މިއަދު ފާސް ކުރަން ވޯޓް ދިން ސެލްފީސް ތަކަށް ބަލާލުމުން އެބަ އެނގިގެން ދޭ ޕީޕީއެމް އެމްޑީއޭ އަދި ޖޭޕީ ކޯލިޝަންގެ އެމްޕީންގެ ފަވްޖުގައި ހުރި ސްޓްރެންތް. ޕީޕީއެމް އެމްޑީއޭ އަދި ޖޭޕީ ކޯލިޝަން އިން މިއަދު ވޯޓް ދިން އިރު މި ބޮޑަށް ވައްތަރީ އެއީ ޔޫއެސް ކޮންގްރެސް އިން އިރާގު އަތް ދަށުން ކުވޭތު މިނިވަން ކުރަން ދިން އެއްވެސް ހިފެހެއްޓުމެއް ނެތް ސަޕޯރޓް އާއި ވަރަށް ވައްތަރު ވޯޓް އެކެވެ. މީ ވަރަށް ރީތި މަންޒަރު ތައް ފެނިގެން މިދަނީ ޕީޕީއެމް އެމްޑީއޭ އަދި ޖޭޕީ ކޯލިޝަންގެ ވެރިކަމުގައި އެމްޕީންގެ ފަރާތުން. މިގޮތަށް އެކުވެރިކަމާއި އެކު ޕީޕީއެމް އެމްޑީއޭ އަދި ޖޭޕީގެ ޕީޖީ ގްރޫޕް މަސައްކަތް ކޮށްފިނަމަ ރާއްޖެ ބެޓަރ ކަންޓްރީ އަކަށް ހެދޭނެ ކަމާއި މެދު ޔަގީން އެވެ. އަހަރުމެން މިގައުމު ބެޓަރ ކަންޓްރީ އަކަށް ހަދަން މިއުޅެނީ އެއީ ދަރިންގެ ދަރިންނަށް ޓަކައި އެވެ. އިޚްލާސްތެރި ކޮށް އެމްޕީން ސަރުކާރާއި އެކު މަސައްކަތް ކުރާނަމަ މާލެ ސަރަހައްދުން ފްލެޓްސް ތައް ކުޑަ އަގުގައި އެ ބޭނުންވާ އެންމެންނަށް ދެވިގެން ދާނެއެވެ. އެކުވެރިކަމަކީ ވަރަށް ގަދަ ފަދަ ބާރެކެވެ. ގައުމުގައި އުޅުމަކީ ގައުމަށް އަޅާލާ ގައުމާއި ދޭތެރޭ ވިސްނާ ފިކުރުކޮށް ގައުމަށް ރަނގަޅު ގޮތް އަބަދުވެސް އެދުމެވެ. އަަހަރުމެން އެންމެން އުދުހޭނީ އެކުގައި އަތް ގުޅާލައިގެން އެއް ރޫހެއްގައެވެ. ހިއަރ އިޒް ދަ ވޯލްޑް..އިޓްސް ބިއުޓިފުލް..\nލިޓިލް ސިންގަޕޫރު، ވެރީ ބިޔުޓިފުލް.\nބުރުމަ ޤާސިމް ވޯޓު ދިންތ؟\nހީ ނުކުރާހާ ގިނަ މީހުން ކޮމެންޓުތައް ކިޔާލުމުން މިކަމާއި ހިތާމަ ކުރާކަން އެނގިއްޖެ. ވަރަށް ދެރަ. އަހަރެމެންގެ އިހްސާސްތައް ސަރުކާރުން ނާހާކަން މި އެނގެނީ ބޮޑަށް. ޒައީމް އިންކާރު ކުރެއްވުމުންވެސް އަޑު ނޭހުމުން ސަރުކާރާއި މެދު ދެކެމުން އައި ގޮތް ބަދަލުވެއްޖެ. 2018 ވޯޓު ޔާމިން އަކަށް ނުދޭނަން.\nއަހަރުން އިންތިހާބް ބާއްވައިގެނެއްނު.....ލަލަލަ....ވޯޓު ހޯދާނެ ގޮތްވެސް އަހަރުންނަށް އިނގޭ


ރާއްޖެ - އުރީދޫ\nއުރީދޫގެ 4ޖީ ޕްލަސް މުޅި ރާއްޖެއަށް ފުޅާކޮށްފި\nޑިސެމްބަރު މަހު ފެށި މަސައްކަތް ހަލުވިކަމާއެކު ނިންމާލެވުމަކީ ރިކޯޑެއް\nޒަމާނީ މުއާސަލާތީ ހިދުމަތެއް ދިނުމަށް ކުރަންޖެހޭ ހުރިހާ ކަމެއް ކުރަމުންގެންދާނަން\nކ. މާލެ 18 ޖެނުއަރީ 2017 | ބުދަ 00:43 2,160\nއުރީދޫން 4ޖީ ޕްލަސް ނެޓްވޯކު ތައާރަފްކުރުމަށް ބޭއްވި ރަސްމިއްޔާތުގެ ތެރެއިން - ގޫގުލް\n"ޑިޖިޓަލް މޯލްޑިވްސް"އެއް ގާއިމް ކުރުމަށް ކުރަމުންދާ މަސައްކަތްތަކުގެ ތެރެއިން، މުޅި ރާއްޖެއަށް އުރީދޫގެ 4ޖީ ޕްލަސް ނެޓްވޯކް ފުޅާކޮށްފި އެވެ.\nއުރީދޫއިން ބުނީ، ޑިސެމްބަރުން ފެށިގެންދިޔަ އުރީދޫގެ ނެޓްވޯކްގެ ފެންވަރު މަތިކުރުމުގެ މަސައްކަތް ކުރިޔަށް ގެންގޮސްފައިވަނީ، ރާއްޖޭގެ ރައްޔިތުންނާއި، ވިޔަފާރިތަކަށް ބޭނުންވާ މުވާސަލާތީ ބޭނުންތަކަށް، އުރީދޫގެ ނޭޝަން ވައިޑް ސަބްމެރިން ކޭބަލްއިން ލިބިފައިވާ އިތުރު ކެޕޭސިޓީ މެދުވެރިކޮށް ހައްލެއް ގެނެސްދިނުމަށްޓަކައި ކަމަށެވެ.\nހޮޓަލް ޖެންގައި އަންގާރަ ދުވަހު ބޭއްވި ރަސްމިއްޔާތުގައި އުރީދޫގެ ސީއީއޯ ވިކްރަމް ސިންހަ ވިދާޅުވީ، 4ޖީ ޕްލަސްގެ ހިދުމަތް ތައާރަފު ކުރުމަށް ނިންމީ، އުރީދޫ ގްރޫޕުގެ ސީއީއޯ ދާދިފަހުން ރާއްޖެއަށްކުރި ޒިޔާރާތުގައި އެދިލެއްވި ކަމެއް ހަގީގަތަށް ހެދުމަށް ކުރި ބުރަ މަސައްކަތުން ކަމަށެވެ. މި މަސައްކަތް ކުރިއަށް ގެންދިއުމުގައި އެންމެ މުހިންމު ދައުރެއް އަދާކުރީ އުރީދޫގެ ހީވާގި މުވައްޒަފުންކަން އޭނާ ފާހަގަ ކުރި އެވެ.\n"ރެކޯޑް މުއްދަތެއް ތެރޭގައި އުރީދޫގެ 4ޖީ ޕްލަސް ނެޓްވޯކް މުޅި ރާއްޖެއަށް ފުޅާކުރުމުގެ މަސައްކަތް ނިންމާލެވިގެންދިޔައީ، އެންމެ ފަހުގެ ވަޔަރލެސް ޓެކްނޮލޮޖީ މެދުވެރިކޮށް މުޅި ދިވެހިރާއްޖެ ގުޅުވާލަދިނުމަށްޓަކައި އުރީދޫ ޓީމުން ކުރި މިންނެތް މަސައްކަތުގެ ސަބަބުން. ޑިޖިޓަލް މޯލްޑިވްސްއަށް ސަރުކާރުން ދެއްވާ އަހައްމިޔަތާއި، އުރީދޫ ގްރޫޕްގެ އެހީތެރިކަމާއި، ޓެކްނޮލޮޖީ މެދުވެރިކޮށް ދިރިއުޅުމަށް އިތުރު ފުރިހަމަކަމެއް ގެނެސްދިނުމަށް އުރީދޫ މޯލްޑިވްސް ޓީމުގެ ހުންނަ ޝައުގުވެރިކަމާއި އެކު، ހައި ސްޕީޑް ބްރޯޑްބޭންޑް މުޅި ރާއްޖެއަށް ގެނައުމުގެ މުޅިން އާ މަރުހަލާއަކާއި ކުރިމަތިލުމަށް އަޅުގަނޑުމެން މިދަނީ އުފަލާއި އެކު ތައްޔާރުވަމުން." އުރީދޫގެ ސީއީއޯ، ވިކްރަމް ސިންހާ ވިދާޅުވިއެވެ.\nއުރީދޫގެ ހެޑް އޮފް ސޭލްސް ހުސެއިން ނިޔާޒު ވިދާޅުވީ މި ހިދުމަތް ތައާރަފު ކުރަނީ 25 މިލިއަން ޑޮލަރުގެ ހަރަދު ކޮށްގެން ކަމަށާއި، މި ހިދުމަތުގެ ސަބަބުން އިންޓަނެޓުގެ ދުވެލި ހަލުވިވެގެންދާނެ ކަމަށެވެ.\n"ދިވެހިރާއްޖޭގައި އުރީދޫގެ ނެޓްވޯކް އަށް ލިބިފައިވާ ކުރިއެރުމާއި އެކު، އޮންލައިން އެޑިއުކޭޝަން އަދި އީ-ހެލްތް ފަދަ ފައިދާހުރި ސްމާޓް ޚިދުމަތްތައް ބޭނުންކުރުމުގައި، ދިވެހިންނަށް ގިނަގުނަ ފަސޭހަތަކެއް ލިބިގެންދާނެ." އުރީދޫގެ ހެޑް އޮފް ސޭލްސް ހުސެއިން ނިޔާޒު ވިދާޅުވިއެވެ.\nއުރީދޫން ބުނީ، ދުނިޔޭގައި، އިޤްތިސާދީ އަދި އިޖްތިމާއީ ތަރައްޤީ ގެނައުމުގައި ދެވަނައެއް ނުވާ ރޯލެއް އިންޓަނެޓްއިން ކުޅެމުން ދާއިރު، ދިވެހިރާއްޖޭގެ ހުރިހާ ރައްޔިތުންނަށް ހަލުވި ސްޕީޑްގެ އިންޓަނެޓް ފޯރުކޮށްދިނުމަށްޓަކައި އުރީދޫއިން ވަނީ މުހިއްމު އިންވެސްޓްމެންޓްތަކެއް ކޮށްފައިކަމަށެވެ.


Ana Ge ''Blissful Bites'' Hama Varah Ves Thafaathu އަނާގެ “ބްލިސްފުލް ބައިޓްސް” ހަމަ ވަރަށްވެސް ތަފާތު – Huvadhoo News Ana Ge ''Blissful Bites'' Hama Varah Ves Thafaathu Huvadhoo News\nއަނާގެ “ބްލިސްފުލް ބައިޓްސް” ހަމަ ވަރަށްވެސް ތަފާތު\nއެކަނިވެރި މަންމައިންގެ ތެރެއިން ގިނަ މައިންނަކީ އެމީހުންގެ އެކަނިވެރި ކަމުގައި ވަރަށް ބުރަކޮށް މަސައްކަތްކުރާ، ދިރިއުޅުމަށްޓަކާ ބޮޑު ގުރުބާނީތަކެއް ވާބައެކެެވެ. ދަރިންގެ މުސްތަޤްބަލަށްޓަކާ ދުނިޔަވީ ގިނަ އުފާތަކުން މަޙްރޫމްވެގެން ތިބެ ނަފްސަށް އަރާމެއް ދިނުމަށް ބެލުމެއް ނެތި އާމްދަނީ ހޯދުމުގައި ވަގުތު ހޭދަކުރާ ބައެކެވެ.\nދިވެހިރާއްޖެއަށް ބަލާއިރުވެސް މިފަދަ މައިން މަދެއް ނޫނެވެ. ގދ ތިނަދޫ, އާބަހާރުގެ, އާމިނަތު އަނާ ޝަފީޤް އަކީ މިދެންނެވިފަދަ މައެކެެވެ.3އަހަރުގެ ދަރިއަކު ބަލަމުން ދިރިއުޅުމަށް ކުރާ ބުރަމަސައްކަތުގައި ސާބިތުވެ ހުރި އުމުރުން އެންމެ 23 އަހަރުގެ ހިތްވަރުގަދަ މައެކެވެ. ކޭކު އެޅުމުގެ ޝައުގުވެރިކަން އުފެދި އެދާއިރާއިން ކުރިއަށް ދިއުމަށް ވިސްނައި އޭގެ މައުލޫމާތު ހޯދައި މަސައްކަތް ދަސްކުރަމުންދިޔަ ކަނބަލެކެވެ. އެގޮތުން ޔޫޓިއުބް ބެލުމާއި ގޭތެރޭގައި މަންމަމެންގެ ފަރާތުން އެހީ ހޯދައި ކުރިއެރުމަށް މަސައްކަތް ކުރިއެވެ.\n“އަޅުގަނޑު އަބަދުވެސް ވަރަށް ކުރާ ހިތްވާކަމެއް ކޭކު އެޅުމާއި ޑެޒަރޓްސް ހެދުން. އެހެންވެ ވަރަށް ބޮޑަށް އެކަން ކުރާނެ ގޮތުގެ މައުލޫމާތު ހޯދަން. ވަރަށް ކުޑައިރުވެސް ހިތަށްއަރާ މޮޅު ކޭކު އެޅުންތެރިއަކަށް ވާން.” އަނާ ބުންޏެވެ.\nކޭކު އެޅުމުން މޮޅު މީހަކަށްވާން އުންމީދުކުރި އަނާ ވަނީ ކޭކު އަޅަންވެސް ދަސްކޮށް ތަފާތު ކޭކުތައް ރައްޓެހިންނާ އާއިލާ މީހުންނަށް ހަދިޔާކޮށްފައެވެ. އެގޮތުން ކުޑަކުދިންގެ އުފަންދުވަހަށް ޚާއްސަ ކޭކާއި ވެޑިން ކޭކުވެސް އޭނާވަނީ އަޅާފައެވެ.\nއަނާ ވަނީ އޭނާ ޝައުގުވެރިކަމެއްގެ ގޮތުގައި ނުވަތަ ހޮބީއެއްގެ ގޮތުގައި ކުރި މަސައްކަތަށް ތަފާތު ކުލައަކާއި ރަހައެއް ގެނެސްފައެވެ. އެއްވެސް މީހެއްގެ ޚާއްސަ އެހީތެރިކަމެއް ނުލިބި ފެށި މަސައްކަތަށް ވިޔަފާރީގެ ވިސްނުން ގެނެސް ކުރިން ގެންގުޅުނު އުފަންދުވަހާއި އެކި ހަފްލާތަކަށް ކޭކުއެޅުން ކުޑަކޮށް ފަހަތަށް ޖައްސައި ޑޯނަޓްސް، ޗީޒް ކޭކް، ކްރީމް ކޭކު، ސިނަމަން ރޯލްސް ފަދަ ޑެޒަޓްސް އަށް މަސައްކަތް އަމާޒުކޮށްފައެވެ.\n“ޑެޒަރޓްސް އަށް ވިސްނުން ބަދަލުކުރީ ވިޔަފާރިކޮށް ރަގަޅު ނަފާއެއް ހޯދުމުގެ ވިސްނުމުގައި. އަނެއްކާ ދަރިފުޅަށްވެސް ވަގުތު ދޭންޖެހޭތީ.” ބެޗްލާސް އިން ބިޒްނަސް އެޑްމިނިސްޓްރޭޝަން ކިޔަވަމުންދާ އަނާ ބުންޏެވެ.\n“ބްލިސްފުލް ބައިޓްސް” ގެ ނަމުގައި ފޭސްބުކް ޕޭޖެއް ހިންގަމުން، ތައްޔާރުކުރާ ތަކެތި ޕޭޖުގެ ޒަރިއްޔާއިން މީހުންނާ ހަމައަށް ފޯރުކޮށްދޭ އަނާ މަސައްކަތް ފަށަނީ އޯޑަރަކަށް ނޫނެވެ. ހެނދުނު ދަރިފުޅު ސްކޫލަށް ގެންގޮސްފަ އައިސް އޭނާ ތައްޔާރުކޮށްލަނީ ކޮންމެވެސް ކާއެއްޗެކެވެ. އޭގެ ފަހުގައި ވައިބަރ ގުރޫޕަށް ނުވަތަ ފޭސްބުކް ޕޭޖަށް އޭގެ ފޮޓޯތައް ލަނީއެވެ. އެހިސާބުން އެފެށުނީ އަނާގެ އޯޑަރުތަކެވެ. އޯޑަރަކަށް ފަހު އޯޑަރެކެވެ. އެކި ވައްތަރުގެ ކޭކާއި ޑޯނަޓްގެ އޯޑަރުތަކެވެ. ދުވާލު އެއްކޮށްހެން އޭނާގެ ކަމަކީ އެމަސައްކަތުގައި އުޅުމެވެ.\n“އޯޑަރުތައް ލިބެން ފައްޓަނީ ކޮންމެވެސް އެއްޗެއް ހަދާފަ އަޕްކޮށްލުމުން. އެގޮތަށް ފޮޓޯތައް ސްޓޯރީއަށް ލީމަ ވަރަށް ގިނަ އޯޑަރު އާދޭ. އަބަދުވެސް ބަލަނީ އެއްވެސް އޯޑަރެއް މިސް ނުކޮށްވޭތޯ” ބައެއް އޯޑަރުތައް ނިންމާފަ އަމިއްލައަށް ޑެލިވަރީވެސް ކޮށްދޭ އަނާ ކިޔައިދިނެވެ.\nއަނާ ބުނި ގޮތުގައި އޭނާ ވިޔަފާރިއެއްގެ ގޮތުގައި މަސައްކަތް ފެށި އިރު ހީވީ މިއީ އެހާ އާމްދަނީ ލިބޭނެ މަސައްކަތެއް ނޫން ކަމުގައެވެ. ނަމަވެސް ދުވަހެއް ދުވަހަަކަށް އޭނާއަށް ހީވިގޮތާ މުޅިން ޚިލާފަށް ދިޔައީ އާމްދަނީ އިތުރުވަމުން ކަމުގައި އަނާ ބުންޏެވެ.\n“މިހާރު މިމަސައްކަތް ފުލްޓައިމްގައި ކުރާތާ ފުދޭ ވަރަކަށް ދުވަސް ވެއްޖެ. ފެށިއިރާ އަޅާބަލާއިރު މިހާރު ވަރަށް ރަނގަޅު.” އަނާ ބުންޏެވެ.\nއަނާ ބުނީ މިފަދަ މަސައްކަތެއް ކުރުމުގައި އޭނައަށްވެސް ދިމާވި އެންމެ ބޮޑު މައްސަލައަކީ މިފަދަ މަސައްކަތް ކުރާ އެހެން ފަރާތްތަކާ އެއް ހަމައެއްގައި އަގު ހިފެހެއްޓުން ކަމަށާއި، ނަމަވެސް މިހާރު މީހުންގެ ޑިމާންޑް އޮތީ އަގަށްވުރެ ބޮޑަށް ރަހައަށް ކަމަށް އަނާ ބުންޏެވެ. އެގޮތުން އަބަދުވެސް އަނާގެ ޑެޒަރޓްސްގެ މީރުވާހަކަ ކަސްޓަމަރުން ބުނާ ކަމަށާއި އެއީ ލިބޭ ވަރަށް ބޮޑު އުފަލެއް ކަމުގައި އަނާ ފާހަގަ ކުރިއެވެ.\nކުރު މުއްދަތެއްގެ ތެރޭގައި ޙަޔާތުގެ ޅައުމުރުގައި އަނާ ޝަފީޤް ފެށި މަސައްކަތުގައި ހުރިހާ ކަމެއްވެސް ކުރަނީ އަމިއްލައަށެވެ. ދަރިފުޅު ބެލުމުގައި މަންމަގެ އެއްބާރުލުމާއި އެހީތެރިކަން ބޮޑު ވިޔަސް އަނާގެ ވިޔަފާރީގައި ޙަރަކާތްތެރިވަނީ އޭނާ އެކަންޏެވެ.\nމިވަގުތު އެކަނި އުޅެން ޖެހުނު ނަމަވެސް އަނާގެ މުޅި ވިސްނުން ހުރީ ވަރަށް ދުރަށެވެ. އަމިއްލަ ބުރަ މަސައްކަތުން އާމްދަނީ ހޯދައި ވިޔަފާރި ފުޅާކޮށް ބޭކަރީއެއްފަދަ ފިހާރައެއް ހުޅުވުމުގެ ވިސްނުމެވެ.\n“އަބަދުވެސް ޓާގެޓަކީ ރަގަޅު ވިޔަފާރިއެއް ފެއްޓުން. ބޭކަރީ ފިހާރައެއް ހެދުން. މިއަދު އެކަނިވެރި ވިޔަސް ފަހުން މީހުންވެސް ބޭނުންކޮށްގެން ވިޔަފާރި ފުޅާކުރުމަކީ އެންމެ ބޮޑު އުންމީދު.” ދިރިއުޅުމަށް ކުރާ މަސައްކަތުގައި ފަސްޖެހެން ބޭނުންނުވާ އަނާ ބުންޏެވެ.\nއަނާގެ ދިރިއުޅުމުގެ ހުރިހާ ކަމެއްގައިވެސް އަނާއަށް އެންމެ ބޮޑު އެހީތެރިކަމެއް ލިބިގެންދާ އަނާގެ މަންމަ އާއި އަނާގެ ދޮންތަ އަނާއަށްޓަކާ ކޮށްދޭ ކަންތައްތައް އަނާ އަބަދުވެސް ހަނދާން ހުންނާނެ ކަމަށާއި އަދި އަބަދުވެސް އެކަމަށް ޝުކުރުވެރިވާ ކަމަށް އަނާ ބުންޏެވެ.\nއަނާގެ މަސައްކަތާ ބެހޭ ގޮތުން އަނާގެ ދައްތަ ހަމްސާ ޝަފީގް ބުނީ، އަނާ އަކީ ވަރަށް ހީވާގި ހިތްވަރުގަދަ މަންމައެއް ކަމަށާއި، ދިރިއުޅުމުގައި ދިމާވާ އެކި ގޮންޖެހުންތަކާ ކުރިމަތިލަނީ ވަރަށް ހިތްވަރާ އެކު ކަމަށެވެ. އަދި އަނާގެ ދަރިފުޅު ބަލަހައްޓަމުން، ކިޔަވަމުން އެކުރަމުންދާ ބުރަ މަސައްކަތަކީ ޝުކުރު ހައްގު މަސައްކަތެއް ކަމަށާއި، އަނާ އަކީ އެކަނިވެރި މަންމައިންނަށް ހުރި މިސާލެއް ކަމަށެވެ.\n“އަނާ އެންމެ ކުޑައިރުވެސް ވަރަށް ކައްކާ ހިތްވާނެ. މަންމަ ކުރާ މަސައްކަތް ބަލައިގެން އަބަދުވެސް ތަފާތު އެއްޗެހި ހަދަން ވަރަށް ކުޑައިރު ދަސްކޮށްފި. ބޮޑުވަމުންދިޔައިރު ޔޫޓިއުބް ބަލައި ތަފާތު އެއްޗެހި ހަދާނެ ގޮތް ދިޔައީ ދަސްކުރަމުން. މާޝަﷲ އަނާ އަކީ ވަރަށް ޓެލެންޓެޑް ކުއްޖެއް. އަނާގެ ދައްތަ ބުންޏެވެ.\nއަނާގެ ދައްތަ އިތުރަށް ބުނީ އަނާ އަކީ ކެއްކުމުގެ ދާއިރާއިން އެއްވެސް ކޯހެއް ހަދާފައިވާ ކުއްޖެއް ނޫންކަމަށާއި، އުސްތާޛަކީ ޔޫޓިއުބް ކަމަށެވެ. އަދި އަނާ ކައްކާ ހުރިހާއެއްޗެއް އަބަދުވެސް ވަރަށް މީރުވާނެ ކަމަށެވެ.\n“އަނާ އަބަދުވެސް އެންމެ ފޯރި ހުންނަނީ ފޮނިކާއެއްޗެހި ހަދަން. އަނާ އެމަސައްކަތް ކުރަނީ އެހެން މީހުން ކުރާ ގޮތާ ވަރަށް ތަފާތުކޮށް މަދު އެއްޗެހީގެ ބޭނުން ކޮށްގެން. ކޭކު ޑެކަރޭޝަން ޓޫލްސް ތަކާއި އެފަދަ އެހެން ތަކެތި ނިސްބަތުން ވަރަށް މަދުވާނެ. ނަމަވެސް ހިތްވަރު ދެރަނުކޮށް ލިބުނު ވަރަކުން އެތަކެތި ހޯދަމުން މަސައްކަތް އެކުރަނީ. އެއްބަނޑު އެއްބަފާ ދައްތަގެ ހައިސިއްޔަތުން ބުނެލަންއޮތީ ދޮންތި ފަޚުރުވެރިވަމޭ އަނާ ތިކުރާ މަސައްކަތަކަށް. މާޝަﷲ ވަރަށް ހިތްވަރުގަދަ ކުއްޖެއް ތީ” އަނާގެ ދައްތަ ހަމްސާ ބުންޏެވެ.\nއަނާގެ ޑެޒަރޓްސް ޓޭސްޓް ކޮށްލާނެ ފުރުސަތު ހުވަދު ނިއުސް ޓީމަށް އަނާ ދެއްވިއެވެ. ތެދެކެވެ. އަނާގެ ތައްޔާރީތައް ހަމަ މީރީއެވެ. ފާޑުކިޔާލާނެ އެއްވެސް ފުރުސަތެއް ނެތެވެ.\nއިންޝާ ﷲ ކާމިޔާބުވާނެ… ތިކުރާ ހިތްވަރަށް ސާބަސް….